ސިވިލް ސަރވިސްއަށް ޒަމާނީ އާ ގޮތްތައް ތަޢާރުފް ކުރުމުގެ އިނާމު ދިނުމުގެ ޖަލްސާގައި ރައީސުލްޖުމްހޫރިއްޔާގެ ނައިބު އަލްފާޟިލް މުޙަންމަދު ވަޙީދުއްދީން ދެއްކެވި ވާހަކަފުޅު - The President's Office\n21 އޮކްޓޫބަރު 2012، ރިފަރެންސް: PRO/NRWD/2012/20\nއާދެ! ޢިއްޒަތްތެރި މިނިސްޓަރުން. އަދި މި ވަޠަންދެކެ ލޯބިވެ ޤައުމަށް ވަރަށް އަގުހުރި ޚިދްމަތްތަކެއް ކުރައްވާފައި، ވަރަށްގިނަ ދުވަހު ޚިދްމަތްތަކެއް އިޚްލާޞްތެރިކަމާއެކު ކުރައްވާފައި ހުންނެވި ބޭފުޅެއް، އޮނަރަބްލް ޢަބްދުއްސައްތާރު. އާދެ! ސިވިލް ސަރވިސްގެ ރައީސް، އަދި ސިވިލް ސަރވިސްގެ އަގުހުރި މަސައްކަތްތެރިން. އަދި ސިވިލް ސަރވިސްގައި މަސައްކަތް ކުރައްވާ ވަރަށް އަގުހުރި ޚިދްމަތްތަކެއް، މި ޤައުމަށާއި ދިވެހި ރައްޔިތުންނަށް ކޮށްދެއްވާ އަގުހުރި ދިވެހި ދަރިންތަކެއް، އާދެ! ޖަލްސާގައި ބައިވެރިވެވަޑައިގަންނަވާ ހުރިހާ ބޭފުޅުން.\nއާދެ! ޝައްކެއްނެތް. މިއަދު އަޅުގަނޑުމެންނަށް ފެނިގެން މިދަނީ، އަނެއްކާވެސް ވަޠަނުގެ ތަރައްޤީގެ އިތުރު ބޮޅެއް، ކުރިއެރުންތަކެއް. ޒަމާނީ ޑިމޮކްރަސީއެއް ޤައުމަކަށް ތަޢާރުފްވެގެން ދިޔައީމާ، ފެންނަންޖެހޭ އަދި ފެންނާނެ ރިވެތި މަންޒަރުތަކެއް. ރިވެތި ބަގީޗާއެއްގައި ގަސްތަކެއް، ވަރަށް ރީތިކޮށް ހެދެމުންދާ ތަން. އަދި އެ ބަގީޗާގައި ވަރަށް ތަފާތު މާތަކެއްވެސް ހުންނަންޖެހޭކަން މިއަދު އަޅުގަނޑުމެން ޤަބޫލުކުރަންޖެހޭ. ތަފާތު ކުލަތަކެއްގެ މާތަކެއްވެސް ހުންނަންޖެހޭނެ. ތަފާތު މީރުވަސްދުވާ މާތަކެއްވެސް. ތަފާތު ވަސްދުވާ މާތަކެއްވެސް ހުންނަންޖެހޭނެ.\nއާދެ! މިއަދު އަޅުގަނޑުމެންނަށް ފެނިގެން މިދަނީ، އެ ރިވެތި ބަގީޗާ ބައްޓަންވެގެން އަންނަ ތަން. ހެދެމުންދާތަން. އަޅުގަނޑުގެ ސުވާލަކީ، ކޮންމެ ސަރުކާރެއްގެ ޒިންމާއެއް އެބައޮވެއޭ، ޤައުމު ތަރައްޤީ ކުރުމުގައި. ޤައުމު ކުރިއަށް ގެންދިޔުމުގައި. އެއީ، ރައްޔިތުންގެ މުވައްޒަފުން ކަމުގައި ރައީސުލްޖުމްހޫރިއްޔާ އަދި ނައިބު ރައީސް. ދެންވެސް ތިބި މިނިސްޓަރުންވެސްވާހިނދު، އެ ޚިދްމަތްތައް އަގުހުރި ގޮތުގައި، ރައްޔިތުންނަށް ފޯރުވައިދިނުމަކީ، އެއީ ކޮންމެ މުވައްޒަފެއްގެ މަސްއޫލިއްޔަތެއް. އެގޮތުން، މިއަދު އަޅުގަނޑުމެންގެ ވަޒީފާ މިއޮތީ، މިފަދަ ކަންތައްތަކަށް އެހީވެދިނުމުގައި. އަދި ކަންތައްތައް ކުރިއަށް ގެންގޮސްދިނުމުގައި، އަޅުގަނޑުމެން ސަރުކާރުގެ ނަމުގައި ކުޅެންޖެހޭނެ ވަރަށް މުހިންމު ރޯލެއް އޮތްކަން، އާދެ! ސިވިލް ސަރވިސްގެ ރައީސްގެ ވާހަކަފުޅުން އަޅުގަނޑުމެންނަށް އެނގިގެން ވަރަށް ސާފުކޮށް ހިނގައްޖެ.\nއާދެ! އަޅުގަނޑުމެންނަށް އެނގިގެން ހިނގައްޖެ. ވަރަށް ބޮޑެތި ގޮންޖެހުންތަކާ އެ މުއައްސަސާ ބައްދަލުކުރިކަން. އަޅުގަނޑުގެ ސުވާލަކީ، އެއީވެސް ހަމަ އަޅުގަނޑުމެންނަށް އެނގިގެން، އަޅުގަނޑުގެ ލޮލުގެ ކުރިމަތީގައި ހިނގާދިޔަ ކަމެކޭ. އެފަދަ ކަމެއް ދެން މި ޤައުމުގައި ތަކުރާރުވެގެން ނުވާނެ. ޤައުމަކަށް، މިނިވަން މުއައްސަސާތަކާއި، ޑިމޮކްރެޓިކް ނިޒާމެއް ގެނައުމުގެ ސަބަބުން، ދެން އެ މިނިވަންވެގެންދާ މިނިވަން މާޙައުލެއްގައި މަސައްކަތް ކުރައްވަންވީ، ޤާނޫނާއި ޤަވާޢިދުތަކެއްވެސް އެބައޮތް. އެ ޤަވާޢިދަށް ޙުރްމަތްތެރިކޮށް ހިތެންޖެހޭނީ، ހަމައެކަނި އެ ޤަވާޢިދެއް، އެތަނެއްގައި މަސައްކަތްކުރާ ބައެއް ނޫން. ސަރުކާރުގެ ފަރާތުންވެސް ޖެހޭނީ އެކަމަށް ޙުރްމަތްތެރިކޮށްހިތަން. އެކަން ޤަބޫލުކުރަން. ޒަމާނުއްސުރެ، އާދެ! މަސާޙިބު ކިޔައިގެން އައިސް ، ދިވެހި ދަރިންތަކެއް ގޮތަށް އަޅުގަނޑުމެން އުޅެމުން އައީ، މިއަދު އެ އާދެ! މަސާޙިބެއް ނުކިޔާނެ. އަދި ސަރުކާރުން ޤަބޫލުކޮށްގެން ނުވާނެ، އެގޮތަށް ދެން ދިވެހި ރައްޔިތުން، އާދެ! މަސާޙިބު އެހެން ކިޔާފައެއް ކުރުނީހެއް ނުކުރާނެ. އެއީ، ޑިމޮކްރަސީގެ ފުރިހަމަ ނިޒާމެއް. އެއީ، ޑިމޮކްރަސީގެ އަސާސް. އެކަން ސަރުކާރުތަކުން ޤަބޫލުކުރަން ޖެހޭނެ. އެހެންވީމާ، ޑިމޮކްރަސީއެއް ގެނައުމުގައި، މިނިވަން މުއައްސަސާތަކާއި ރައްޔިތުންނާއި އަދި ހަމަ އެ ނޭވާގައި، ސަރުކާރުގައިވެސް، ތިއްބެވި ހުރިހާ ބޭފުޅުންވެސް، ސަރުކާރުގެ އެކިއެކި މުއައްސަސާތަކާއި އަދި ސިޔާސީ މަޤާމުގައި މި ތިއްބަވާ ބޭފުޅުން، މިކަން ޤަބޫލުފުޅު ކުރައްވަން ޖެހޭނެ. އެބޭފުޅުންނަކީވެސް ޚިދްމަތް ދެއްވަން ތިއްބެވި ބޭފުޅުންތަކެއްކަން، އެބޭފުޅުން ޤަބޫލުފުޅު ކުރައްވަން ޖެހޭނެ.\nމިއަދު މި ޤައުމު މިއޮތީ ބަދަލުވެފައި. ޤާނޫނުއަސާސީ ބަދަލުވެއްޖެކަން ރަނގަޅަށް ހިތްޕުޅުން ޤަބޫލުފުޅު ކުރައްވަން ޖެހޭނެ. އެހެން އެކަން ޤަބޫލު ކުރެވިގެން ނޫނީ، މިފަދަ ބަގީޗާތަކަށް ފެންދޭނެ ބަޔަކު އަޅުގަނޑުމެންނަކަށް ނުލިބޭނެ. މިއަދު އަޅުގަނޑުމެން އެބަޖެހޭ، މިބޭފުޅުންނަށް އެހީތެރިކަން ފޯރުކޮށްދޭން. އެބޭފުޅުން އެ ހިތްޕުޅުގެ އަޑިން ރެޔާދުވާލު ކުރައްވާ މަސައްކަތްޕުޅަށް ސަރުކާރުން ހިތްވަރުދޭން ޖެހޭނެ. ސަރުކާރުން ފަހިކޮށްދޭންޖެހޭ އެތައް ކަންތައްތަކެއް އެބަހުރި. ސަރުކާރުން ދެކެވަޑައިގަންނަވައިގެން ނުވާނެ، އެއީ އޮފީސްތައް ހިންގަން ދަތިވާ ބައެއް ކަމެއް، ދަތިކުރާ ބައެއް ކަމަކަށް. އެކަން ވަރަށް ސާފުކޮށް އަޅުގަނޑުމެންނަށް، އަޅުގަނޑުމެންގެ ސިވިލް ސަރވިސްގެ ރައީސް ކިޔައިދެއްވައިފި.\nއާދެ! އަޅުގަނޑު ޤަބޫލުކުރާ ގޮތުގައި، މިފަދަ 3Q އިނޮވޭޝަން އެވޯޑެއް ތަޢާރުފް ކުރެއްވުމަކީ، މިކަމަށް ސިވިލް ސަރވިސްގެ ފަރާތުން ވިސްނަވައި، އެކަމަށް ދެއްވާ އަހަންމިއްޔަތު ކަމުގެ ނިޝާން. އެބޭފުޅުން ބޭނުންފުޅުވޭ، ދިވެހި ރައްޔިތުންގެ ތެރޭގައި، ސިވިލް ސަރވިސްގައި މަސައްކަތްކުރާ ބޭފުޅުން ކުރިއަރައިގެން ތަރައްޤީވެގެން އަންނަން. އެބޭފުޅުން އެކުރައްވާ މަސައްކަތްޕުޅުގެ އަގު ވަޒަން ކުރައްވަވަން. އޭގެ ނިޝާނެއް، މިގޮތަށް މިކަހަލަ އެވޯޑެއް ތަޢާރުފް ކުރެއްވުމަކީ. ވީމާ، އަޅުގަނޑު ވަރަށް އިޚްލާޞްތެރިކަމާއެކީގައި، ސިވިލް ސަރވިސްގެ ރައީސް އަދި ހުރިހާ ބޭފުޅުންނަށް، ތި ހީވާގި ސިވިލް ސަރވިސްގައި އިސްކޮށް މަސައްކަތް ކުރައްވާ ބޭފުޅުންވެސް އަދި ސިވިލް ސަރވިސްގައި މަސައްކަތް ކުރައްވާ ހުރިހާ ބޭފުޅުންނަށްވެސް ވަރަށް އަދަބުވެރިކަމާއި އިޚްލާޞްތެރިކަމާއެކީގައި، އުފަލާއެކު ޝުކުރު އަދާކުރަން.\nސިވިލް ސަރވިސްގައި މަސައްކަތް ކުރާއިރު، ނުވަތަ ސިވިލް ސަރވިސްގެ ޚިދްމަތެއްދޭއިރުގައި، ހަމަ އަޅުގަނޑުމެން ހަނދާންކުރަން ޖެހޭނެ، އެއީ ރައްޔިތުންނަށް ކޮށްދޭ ހެޔޮކަމެއް ނޫންކަން. އެ ޚިދްމަތެއް ހޯދަން އަންނަ މީހުންނަށް ޚިދްމަތެއް ދިނުމަކީ، އުފަލުން، ހިނިތުންވެ ކޮށްދޭންޖެހޭ ކަމެއް. ދަންނަވަންތޯ، މަތިން ތިރިއަށް މި ހިނިތުންވުން އަޅުގަނޑުމެންގެ ތެރޭގައި ނެތް ކަމަށްވަންޏާ، ނުވަތަ ވަކިމީހަކީ ނިކަމެތި މީހެއް ކަމުގައި އަޅުގަނޑުމެން ދެކޭ ކަމަށްވަންޏާ، އެއީ އަޅުގަނޑުމެންނަށް ކުރެވޭ ވަރަށްބޮޑު ޚިޔާނާތެއް. އަޅުގަނޑުމެން ދެކެންޖެހޭނެ، އެންމެ މަތިން ފެށިގެން ތިރިއާ ހަމައަށް، މިއީ މާތްﷲ ފޮނުއްވި އަޅުންކަން. އަޅުގަނޑުމެންގެ ދައުރުގައި، އަޅުގަނޑުމެންގެ ދާއިރާގައި، އަޅުގަނޑުމެންގެ މަސްއޫލިއްޔަތު އަދާކުރުމުގައި، އިޚްލާޞްތެރިކަމާއި ތެދުވެރިކަމާއެކީގައި، އަނެކަކަށް އެ ޚިދްމަތް ދިނުން އެއީ އުފަލެއް ކަމުގައި ދެކެން ޖެހޭނެ. ހަމަ ޔަޤީނުންވެސް އަޅުގަނޑު ޤަބޫލުކުރަނީ އެގޮތަށް، ސިވިލް ސަރވިސްގެ މުވައްޒަފުން މިއަދު މަސައްކަތް ކުރައްވާކަން. އަދި މިކަން އަޅުގަނޑުމެންނަށް ވަރަށްގިނަފަހަރަށް ފާހަގަކުރެވިފައިވެސް އެބަހުރި. ދަންނަވަންތޯ، ވިސްނުމަކީ އެތުރުން ބަދަލުވާ އެއްޗެއް. އެތައް ޒަމާނެއް ވަންދެން އަޅުގަނޑުމެން މިތިބީ ތަފާތު ގޮތްގޮތަށް. ހަމައެކަނި 30 އަހަރެއް ނޫން އިނގޭތޯ. ހަމައެކަނި 23 އަހަރެއްވެސް ނޫން އިނގޭތޯ. އެތައް ޒަމާނެއް ވަންދެން. އަޅުގަނޑު އެއްފަހަރަކު އިންޓަރވިޔުއެއްގައި ދެންނެވިން، ރިޕަބްލިކެއް ކަމުގައި އޮތަސް، އެއީ ޙަޤީޤަތެއް އިނގޭތޯ. އެހެންވީމާ، އެ ސިސްޓަމް ނުވަތަ އެ އުޞޫލު މިއަދު އަޅުގަނޑުމެން މިއަދު ބަދަލުވެގެންދާއިރު، ބަދަލުކުރަމުންދާއިރުގައި އަޅުގަނޑުމެންގެ ސިކުނޑީގައި ހުރި ވިސްނުން އަޅުގަނޑުމެން ބަދަލުކުރަން ޖެހޭނެ. އަޅުގަނޑުމެން ކައިރީގައި ހުރި އަޅުގަނޑުމެންގެ އަޚަކީ އެއީ، އަޅުގަނޑާ އެއްވަރު މީހެއް ކަމުގައި ފުރަތަމަ ދެކެންޖެހެނީ. އިންސާނުން ތަފާތު ގޮތަކަށް، ތަފާތު ފެންވަރުގައި، ތަފާތު ޢާއިލާތަކަކަށް ފޮނުއްވާފައެއް މާތްﷲ ނެތް. ކޮންމެ އިންސާނަކީ ހަމަ އަނެއް އިންސާނާއާ ހަމަހަމަ، އެ މިންވަރުގެ އިންސާނެއް.\nވީމާ، އަޅުގަނޑު ދަންނަވާނީ، ސިވިލް ސަރވިސްއިން މިއަދު އެކުރައްވަމުން ގެންދަވާ މަސައްކަތްޕުޅުގެ އަގު، މި ސަރުކާރުން ވަޒަން ކުރާނޭ. އިރާދަކުރެއްވިއްޔާ، އަޅުގަނޑުމެން މަސައްކަތް ކުރާނަން، ތިޔަބޭފުޅުންނަށް ކަންތައްތައް ފަހިކޮށްދެވޭތޯ. އަދި އަޅުގަނޑުމެން އިރާދަކުރެއްވިއްޔާ، އެބޭފުޅުންނާ ޚިޔާލު ތަފާތުވާ ދުވަހެއް ނާންނާނެ. އަދި ތިޔަބޭފުޅުންގެ އަގުހުރި މަސައްކަތްޕުޅުތައް އަޅުގަނޑުމެން ވަޒަންކުރާނަން.\nސިވިލް ސަރވިސްގައި މަސައްކަތް ކުރައްވަމުން ގެންދަވާއިރުގައި، ހަމަ ޔަޤީނުންވެސް އެބޭފުޅުން އެމަސައްކަތް ކުރައްވަނީ ހިތްޕުޅުހަމަޖެހިގެން. އެހެންނަމަވެސް، މިއަދު އަޅުގަނޑުމެން ވިސްނާލަންޖެހޭނެ ކަމަކީ، ކޮންމެ އިންސާނަކަށްވެސް ވަކިން، ކޮންމެ އިންސާނަކަށްވެސް ބޭނުންވާ އަސާސީ ޚިދްމަތްތަކެއް އެބަހުރި. ކޮންމެ ދާއިރާއެއްގައި މަސައްކަތް ކުރިޔަސް. އެހެންވީމާ، އަޅުގަނޑުމެން މަސައްކަތް ކުރަންޖެހޭނެ، އެކަށީގެންވާ މުސާރައެއް އެފަރާތްތަކަށް ދެވޭތޯ. އެވާހަކަ ވަރަށް ތަފްޞީލުކޮށް، ރައީސް ކިޔައިދެއްވައިފި. ވީމާ، އެއީ މުސްތަޤްބަލުގައި އަޅުގަނޑުމެން މަސައްކަތްކުރަން ޖެހޭނެ ކަމެއް.\nތިޔަބޭފުޅުން ހަނދުމަފުޅު ހުންނާނެ، ނަޝީދުގެ ސަރުކާރުގައި، ރައީސް ނަޝީދުގެ ސަރުކާރުގައި، ޓެކްސް ބިލަކަށް ނުވަތަ ޓެކްސް ނެގުމަށް އަޅުގަނޑު ތާއީދުކުރިން. އަޅުގަނޑު ވާހަކަ ދެއްކިން. ބައެއް ބޭފުޅުން ވިދާޅުވި، ޑީންއަކީ މިއީ އެމް.ޑީ.ޕީ މީހެއްތާއޭ. އާދެ! އަޅުގަނޑު އެދުވަހު ވާހަކަ ދެއްކީ ކީއްވެގެންތޯ؟ އަޅުގަނޑު އެދުވަހު ވާހަކަ ދެއްކީ، އެއީ ޓެކްސް ބިލެއް ތަޢާރުފްކޮށްގެން ނޫނީ އަޅުގަނޑުމެންގެ ތެރޭގައި މިއޮންނަ ފޯރާ ފަރާތްތަކާއި ނުވަތަ މުއްސަނދިންނާ، ދެން އެ ލިބެންވީ ފަރާތްތަކާ، މި ބެލެންސެއް އަޅުގަނޑުމެންނަކަށް ނުގެންގުޅެވޭނެ. މިއީ އަޅުގަނޑު އެއް ޖަލްސާއެއްގައި ދައްކާފައި ހުރި ވާހަކައެއް ނޫން މިއީކީ. މުސްތަޤްބަލުގައި އަދި މި ކިތަންމެ ކުޑަ ދުވަސްކޮޅަކަށް އައިސް އޮތް ސަރުކާރެއް ކަމަށްވިޔަސް، އަދި ދެން އަންނަ ސަރުކާރަކުންވެސް ވިސްނަވަން ޖެހިވަޑައިގަންނަވާނެ، އެ ބެލެންސް ގެންނެވުމަށްޓަކައި ސިވިލް ސަރވިސްގެ މުވައްޒަފުންގެ މުސާރަތައް ހަމައަކަށް އެޅުއްވެވުން. މިއަދު މި ޤައުމުގެ މުސާރަތައް ހުރީކީ ހަމަހަމަ އުޞޫލަކުން ނޫން. ވޭޖް ކޮމިޝަނެއް ނެތް އަޅުގަނޑުމެންގެ ތެރެއަކު. އެކި ބޭފުޅުން ވަޒީފާތަކުގައި، އެބޭފުޅުންގެ މުސާރަފުޅުތައް ހަމަޖައްސަވަމުން ގެންދަވަނީ، އެބޭފުޅަކަށް ފެނިވަޑައިގަތް ގޮތަކަށް. އަޅުގަނޑުމެންގެ މުސާރަތައް ހަމަޖެހެން ޖެހޭނީ، ހަމަހަމަ އުޞޫލެއްގެ މަތިން. ޤާނޫނުއަސާސީގައި އޮންނަގޮތް، ހަމަ ދެންމެގައި އަޅުގަނޑުމެންނަށް ކިޔައިދެއްވި. މަޤާމުތަކުގައި އުޅޭ މީހުންނަށް ހަމަހަމަ މުސާރަ އޮންނަންޖެހޭނެ.\nއަޅުގަނޑު ޤަބޫލުކުރާ ގޮތުގައި، ސިވިލް ސަރވިސްގައި މަސައްކަތް ކުރައްވާ ބޭފުޅުންނަކީ، ވަރަށް ބުރަކޮށް މަސައްކަތް ކުރައްވާ ބޭފުޅުން. އަދި އެ ޚިދްމަތް އެގޮތަށް އެބޭފުޅުން ނުދެއްވަވާ ކަމަށް ވަނީނަމަ، ރައްޔިތުންނަށް އެތައް ޚިދްމަތްތަކެއް ނުލިބިގެންދާނެ. ސަރުކާރެއް ފުރިހަމައަށް، ރަނގަޅަށް، އެފިޝަންޓްކޮށް މަސައްކަތްކުރާ ކަމުގެ ނިޝާނަކީ ނުވަތަ މަސައްކަތް ކުރެވޭނީ، ކުރާނީ ސިވިލް ސަރވިސްގެ މުވައްޒަފުން އެފިޝަންޓްވެގެން އަދި އެބޭފުޅުން ކުރިއަށް ގޮސް، އެބޭފުޅުންނަށް ވިސްނިވަޑައިގަންނަވައިގެން، އިނޮވޭޓިވް ބަޔަކަށް އެބޭފުޅުން މަސައްކަތް ކުރެއްވީމަ. އެކަން ފަހިކޮށްދެއްވަވަން ޖެހޭނީ، ހަމައެކަނި ސިވިލް ސަރވިސްގެ ރައީސެއް ނޫން. އެތާނގެ މުވައްޒަފުންނެއް ނޫން. ސަރުކާރުގެ ވަރަށް މުހިންމު ރޯލެއް އޭގައި އެބައޮތް. މިއަދު އަޅުގަނޑު ވަރަށް އުފަލާ އެކީގައި، އެކަން ފާހަގަކުރަން. ޔޫ.އެން.ޑީ.ޕީ އިން، އާދެ! އެންޑްރޫ މިތާ އިންނެވުމާވެސް އެކީގައި. ދެން އަޅުގަނޑު ދައްކާ ވާހަކައެއް އެންޑްރޫއަކަށް އެނގިވަޑައެއްނުގަންނަވާނެ. އެހެން ނަމަވެސް، އެންޑްރޫއަށް އެނގިވަޑައިގަންނަވާނެ، އަޅުގަނޑު އެންޑްރޫއާ ބެހޭގޮތުން ގޯސް އެއްޗެއް ނުބުނާނެކަން. އެހެންވީމާ، އަޅުގަނޑު ޤަބޫލުކުރަނީ، ޔޫ.އެން.ޑީ.ޕީ އިން އެދެއްވާ ޚިދްމަތް މިއަދު އަޅުގަނޑުމެން ޤަބޫލުކުރަން ޖެހޭނެ. ހަމަ އެއް ދާއިރާއެއްގައެއް ނޫން. ވަރަށް ތަފާތު ދާއިރާތަކުގައިވެސް. އެގޮތުން، އަޅުގަނޑު ވަރަށް އިޚްލާޞްތެރިކަމާއެކީ ޔޫ.އެން.ޑީ.ޕީ. އަށް ޝުކުރުކުރަން.\nއާދެ! މިއަދު ސިވިލް ސަރވިސްއަށް އެހީވެދޭންޖެހޭނީ، ހަމައެކަނި ޔޫ.އެން.ޑީ.ޕީ އަކުން ނޫން. ސަރުކާރުގެ ތެރެއިންވެސް، މި ކުރިއަށް ގެންދިޔުމަށް، މުވައްޒަފުންތަކެއް ކުރިއަށް ގެންގޮސް ކިޔަވައިދިނުމަށް އަޅުގަނޑުމެންނަށް ފޯރުކޮށްދެވުނު އެހީއެއް އަޅުގަނޑުމެން ނުވަތަ ވާންޖެހޭނެ. އާދެ! މިގޮތުން، އަޅުގަނޑު ފާހަގަކުރަން އިނގޭތޯ. ސިވިލް ސަރވިސްގައި އެބަހުރި ޕްރޮގްރާމްތަކެއް އެބޭފުޅުން ހިންގަވާފައި. ގެވެށި ޕްރޮގްރާމް، ޒިންމާދާރު ކުރުވުން. ސިވިލް ސަރވިސް ޓްރޭނިންގ އިންސްޓިޓިއުޓްގެ މުހިންމުކަން މިއަދު އަޅުގަނޑު ފާހަގަކޮށްލަން. ސިވިލް ސަރވިސްގައި އޮވޭ އިންސްޓިޓިއުޓެއް. އާދެ! އެބޭފުޅުން އެއީ ތަމްރީނު ކުރުމަށްޓަކައި، މުވައްޒަފުން ތަމްރީނު ކުރުމަށްޓަކައި ބޭނުންފުޅު ކުރައްވަން. އަޅުގަނޑު ދަންނަވާނީ، އެއީ ވަރަށް މުހިންމު ކަމެކޭ. ހިތާމައަކީ އަޅުގަނޑުމެން ޑިމޮކްރަސީ ގެނައިއިރުގައި، ދިވެހިރާއްޖޭގެ ޤާނޫނުއަސާސީ، އެންމެ މަދްރަސާއެއްގައިވެސް ކިޔަވައެއްނުދޭ. އެއްވެސް ކައުންސިލަކަށް ޤާނޫނުއަސާސީން ލިބިދޭ ޙައްޤުތަކެއް، އަޅުގަނޑުމެން ބުނެއެއްނުދެމު. މަޝްހޫރު ޑިމޮކްރަސީ އަޅުގަނޑުމެން ގެނައީމު. ކިހިނެއްތޯ، ޑިމޮކްރަސީ ޤާއިމް ކުރެވޭނީ. އެހެންވީމާ، ކުށްވެރިވަނީ ކައުންސިލަރުންތޯ؟ ނޫނީ އެކަން ކުރި މީހުންތޯ؟ ނޫނީ ނުކޮށްދީ ތިބި މީހުންތޯ؟ އަޅުގަނޑުވެސް މިއަދު އޭގައި ޒިންމާވަން އިނގޭތޯ. އެހެންވީމާ، އަޅުގަނޑުމެން ބަލަންޖެހޭނެ، އެކިއެކި ކަންތައް އިންތިޒާމް ކުރާއިރުގައި، ރައްޔިތުންނަށް އުނގަންނައިދިނުމަކީ މިއީ އެންމެ ފުރަތަމަ ފިޔަވަޅު، އޮޅުންފިލުވައިދޭންޖެހޭނެ. އަދި އަމުދުން ކުރީގައި އަޅުގަނޑު ދެންނެވި ގޮތަށް، އާދެ! މަސާހިބު ކިޔައިގެން އުޅުނު ބަޔަކަށް، މިނިވަން މުއައްސަސާތަކެއް ހެދުމާ އެކީގައި، މިނިވަން ޤާނޫނުއަސާސީއެއް އަތްމައްޗަށް ދޫކޮށްލާއިރުގައި، އެކަންތައްތައް ކުރަންވީގޮތް އަޅުގަނޑުމެން ކިޔައިދޭންޖެހޭނެ. އެއިން ލިބިދޭ ޙައްޤުތަކާއި، އެއިން ނުކުރެވޭނެ ކަންތައްތަކާއި އަދި ކިހާ ހިސާބަކަށްތޯ އަޅުގަނޑުމެންގެ މިނިވަންކަންދާނީ. އަނެކެއްގެ މިނިވަންކަމަށް އަރައިގެނެވެނީ ކިހާ ހިސާބަކަށް ދިޔައީމަތޯ. މިއީ އަޅުގަނޑުމެން ރައްޔިތުންނަށް ދަސްކޮށްދޭން ޖެހޭނެ އެއްޗެއް. މި އެއްޗެހި ދަސްކޮށްނުދީ، އަޅުގަނޑުމެންނަށް ފުރިހަމަ ޑިމޮކްރަސީއެއް ނުގެނެވޭނެ.\nވީމާ، ސިވިލް ސަރވިސް ޓްރޭނިންގ އިންސްޓިޓިއުޓުން ކުރައްވާ މަސައްކަތްޕުޅުގެ އަގު ހަމަ އަޅުގަނޑު ވަރަށް ބޮޑަށް ވަޒަންކުރަން. އަޅުގަނޑު އުންމީދު ކުރަން، ވަރަށް ހަރުދަނާ ގޮތެއްގައި، އެ އިންސްޓިޓިއުޓުން މަސައްކަތް ކުރައްވަމުން ގޮސް އަދި އިތުރު ޕްރޮގްރާމްތަކާ އެކުގައި، ރާއްޖެއިން ބޭރަށްވެސް ދިޔުމުގައި ނުވަތަ ފޮނުއްވުމުގައި، އެކިއެކި ފުރްޞަތުތައް، އެމުވައްޒަފުންނަށް ލިބިގެންދާނެ ކަމުގައި. އެއީ ދަތުރުކުރުމަކީ ނުވަތަ އެކްސްޕޯޝަރ ލިބުމަކީ ނުވަތަ ބޭރަށް ގޮސްގެން ކަންތައްތައް ހިނގާ ނުހިނގާގޮތް އެނގުމަކީ އަބަދުވެސް މީހާ ކުރިއަށް ގެންގޮސްދޭނެ ކަމެއް. އާދެ! މިގޮތުން އަޅުގަނޑު ހަމަ އެބޭފުޅުންނަށް ދަންނަވަން، އެ އިންސްޓިޓިއުޓްގެ މަސައްކަތްޕުޅު ކުރިއަށް ގެންދަވައި އަދި ސަރުކާރުން އިރާދަކުރެއްވިއްޔާ، ވެވެން އޮތް އެހީއެއް އަޅުގަނޑުމެން އެކަމުގައި ވެދޭނަން.\nދެން މި ޕްރޮގްރާމްތަކުގައި ތިޔަބޭފުޅުން ތަފާތު ޕްރޮގްރާމްތައް ހިންގަވާފައި އެބަހުރި، އާދެ! އެއީ ބަޖެޓް ބެލެހެއްޓުމާ، ދެން މިގޮތުން އެނގިވަޑައިގަންނަވާނެ، ސިވިލް ސަރވިސްގެ މަސައްކަތްތައް ސަރުކާރު ހިނގަމުންދާއިރުގައި، ޓައިމް މެނޭޖް ކުރުމާއި، ޕްރޮޖެކްޓް މެނޭޖް ކުރުމާއި، ކޮމިއުނިކޭޝަން ސްކިލްސް، މިކަހަލަ އުފެއްދުން. އަދި އަޅުގަނޑު ހަމަ ފާހަގަކޮށްލަން އިނގޭތޯ. މިހާތަނަށް 83 ޕްރޮގްރާމެއްގައި، 2172 އެ ސިވިލް ސަރވިސްއިން ވަނީ ޓްރެއިން ކުރައްވާފައި. އެހެން ނަމަވެސް، ސިވިލް ސަރވިސްގައި މިއަދު އެބައުޅުއްވާ، 24000 ބޭފުޅުން. އެހެންވީމާ، އަޅުގަނޑުމެން ދަތުރުކުރަންވީ ދިގުމިން އަޅެ ވިސްނާލައްވާ. އެހެންވީމާ، މިއަދު އަޅުގަނޑުމެންނަށް ތިބެވޭނެތޯ، ހަމަ ހުސްއެކަނި ސިވިލް ސަރވިސްއިން ތިކަން ކުރައްވާށޭ ބުނެފައި، ނުތިބެވޭނެ. މި ޤައުމު ތަރައްޤީވެގެން، ކުރިއަރައިގެން އަންނަ ކަމަށްވަންޏާ އިނގޭތޯ އެއީ، މި ޤައުމުގެ ހުރިހާ ރައްޔިތުންނަށް ލިބޭ ރީއްޗެއް، އުފަލެއް، ތަރައްޤީއެއް، ކުރިއެރުމެއް. އެހެންވީމާ، އަޅުގަނޑުމެން ބަލަންވާނެ، ހުރިހާ ސަރުކާރުގެ މުއައްސަސާތަކާއި އަދި ހަމަ ވަކިން ޚާއްޞަ ގޮތެއްގައި، ސިޔާސީ މަޤާމުގައި ތިއްބަވާ ބޭފުޅުންވެސް ވިސްނަވަންޖެހޭނެ. އަދި އެބޭފުޅުން މާބޮޑަށް ވިސްނަވަން އެބަޖެހޭ. އެއީ ކޮންމެ ފަސް އަހަރަކުން ބަދަލުވާނެ އެބޭފުޅުން، އެހެން ނޫންތޯ. އެހެންވީމާ، އެބޭފުޅެއްގެ ދައުރުގައި، އެބޭފުޅަކު އަގުހުރި ޚިދްމަތްތަކެއް ދެއްވުމަށް އެބޭފުޅުން ވިސްނަވަންޖެހޭނެ.\nއެހެންވީމާ، މުޅި ދިވެހި ޤައުމު ކުރިއަށްދާނީ، އަޅުގަނޑުމެން އެންމެން އެކައްޗެއް ކިޔާ، ކިތަންމެ ޚިޔާލު ތަފާތުވިޔަސް، ކިތަންމެ ތަފާތު މީރުވަސްތަކެއް އަޅުގަނޑުމެންނަށް ފެނުނަސް، ކިތަންމެ ތަފާތު ކުލަތަކެއް އަޅުގަނޑުމެންނަށް ރީތިވިޔަސް، އެއީކީ އެއްވެސް މައްސަލައެއް ނޫން. ކުރިއަށް އަޅުގަނޑުމެން އަބަދުވެސް ގެންނަންވީ ވަޠަން، ޤައުމު. އެކަން އަޅުގަނޑުމެންނަށް ހަނދާން ކުރެވިއްޖިއްޔާ، އަޅުގަނޑުމެންނަށް އަބަދުވެސް ދެވޭނީ ކުރިއަށް. އެނގިވަޑައިގަންނަވާ ދޮއެއްތޯ، ޤައުމެއްނެތި ޕާޓީއެއްވެސް ނޯންނާނެ. ޤައުމެއް އަގުހުރި ގޮތުގައި ތަރައްޤީ ނުވެއްޖެއްޔާ، މަޞްލަޙަތު ހުރި، އިޖްތިމާޢީ ގޮތުން މީހުންނަށް އުޅެވޭކަހަލަ މާޙައުލެއް ނެތިއްޖެނަމަ، ދެން ކޮން ޕާޓީއެއްތޯ އޮންނާނީ. އެހެންވީމާ، މިހުރިހާ ކަމެއްވެސް އެކަތިގަނޑަކަށްވެ ކުރިއަށް މިދަނީ، ނުވަތަ ކުރިއަށް މިދެވެނީ، އެއް މުއައްސަސާއެއްގެ އަގު އަނެއް މުއައްސަސާއަކުން ވަޒަންކޮށްގެން. އެ މުއައްސަސާއަކަށް ދޭންވީ އިތުބާރު، އަޅުގަނޑުމެންނަށް އެ މުއައްސަސާއަކަށް، ސަރުކާރުގެ އެއް އޮފީހުން އަނެއް އޮފީހަށް ދޭންވީ އިތުބާރާއި އެހީތެރިކަންދީގެން. އެހެން ނޫނީ އަޅުގަނޑުމެންނެއް ތަރައްޤީއެއް ނުވާނެ.\nހަމަ މި ނޭވާގައި އަޅުގަނޑުމެން ދެކެންޖެހޭނެ، އެއް ޕާޓީއިން އަނެއް ޕާޓީއަށްވެސް ދޭންޖެހޭނެ، ހިތްވަރާއި އެހީތެރިކަން. އެއީ މިއަދު މިއޮތީ އަޅުގަނޑުމެން މަލްޓި ޕާޓީ ޑިމޮކްރަސީއެއް، ޤާނޫނީގޮތުން ޤަބޫލުކޮށްގެން، ޤާނޫނުއަސާސީ ބަދަލުކޮށްގެން. އެ ބަދަލު އަޅުގަނޑުމެންގެ ހިތުގެ އަޑިން ޤަބޫލުކުރަންޖެހޭނެ. ކުރިންވެސް ދެންނެވިގޮތަށް ވިސްނުމަށް އެ ބަދަލު ގެންނަންޖެހޭނެ. އެހެން ނޫނީ އަޅުގަނޑުމެންނަށް ކުރިއަށް ދިޔުމަކީ، ވަރަށް ބޮޑަށް އުނދަގޫ ކަމަކަށްވާނީ.\nވީމާ، އަޅުގަނޑު ދަންނަވާލަން ބޭނުންވަނީ، ސިވިލް ސަރވިސްއިން ތިޔަ ކުރައްވާ އަގުހުރި މަސައްކަތްތަކަކީ، މިއަދުގެ ސަރުކާރު ޤަބޫލުކުރާ ކަމެއް. އަދި މިއަދުގެ ސަރުކާރުން މިކަމަށް ކޮށްދެވެން އޮތް ހުރިހާ އެހީއެއް ނުވަތަ ކޮށްދެވެން އޮތް، ދެވެން އޮތް އެއްބާރުލުމެއް އަޅުގަނޑުމެން ދޭނަމޭ. ދެން ކަންދިމާވީ ގޮތުން، މިއަދު ޢިޞާމްވެސް އިންނެވުމާ އެކީގައި، ރައީސުލްޖުމްހޫރިއްޔާގެ އޮފީހުން ސިވިލް ސަރވިސްއާ މި މަޝްވަރާކުރާ ކޮމިޓީގައި އިންނަންވެސް މިޖެހުނީ އަޅުގަނޑަށް. އެހެންވީމާ، އެއްވެސް ޝައްކެއްނެތް، އިރާދަކުރެއްވިއްޔާ، ތިޔަބޭފުޅުންނާ ނޭއްގާނި ގޮތަކަށް ވާހަކަ ދައްކައި، ތިޔަބޭފުޅުންނާ ޖަދަލު ކުރުމުގެ ގޮތުން ވާހަކަ ދައްކައި ނުވަތަ ތިޔަބޭފުޅުންނާ އެނޫންވެސް ހިތްހަމަނުޖެހޭ މާޙައުލެއް އަޅުގަނޑު އިރާދަކުރެއްވިއްޔާ، ކްރިއޭޓެއް ނުކުރާނަން، ނުއުފައްދާނަން.\nއާދެ! ދެން ނިންމާލުމުގެ ކުރިން އަޅުގަނޑު ދަންނަވާލަން ބޭނުން، މިއަދު މިއީ އަޅުގަނޑަށް ޙަޤީޤަތުގައި ވަރަށް އުފާވެރި ކަމެއްވެސް ލިބޭ ދުވަހެއް. އެއީ، އެންމެ ފުރަތަމަ އަޅުގަނޑަށް ސިވިލް ސަރވިސްގެ ރައީސް، ފަހުމީ ފެނުނީ އެންޓަނާއެއްގެ މަތީގައި، ޓެކްނިކަލް ބޭފުޅަކަށް އުޅުއްވަނިކޮށް. އަޅުގަނޑު އޭރު ހުންނަނީ ސެކްރެޓަރީއެއްގެ ގޮތުން ރޭޑިއޯ މޯލްޑިވްސްގައި. އަޅުގަނޑު ހަމަ ދަންނަވާލަން ބޭނުންވަނީ، އަގުހުރި މަސައްކަތްތަކެއް ކުރުމުގެ ނަތީޖާއެއްގެ ގޮތުން، މިއަދު އެމަނިކުފާނު އެ ހުންނެވީ، މި ޤައުމުގެ އެންމެ މުހިންމު އެއް މުއައްސަސާގެ އެންމެ އިސްބޭފުޅެއްގެ ގޮތުގައި. އެހެންވީމާ، އަޅުގަނޑު މިއަދު ވަރަށް އުފަލާއެކީ އެކަން ފާހަގަކުރަން. އަޅުގަނޑަށް ހީވަނީ، އެއީ އެމަނިކުފާނުގެ އެންމެ ފުރަތަމަ ވަޒީފާހެން އެތަނަށް އެ ވަޑައިގަތީވެސް. އެހެންވީމާ، އެތަންވެސް ދުށް މީހެއްގެ ގޮތުން އަޅުގަނޑު ހަމަ މަރްޙަބާ ކިޔަން. އިޚްލާޞްތެރިކަމާއި ތެދުވެރިކަމާއެކީގައި، ރައްޔިތުންނަށް ޚިދްމަތް ކޮށްދެއްވުމުގައި، ތިގޮތަށް ސާބިތުވެ ހުންނެވުމަށް އަޅުގަނޑު ދަންނަވަން.\nއާދެ! އަޅުގަނޑުގެ ދުޢާއަކީ، މި ޤައުމަށް އަންނަ ބަދަލުތަކާ އެކުގައިވެސް އަޅުގަނޑުމެންނަށް ކުރިއަށް ގޮސް، މި ޤައުމުގެ ރައްޔިތުންނަށް އަގުހުރި ޚިދްމަތްތަކެއް ދިނުމުގެ ފުރްޞަތު، މާތްﷲ ދެއްވުން. އަދި ސިވިލް ސަރވިސްގެ މި އިނާމުތައް މި ލިބިވަޑައިގަތް ޙައްޤުވެރި ފަރާތްތަކަށް، އަޅުގަނޑު ވަރަށް އިޚްލާޞްތެރިކަމާ އެކީގައި މަރްޙަބާ ދަންނަވަން. އަޅުގަނޑު ދެކޭގޮތުގައި، އެ ލިބިވަޑައިގަތް އިނާމުތަކަކީ، ނުވަތަ އިނާމަކީ އެއީ އެއިން ކޮންމެ ފަރާތަކަށްވެސް، އަޅުގަނޑުމެންނަށް ފެނުނު ވީޑިއޯއިން ހަމަގައިމު އަޅުގަނޑަށް ޔަޤީންކުރެވޭ، އެއީ ޙައްޤު ފަރާތެއްކަން. ވީމާ، ތިޔަބޭފުޅުން ތިޔަ ކުރައްވާ މަސައްކަތްޕުޅަށް އަޅުގަނޑު ދުޢާކުރަން. އަޅުގަނޑު އެދެނީ، މާތްﷲ ތައުފީޤު ދެއްވުމަށް.


#Column : Kau saahibaa sallallah alaihi vasallamage Hijra -7- One Online\nކައުސާހިބާ ސައްލަﷲ އަލައިހިވަސައްލަމަގެ ހިޖުރަ - 7\nކައުސާހިބާ ސައްލަﷲ ޢަލައިހި ވަސައްލަމަ ޔަޘްރިބުގެ މިނިވަން ޖައްވާ ދިމާޔަށް އަނެއްކާވެސް ދަތުރުފުޅު ފެއްޓެވިއެވެ. އާހިތްވަރުފުޅަކާއެކުގައެވެ. ޢަޤީޤުގެ ވާދީއާ ހަމަޔަށް ވަޑައިގެންނެވުމުން ވާދީ ހުރަސްކުރައްވައި ކުރިޔަށް ވަޑައިގެން ކަޅުކުލައިގެ ހިލަތަކުގެ މައްޗަށް އަރައިވަޑައިގެންނެވިއެވެ. އެބޭކަލުންނަށް ފަރުބަދައިގެ މައްޗަށް އަރައިވަޑައިގެންނެވުނުއިރު ވަނީ ވަރަށް މައްޗަށް އިރު އަރައިފައެވެ. ކުޑަމެންދުރު ވަގުތުު ފާއިތުވެ ފުރަމެންދުރާ ކައިރިވެފައެވެ. ވަރަށް އަވިގަދަވެފައެވެ. ދިލަހޫނުކަންހުރީ ވަރަށް މައްޗަށެެވެ. އެހެން ދުވަހެއްގެ ދަތުރުފުޅެއްނަމަ އަރާމުކޮށްލެއްވުމަށްޓަކައި އަވިމަޑުވެލާންދެން އެބޭކަލުން މަޑުކޮށްލެއްވުމަކީ ދުރުކަމެއްނޫނެވެ. ނަމަވެސް އެބޭކަލުން ކަނޑައެޅުއްވީ ދަތުރުފުޅުކުރިޔަށް ގެންދެވުމަށެވެ. ފަރުބަދައިގެ އެންމެ ކުރިޔަށް އަރައިވަޑައިގެންނެވި ފަރުބަދައިގެ ތިރީން މައިދާން ފެނިވަޑައިގަންނަވާކަހަލަ ތަނަކަށް ވަޑައިގެންނެވިއްޖެއެވެ. އިތުރުސާހިބާގެ ކުރިފުޅުމަތީގައި ފެތުރިފައިއެއޮތީ އެމާތްސާހިބާ ހުވަފެންފުޅުގައި ދެކެވަޑައިގެންނެވި ބިމެވެ. އަނދައިފައިވާ ކަޅުހިލަތަކުގެ ދެބަރީގެ ދެމެދުގައިވާ ފެހިކުލައިގެ އާރޯ ބަގީޗާތަކެވެ. ކަދުރުދަނޑުތަކެވެ. ދަތުރުފުޅުގެ މަންޒިލުއެވަނީ ގާތްގަނޑަކަށް ތިންމޭލެއްހައި ދުރުގައެވެ. ޤުބާ ނުވަތަ އާލިޔާ އޮންނަނީ މައްކާއިން މަދީނާއަށް ދަތުރުކުރާމަގުކައިރީގައެވެ. އެރަށަށް ޤުބާއޭ ކިޔުނީ އެރަށުގައި ހުންނަ ފެންވަޅެއްގެ ނަމަށް ނިސްބަތްކޮށެވެ.\nއެފެހިކުލައިގެ ބިމުގެ މައްކާއާ އެންމެ ކައިރިމަންޒިލަކީ ޤުބާއެވެ. އަންސާރުންގެ ބައެއް އާއިލާތައް ޤުބާގައި ވަޒަންވެރިވެވަޑައިގެން އުޅުއްވައެވެ. އޭގެތެރެއިން އެންމެ ނަންހުރި އާއިލާއަކީ ޢަމްރު ބިން ޢައުފުގެ ދަރިކޮޅެވެ. އެދަރިކޮޅުގެ އިސް ރައީސަކީ ކުލްޘޫމުބުނުލްހިދަމެވެ. ކައުސާހިބާ ސައްލަﷲ އަލައިހި ވަސައްލަމަ އެބޭކަލުންގެ އާރުކާޓީއަށް އިރްޝާދު ދެއްވީ ސީދާ ޤުބާއަށް ދިޔުމަށެވެ. ޤުބާގައި ތިއްބަވާ އަމްރު ބިން ޢައުފުގެ ބޭކަލުންގެ ގެތަކަށް ދިޔުމަށެވެ. އެހިސާބަށް ވަޑައިނުގެންނެވެނީސް އެއްވެސް ތަނެއްގައި މަޑުނުކުރުމަށެވެ.\nކައުސާހިބާ ޞައްލަﷲ އަލައިހި ވަސައްލަމަ މައްކާއިން ނިކުމެވަޑައިގެންނެވި ޚަބަރު ޔަޘްރިބަށްވެސް ވަނީ ލިބިފައެވެ. އެހެންކަމުން ޔަޘްރިބުގެ އަންސާރުންނާއި މުހާޖިރުން ތިއްބަވަނީ އުފާފުޅުން ފޮޅިވަޑައިގެންފައެވެ. ކުޑަކުދީންތައް ކައުސާހިބާ ޞައްލަﷲ އަލައިހި ވަސައްލަމައަށް މަދަހައިގެ ޅެެންތައް ކިޔަމުން ގެންދެއެވެ. އަންސާރުންނާއި މުހާޖިރުން ކޮންމެދުވަހަކުވެސް ހެނދުނު ހެނދުނާ ރަށްބޭރަށް ނުކުމެ ވަޑައިގަންނަވައެވެ. އިތުރުސާހިބާ ޞައްލަﷲ އަލައިހި ވަސައްލަމަ ވަޑައިގަންނަވާތޯ މަގު ބައްލަވަން އުސްތަންތަނަށް އަރައިވަޑައިގެން ލޯފުނާ އަޅުއްވާންތިއްބަވައެވެ. ކޮންމެދުވަހަކުވެސް އެނބުރިގެއަށް ވަޑައިގަންނަވަނީ މެންދުރުގެ ގަދަ އަތްވަށް ކެތްނުކުރެއްވޭވަރުވުމުންނެވެ. އެބޭކަލުން އެނބުރި ގެއަށް ވަޑައިގަންނަވަނީ މަޢުޝޫޤުގެ ދީދާރު ދުށުމަށްޓަކައި ކެތްތެރިކަމެއްނެތި އިންތިޒާރުކުރާ ޢާޝިޤަކު މުރާދު ހާސިލު ނުވެ އެނބުރި ދާންޖެހުމުން ހިތުގައި އުފެދޭނެ މޮޅިވެރި އަސަރުތަކާއެކުގައެވެ.\nއިންތިޒާރުގެ ދުވަސްތަކަކަށްފަހު ކައުސާހިބާގެ ދަތުރުފުޅާއި އަންސާރުންނާއި މުހާޖިރުންގެ އިންތިޒާރުގެ ނިމުން އައުމަށް ގުދުރަތުން ރާއްވަވައިފައިވާ ދުވަސް އަތުވެއްޖެއެވެ. ދުވަހަކީ 8 ރަބީއުލްއައްވަލު 1 ހ.(23 ސެޕްޓެމްބަރ 622) ހޯމަ، 01 ތަޝްރީ 4382 (ޔަހޫދީ ކަލަންޑަރުން) ދުވަހެވެ. ކައުސާހިބާގެ އާޝިޤުން އެދުވަހުވެސް މެންދުރުވަންދެން ނުހަނު ޝައުގުވެރިކަމާއެކު އިންތިޒާރު ކުރެއްވުމަށްފަހު މޮޅިވެރިކަމުން ފުރިފައިވާ ހިތްޕުޅުތަަކަކާއިގެން ގޭގެއަށްވަަޑައިގެންނެވި ވަގުތަކީ ކައުސާހިބާއާއި އެމާތްސާހިބާގެ ދަތުރުފުޅުގެ އެކުވެރީން ފަރުބަދަމަތީން ތިރިޔަށް ފައިބައިވަޑައިގަންނަވާން ފެއްޓެވި ވަގުތެވެ. ކައުސާޙިބާ ސައްލަﷲ އަލައިހި ވަސައްލަމަ އާއި އަބޫބަކުރު ރަޟިޔަﷲ އާ ދެބޭކަލުން ކަޅުހިލަތަކުގެ މަތީގައި ތިއްބަވާއިރު މާދުރަށް ފާޅުވެއެވެ. ތުރުކުރައްވައިގެން ތިއްބެވި ހުދުހެދުންކޮޅުގެ ސަބަބުންނެވެ. އެވަގުތު ޔަހޫދީންގެ މީހެއް ކޮންމެވެސް ބޭނުމަކު އޭނާގެ ގޭގެ ހާމަފުޅު މައްޗަށް އެރިއެވެ. ދުރުން ވަޑައިގަންނަވާ ސަވާރުން ފެނިފައި އެއީ އަންސާރުން ނުހަނު ޝައުޤުވެރިކަމާއެކު އެއިންތިޒާރު ކުރައްވާ އިއްޒަތްތެރި މެހްމާނުންކަން އޭނާއަށް ވިސްނިއްޖެއެވެ. އޭނާ ހަރުއަޑުން ގޮވާލިއެވެ.\n"އޭ ގައިލަތުވަންހައިގެ މީހުންނޭވޭ! ތިޔަބައިމީހުން ތިޔަ އިންތިޒާރުކުރާ ނަސީބާއި ނަސުރު މިހިރަގެން އަަންނަނީއެވެ."\nއެއަޑުއިވިވަޑައިގެންނެވުމާއެކު އަންސާރުންނާއި މުހާޖިރުންނަށް ލިބިވަޑައިގެންނެވި އުފާފުޅުން ހަށިކޮޅުތަކުގައި ހޭފުޅު ވެސް ނެތްކަހަލައެވެ. ހުރިހާ ބޭކަލުން އަވަސްވެވަޑައިގެންނެވީ ހަތިޔާރު ހިއްޕެވުމަށެވެ. ކައުސާހިބާއާ އިއްޒަތުގައި އިސްތިޤްބާލުކުރައްވައި ކުރުނީހާއެކު މަރުޙާބާ ވިދާޅުވުމަށްޓަކައެވެ. އޭރު މުޅި ޖައްވު އެއް އަޑަކަށްވެފައި އޮތީ ﷲ އަކްބަރުގެ ނަޢުރާގެ އަޑުންނެވެ. އަންސާރުންނާއި މުހާޖިރުން ވޮށްދޫނިތަކެއް ފަދައިން ކައުސާހިބާގެ އަރިހަށް ޖަމާވެވަޑައިގެންނަވާންފެއްޓެވިއެވެ. އެވަގުތު ކައުސާހިބާ ސައްލަﷲ އަލައިހި ވަސައްލަމަ އަށް ވަޙީބާވައިލެއްވިއެވެ.\n"ފަހެ ހަމަކަށަވަރުން ﷲއީ އެކަލޭގެފާނުގެ އެހީތެރިވަންތަ ރަސްކަލާނގެއެވެ. އަދި ޖިބުރީލުގެފާނާއި، ސާލިހު މުއުމިނުންވެސްމެއެވެ. އަދި އެއަށްފަހު މަލާއިކަތުންވެސް އެކަލޭގެފާނުގެ އެހީތެރީންކަމުގައިވެއެވެ." (އައްތަހްރީމު : 4).\nކައުސާހިބާ ސައްލަﷲ އަލައިހި ވަސައްލަމަ އަންސާރުންނާއި މުޙާޖިރުންނާއިގެން މިސްރާބުޖެއްސެވީ ކަނާތްފަރާތަށެވެ. އެވަޑައިގެންނެވި ގޮތަށް ވަޑައިގެން ފައިބައި ވަޑައިގެންނެވީ ޤުބާގެ ޢަމްރުބިން ޢައުފުގެ މީހުންގެ އަވަށަށެވެ. ކައުސާހިބާ ސައްލަﷲ އަލައިހި ވަސައްލަމަ ޤުބާއަށް ވަޑައިގެންނެވުމުން އެމާތްސާހިބާއަށް މަރުހަބާ ދަންނަވާން މުޅި ޠައިބާ އެކަށް ލުއްސައިގެންއައެވެ. މީހަކަށް މަރްހަބާ ކިޔުމުގެ އެއަށްވުރެ ބޮޑަށް ހިތުލޯތްބާއި ޖޯޝުންފުރިފައިވި މަންޒަރެއް ފަލަކުގެ ލޯތައް ދުވަހަކުވެސް ދެކެފައެއްނެތެވެ.\nއަންސާރުންގެ ތެރެއިން ކައުސާހިބާ ސައްލަﷲ އަލައިހި ވަސައްލަމަ އަށް މަރްހަބާ ވިދާޅުވާން ވަޑައިގަންނަވާ ގިނަ ބޭކަލުންނަކަށް އެމާތްސާހިބާއާއި އަބޫބަކުރުއްޞިއްދީޤު ރަޟިޔަﷲ އަންހު އާދެބޭކަލުން ވަކިކުރައްވާކަށެއް އެނގިވަޑައިގެން ނުގަންނަވައެވެ. އަބޫބަކުރުއް ޞިއްދީޤު ރަޟިޔަﷲ އަންހު ކައުސާހިބާއަށްވުރެ ދެއަހަރެއްހައި ދުވަސް ހަނގުފުޅެވެ. ނަމަވެސް އެކަލޭގެފާނުގެ ހަށިކޮޅު ތަންކޮޅެއް ސަހަލެވެ. ހުންނަވަނީ ހިމަތޮޅިފުޅުކޮށެވެ. އިސްތަށިފުޅުގައި ނުރަ އިސްތަށިކޮޅުތައްވެސް ތަންކޮޅެއް ގިނައެެވެ. އެހެންކަމުން "ހަރުވައްތަރުކޮޅު" ބޮޑަށް ހުންނަނީ އަބޫބަކުރުގެފާނުގެ ގައިކޮޅުގައެވެ. ނަތީޖާއެއްގެ ގޮތުން މަރްހަބާ ވިދާޅުވާން ވަޑައިގަންނަވާ ގިނަ ބޭކަލުންނަށް ސަމާލުކަން ދެއްވެވެނީ އަބޫބަކުރުގެފާނަށެވެ. ސަލާމްކުރައްވަނީ ވެސް އެކަލޭގެފާނަށެވެ.އަބޫބަކުރު ރަޟިޔަﷲ އަންހު އެކަން ވިސްނިވަޑައިގެން ކޮޅަށް ތެދުވެވަޑައިގެންނެވިއެވެ. އެކަލޭގެފާނުގެ ފޮށާކޮޅުން ކައުސާހިބާގެ ގައިކޮޅަށް ހިޔާ އަޅުއްވާން ފެއްޓެވިއެވެ. އަންސާރުންނަށް "ޚާދިމާއި މަޚްދޫމު" ވަކިވެ ވަޑައިގަންނަވާނެގޮތްހެއްދެވިއެވެ.\nކައުސާހިބާ ސައްލަﷲ އަލައިހި ވަސައްލަމަ އަށް މެހްމާންދާރީ އަދާކުރެއްވުމުގެ ޝަރަފު ލިބިވަޑައިގެންނެވީ އަމްރު ބިން ޢައުފުވަންހައިގެ ރައީސު ކުލްޘޫމު ބުނުލް ހިދަމް ރަޟިޔަﷲ އަންހުއަށެވެ. ސަހާބީންނާއެކު މަޖްލީސް ކުރައްވަނީ ސަޢުދުބިން ޚައިޘަމާ ރަޟިޔަﷲ އަންހުގެ ގެކޮޅުގައެވެ. އެދުވަސްވަރު ސައުދު ހުންނެވީ ދެކުނުފަރާތް ހުސްކޮށް ކަމުގައިވާތީއެވެ. މައްކާއިން ޔަޘްރިބަށް ހިޖްރަކުރައްވާ މުހާޖިރުންކުރެ ގިނަބޭކަލުން އެންމެފުރަތަމަ ފައިބައިވަޑައިގަންނަވަނީ ޤުބާއަށެވެ. އޭގެތެރެއިން ވަރަށް ގިނަ ބޭކަލުންގެ މޭޒުބާނަކީ ކުލްޘޫމު ބުނުލް ހިދަމް ރަޟިޔަﷲ އަންހުއެވެ. ހަމްޒަތުގެފާނަށާއި، ޒައިދު ބިން ހާރިޘަތު ރަޟިޔަﷲ އަންހުމާ އަށްވެސް މެހްމާނުދާރީ އަދާކުރެއްވީ ކުލްޘޫމެވެ. ކައުސާހިބާ ޞައްލަﷲ އަލައިހި ވަސައްލަމަ ޤުބާއަށް ވަޑައިގެންނެވި އިރުވެސް މުހާޖިރުންގެ ކުރިޔަށްތިއްބެވި ބޭކަލުންކުރެ ދިހަ ބޭކަލުން ކުލްޘޫމު ބުނުލް ހިދަމުގެ މެހްމާނުންގެ ގޮތުގައި ތިއްބެވިއެވެ. އެބޭކަލުންނަކީ: އަބޫޢުބައިދާ، މިޤުދާދު، ޚައްބާބު، ސުހައިލު، ޞަފްވާނު، ޢިޔާޟު، އަބްދުﷲ ބިން މަޚްރަމާ، ވަހްބުބިން ސަޢުދު، މުޢައްމަރު ބިން އަބީސަރަޙު، އުމައިރު ބިން ޢައުފު (ރަޟިޔަﷲ ޢަންހުމް) މިބޭބޭކަލުންނެވެ.\nތިންވަނައަށްވީ ދުވަހު ޢަލީބިން އަބީޠާލިބު ރަޟިޔަﷲ އަންހުވެސް ޤުބާއަށް ވަޑައިގެންފިއެވެ. އެކަލޭގެފާނުވެސް ފައިބައިވަޑައިގެންނެވީ ކުލްޘޫމް ބުނުލް ހިދަމްގެ ގެޔަށެވެ. އަބޫބަކުރުއްސިއްދީޤު ރަޟިޔަﷲ އަންހު ފައިބައިވަޑައިގެންނެވީ ޚަޒްރަޖު ވަންހައިގެ ބޭކަލެއްގެ ގެކޮޅަށެވެ. އެކަލޭގެފާނުގެ ނަންފުޅަކީ ހަބީބު ބިން އަސާފެވެ. އެގެހުރީ ޤުބާގެ މަދީނާއާވީފަޅީގައެވެ.


Fainu kunnaarumaage aailaage faraathun rayyithunnah 15000rf ge ehee eh dheefi | Fainu Online\nފައިނު ކުންނާރުމާގޭ އާއިލާގެ ފަރާތުން ރައްޔިތުންނަށް 15000 ރުފިޔާގެ އެހީއެއް ދީފި\nއިބްރާހިމް ފަހީމް 22 ޖޫން 2021, އަންގާރަ, 15:07\nފައިނުގައި ކޮވިޑް19 ފެތުރި ރަށް މޮނިޓަރިންގެ ހާލަތުގައި އޮތުމާއި ގުޅިގެން، ރ. ފައިނު ކުންނާރުމާގޭ އާއިލާގެ ފަރާތުން ފައިނު ރައްޔިތުންނަށް 15000 ރުފިޔާ ހަދިޔާ ކޮށްފިއެވެ.\nމި ފައިސާ ކައުންސިލާއި ހަވާލު ކުރުން ކުރިޔަށް ގެންގޮސްފައިވަނީ މިއަދު ފައިނު ކައުންސިލް އިދާރާގައެވެ.\nމިކަމާއި ގުޅޭގޮތުން، ކުންނާރުމާގޭ އާއިލާގެ ފަރާތުން ބުނީ، ފައިނު ރައްޔިތުންނަށް ފައިސާގެ އެހީތެެެރިކަމެއް ވެދިނުމުގެ ބޭނުމަކީ ކޮވިޑްގެ ބަލިމަޑުކަން ރަށުގައި ފެތުރި ރަށުގެ ރައްޔިތުން ފުރަބަންދުވެ އާމްދަނީ ހޯދުމަށް ދަތިވެފައިވާ މިދަނޑިވަޅުގައި އެހީތެެރިކަމެއް ފޯރުކޮށްދެއްވެން އޮތް ކޮންމެ ފަރާތަކުން އެމީހެއްގެ ކެެރިފޯރުންތެރިކަން ހުރި މިންވަރަކުން އެހީތެރިވުމަކީ މުހިންމުކަމެއް ކަމުގައި ދެކޭތީއެވެ.\nއެ އާއިލާގެ ފަރާތުން ފައިސާގެ ބޮޑު އެހީތެރިކަމެއް ވެދީފައިވާތީ ފައިނު ކައުންސިލުންވަނީ ކުންނާރުމާގޭ އާއިލާއަަށް ޝުކުރު އަދާ ކޮަށްފައެވެ.\nކޮވިޑް19 ރަށުގައި ފެތުރިފައިވާ މި ދަނޑިވަޅުގައި ރަށުގެ އެކިއެކި ފަރާތްތަކުން އަންނަނީ އެކި ގޮތްގޮތުން އެކަކު އަނެކަކަށް އެހީތެރިކަން ފޯރުކޮށްދެމުންނެވެ.\nއިތުރު ލިޔުންތައް ކޮރޯނާ ވައިރަސް ފައިނު ކޮވިޑް-19


UK inn dhin luyaa eku, Raajje anna touristun ge adhadhu machah | Mihaaru\nޚަބަރު / ޓޫރިޒަމް މިނިސްޓްރީ\nއިނގިރޭސި ވިލާތުގެ ލުޔާއެކު، ރާއްޖެ އަންނަ ޓޫރިސްޓުންގެ އަދަދު މައްޗަށް\nރާއްޖޭގެ ބޯޑަރު އަލުން ހުޅުވައިލުމާ ގުޅިގެން މިއަދު އައި ދެ ޓޫރިސްޓަކު އެރައިވަލް ޓާމިނަލުން ނުކުންނަނީ.---ފޮޓޯ: ނިޝާން އަލީ/މިހާރު\nއިނގިރޭސި ވިލާތަށް އެކި ގައުމުތަކުން އެނބުރި ދާ މީހުން 14 ދުވަހަށް އައިސޮލޭޓު ވާން ނުޖެހޭ ގޮތަށް ލުއިދިން ގައުމުތަކުގެ ތެރޭގައި ރާއްޖެ ހިމެނުމާ އެކު، އެ ގައުމުން ރާއްޖެ އަންނަ ޓޫރިސްޓުން ހަދާ ބުކިންތަކުގެ އަދަދު ރިކޯޑު އަދަދަކަށް އިތުރުވެފައިވާ ކަމަށް ރިޕޯޓުތަކުން ދައްކައިފި އެވެ.\nއިނގިރޭސި ވިލާތުން ރާއްޖެ އަންނަން ހަދާފައިވާ ބުކިންތައް ވަނީ 500 ޕަސެންޓު އިތުރުވެފައި ކަމަށް ރިޕޯޓުތައް ދައްކަ އެވެ.\nއިނގިރޭސި ވިލާތުގެ ޓުއާ އޮޕަރޭޓަރެއް ކަމަށްވާ އެޑްވާންޓޭޖު ޓްރެވަލް ޕާޓްނާސް ލެޝާ ޑިރެކްޓަރު ކެލީ ކުކްސް އެ ގައުމުގެ ނޫސް ޓްރެވަލް ވީކްލީ އަށް ވިދާޅުވީ، އެ ގައުމުން ރާއްޖެ ރައްކާތެރި ގައުމުތަކުގެ ލިސްޓުގައި ހިމެނުމަކީ އިނގިރޭސި ވިލާތުން ދަތުރުކުރާ މީހުންނަށާއި ޓްރެވަލް އެޖެންޓުންނަށް ވެސް ލިބުނު އުފާވެރިކަމެއް ކަމަށެވެ.\nއޭނާ ވިދާޅުވި ގޮތުގައި، ރައްކާތެރިގައުމުތަކުގެ ލިސްޓުގައި ރާއްޖެ ހިމެނުމާ އެކު، ބުކިންތަކުގެ އަދަދު އިތުރުވި ވަރަށް ބަލާއިރު، މިއީ ގިނަ ބަޔަކު ބޭނުންވެފައި އޮތް ލުޔެއްކަން އެނގެ އެވެ. ޓޫރިޒަމްގެ ސިނާއަތުގައި ކުރިއަށް އެޅުނު މި ފިޔަވަޅު ކުރިއަށް އޮތް ފިނި މޫސުމުގައި އެއްކޮށް ދެމިގެން ދިއުމަކީ ވެސް އުންމީދެއް ކަމުގައި ވިދާޅުވި އެވެ.\nއެހެން ޓުއާ އޮޕަރޭޓަރެއް ކަމަށްވާ އައިސް ލޮލީގެ ހެޑް އޮފް ޓްރެވަލް ޑީލްސް ކްރިސް ވެބާ ވިދާޅުވީ، ސޭފް ލިސްޓުގައި ރާއްޖެ ހިމެނުމާ އެކު ރާއްޖެ އަންނަން ހައްދާ ބުކިންތަކާއި ސާޗްތަކުގެ އަދަދު 61 ޕަސަންޓު އިތުރު ވެފައިވާ ކަމަށެވެ.\nއިނގިރޭސިި ވިލާތުން ރާއްޖެ އައުމަށް ފަހު، އެނބުރި ގައުމަށް ގޮސް 14 ދުވަހު ކަރަންޓީންވާން ނުޖެހޭ ރައްކާތެރި ގައުމުތަކުގެ ލިސްޓުގައި ރާއްޖެ ހިމެނީ މި މަހު 22 ގަ އެވެ. ކޮވިޑް-19ގެ ސަބަބުން ރާއްޖޭގެ ބޯޑަރު ބަންދުކޮށް، އަލުން ހުޅުވާލި ފަހުން އިނގިރޭސި ވިލާތުން ރާއްޖެ އަށް ގިނަ އަދަދެއްގެ ޓޫރިސްޓުން އަންނަނީ ޒިޔާރަތް ކުރަމުންނެވެ. ނަމަވެސް އެނބުރި ގައުމަށް ދިއުމުން 14 ދުވަހު އައިސޮލޭޝަންގައި ތިބެން ޖެހުމުގެ ސަބަބުން ޓޫރިސްޓުން އަންނަ އަދަދު ވަނީ ކުރިއާ އަޅާ ބަލާއިރު ވަރަށް ބޮޑަށް ދަށްވެފަ އެވެ.\nއެ ގައުމުން ލުއި ދޭ ލިސްޓުގައި ގައުމުތައް ހިމަނަނީ، އެ ގައުމެއްގައި ކޮވިޑް-19 ފެތުރެމުން އަންނަ މިންވަރާއި ބަލި ކޮންޓްރޯލް ކުރުމަށް އަޅާފައިވާ ފިޔަވަޅުތަކަށް ބެލުމަށް ފަހު އެވެ. އެހެންކަމުން ރާއްޖެ މި ލިސްޓުގައި ހިމަނާފައި ވަނީ ފަހަކަށް އައިސް ރާއްޖެ އިން ކޮވިޑް-19ގެ ކޭސްތައް ފެންނަ މިންވަރު މަދުވުމުގެ ސަބަބުން ކަމަށް ލަފާ ކުރެވެ އެވެ.\nކޮވިޑުގެ ސަބަބުން ރާއްޖޭގެ ބޯޑަރު ބަންދުކުރުމަށް ފަހު، ޖުލައި މަހު ހުޅުވާލުމާ އެކު މިހާތަނަށް 420،315 ޓޫރިސްޓުން ރާއްޖެ ޒިޔާރާތް ކޮށްފައި ވެ އެވެ. ކޮވިޑް-19ގެ ސަބަބުން މި އަހަރު ރާއްޖެ އަށް އަންނާނީ 500،000 ޓޫރިސްޓުން ކަމަށް ޓޫރިޒަމް މިނިސްޓްރީން ވަނީ ލަފާކޮށްފަ އެވެ.\nޓޫރިސްޓުން އިގިރޭސިވިލާތް ޓޫރިޒަމް ޓޫރިޒަމް މިނިސްޓްރީ ރާއްޖެ-އިނގިރޭސިވިލާތް\n5 ކޮމެންޓް, 44 ރިއެކްޝަންސް\nއެޗްޕީއޭ ވެސް ޑޮލަރު ބޭންނުންވަނީ.. ކޮވިޑް ކޮންޓްރޯލް ކުރުމަށްވުރެ ޑޮލަރު ހޯދުން މުހިއްމު އެޗްޕީއޭއަށް\nމާފޮނި ވެގެން ތިއުޅެނީ\nއެއްމެ ސާޖް މަތި ޤައުމު ތަކުން ޓޫރިސްޓުން އެއްމެ ގިނައިން ގެނެސް ރާއްޖެ ސާޖް ކޮށްލާށެވެ.\nއިގިރޭސިވިލާތުގެ ސިޓީތައް 3ވަނަ ދަަރަޖައިގެ ލޮކްޑައުންއަށް މަޑުމަޑުން ދަނީ. ހުޅަގު ޔޫރަޕްގެ ގިނަގައުމުތައްވެސް ހަމަ އެހާލަތެއްގައި. އެމެރިކާގެ ހާލަތު ރަގަޅުވާން ފަށާނީ 2022ގައި ކަމަަށް އެބަލަނީ. އެެއެންމެން އަވަހަށް ރާއްޖެ ގެންނަންވީ. ރާއްޖޭގެ ހުރިހާ ފަޅުރަށްތަކުގައި ހެޔޮއަގުގައި ޓެންޓް ޖަހައިގެންނަމަވެސް ދިގުމުއްދަތަކަށް އެމީހުންނަށް ދިރިއުޅެވޭގޮތް ހަދައިދޭންވީ.\nކުއީންވެސް ދެން އާދެބަލަ މިތަނަށް ޗުއްޓީހަދާލަން.\nވަރަށް ރަނގަޅު. ޔޫކޭގައި ކޮވިޑް ކޮންޓްރޯލް ނުވެގެން ދުވާލެއްގެ މައްޗަށް 500 މީހުން މަރުވަމުން އެދަނީ.


Noosveriyakah Jinsee Furassaara Kuri Kamah Bunaa Massalaige Thahugeegu Avaskurumah MMC In Govaalaifi - vNews.mv\nމީޑިއާ ކައުންސިލްގެ މެންބަރުން ރައްޔިތުންގެ މަޖިލީހުގެ ކޮމިޓީއެއްގައި ވާހަކަދައްކަވަނީ\nނޫސްވެރިޔަކަށް ޖިންސީ ފުރައްސާރަ ކުރި ކަމަށް ބުނާ މައްސަލައިގެ ތަހުގީގު އަވަސްކުރުމަށް އެމްއެމްސީން ގޮވާލައިފި\nޝިފްޒާ މުޞްޠަފާ 16 July 2020, 18:57\nނޫސްވެރިޔަކަށް ރައީސް އޮފީހުގެ ވެރިއަކު ޖިންސީ ފުރައްސާރަ ކުރި ކަމަށް ބުނާ މައްސަލައިގެ ތަހުގީގު އަވަސްކުރުމަށް މޯލްޑިވްސް މީޑިއާ ކައުންސިލުން ގޮވާލައިފިއެވެ.\nއެމްއެމްސީން ނެރުނު ނޫސްބަޔާނެއްގައި ވަނީ "ދި އެޑިޝަން"ގެ އެޑިޓަރު ރާއިއާ މުނައްވަރަށް ރައީސުލްޖުމްހޫރިއްޔާގެ އޮފީހުގެ ކޮމިއުނިކޭޝަންސް ސެކްރެޓަރީ ހަސަން އިސްމާއީލް ޖިންސީ ފުރައްސާރަ ކުރި ކަމަށް ބުނެ އެ ނޫހާއި އޭނާގެ ފަރާތުން ކަމާބެހޭ އިދާރާތަކަށް، އެކަން ހިނގި ދުވަސްވަރު ކަމުގައިވާ މިދިޔަ އަހަރުގެ ފެބްރުއަރީ މަހު އެ މައްސަލަ ހުށަހަޅާފައިވީ ނަމަވެސް، އެ މައްސަލަތައް ހުށަހެޅި ފަހުން 18 މަސްދުވަސް ފާއިތުވީއިރު އެއްވެސް ފިޔަވަޅެއް މިއަދާ ހަމައަށް އަޅާފައި ނުވާކަން އޭނާ ހާމަކުރައްވާފައިވާ ކަމަށެވެ.\nމީޑިއާ ކައުންސިލުން ބުނީ ދައުލަތުގެ އިސް މަގާމެއްގައި ހުރި ފަރާތެއްގެ ކިބައިން ދިވެހި އަންހެން ނޫސްވެރިއަކަށް ޖިންސީ ފުރައްސާރަ ކުރި ކަމުގެ ސީރިއަސް ތުހުމަތު ކުރެވެމުން ދިޔަ ނަމަވެސް، މުއައްސަސާތަކުން އެ މައްސަލަ ބަލައި އެކަމުގެ ހަގީގަތް ހާމަނުކޮށް ގިނަ ދުވަސްތަކެއް ފާއިތުވެގެން ދާކަމީ ނޫސްވެރިންގެ ހައްގުތަކާއި މިނިވަން މީޑިއާއެއް ރާއްޖޭގައި ގާއިމްކުރުމަށް ގާނޫނީގޮތުން މަތިކޮށްފައިވާ އެ ކައުންސިލުން ނިހާޔަތަށް ކަންބޮޑުވާ ކަމެއް ކަމަށެވެ. އަދި ޒަމާނުއްސުރެ ރާއްޖޭގެ މުޖުތަމައުގައި އަށަގެންފައިވާ ގޮންޖެހުންތަކާއި ހުރަސްތަކާ ހުރެ ރާއްޖޭގެ މީޑިއާއާއި ނޫސްވެރިކަމުގެ ދާއިރާގައި އަންހެނުން ހަރަކާތްތެރިވާ މިންވަރު ނިސްބަތުން މަދުއިރު، އަދި މި ދާއިރާއަށް ނިކުންނަން އަންހެނުން ފަސްޖެހުމުގެ ސަގާފަތެއް އޮތްއިރު، މިފަދަ ކަންކަމުގެ ސަބަބުން ނޫސްވެރިކަމާއި މީޑިއާގެ ދާއިރާއަށް އަންހެނުން ނުކުތުމަށް މިހާރަށް ވުރެ ބޮޑަށް ފަސްޖެހި، ދާއިރާގައި އަންހެނުންނަށް ހަމަހަމަ ފުރުސަތުތަކެއް ލިބުމަށް އިތުރު ހުރަސްތައް ކުރިމަތިވާނެ ކަމަަށް މީޑިއާ ކައުންސިލުން ފާހަގަކުރެއެވެ.\nއެހެންކަމުން މި ކައުންސިލުން ދައުލަތުގެ އެންމެހާ އިދާރާތަކަށް ގޮވާލަނީ ރައީސުލްޖުމްހޫރިއްޔާގެ އޮފީހުގެ ކޮމިއުނިކޭޝަންސް ސެކްރެޓަރީގެ މައްޗަށް ކުރެވޭ ތުހުމަތުތައް އިންސާފުވެރިކަމާއި ދެފުށްފެންނަ ގޮތެއްގެ މަތިން ވީހާވެސް އަވަހަކަށް ތަހުގީގުކޮށް މައްސަލައިގެ ހަގީގަތް ހާމަކުރުމަށެވެ. އަދި ޖިންސީ ފުރައްސާރައިގެ ޝިކާރައަކަށް ވީ ކަމަށް ބުނާ ނޫސްވެރިޔާ ރާއިއާއަށް ކަމާގުޅޭ އިދާރާތަކުން ފޯރުކޮށްދޭން ޖެހޭ އެންމެހާ އެހީތެރިކަން ފޯރުކޮށްދިނުމަށާއި، މި މައްސަލައިގައި އިންސާފު ގާއިމްކޮށް ދިނުމަށް ވެސް މި ކައުންސިލުން ދައުލަތުގެ އެންމެހާ މުއައްސަސާތަކާއި އިދާރާތަކަށް އިލްތިމާސްކުރަމެވެ.\nމީޑިއާ ކައުންސިލުގެ ބަޔާން\nމީގެ އިތުރަށް މީޑިއާގައި ހަރަކާތްތެރިވާ އަންހެން މުވައްޒަފުންނަށް ރައްކާތެރި މަސައްކަތުގެ މާހައުލެއް ގާއިމްކޮށްދިނުމަށް މީޑިއާ އެޖެންސީތަކުގެ މެނޭޖްމަންޓުން ވީ އެންމެ ބޮޑަކަށް މަސައްކަތް ކޮށްދިނުމަށް މިޑިއާ ކައުންސިލުން ވަނީ ގޮވާލާފައެވެ.\nމީޑިއާ ކައުންސިލުން ވަނީ ނޫސްވެރިންނާއި މިނިވަން މީޑިއާއަށް އުނިކަން އަންނާނެ މިފަދަ ކޮންމެ ކަމެއްގައި އެ ކައުންސިލުން ދިވެހި ނޫސްވެރިންނާއި މީޑިއާތަކާ އެކު ތިބޭނެ ކަމުގެ ޔަގީންކަން އަރުވާފައެވެ. މީޑިއާގައި ހަރަކާތްތެރިވާ އަންހެން ނޫސްވެރިންނާއި އަންހެން މުވައްޒަފުން ކުރައްވާ މަސައްކަތް ފާހަގަކޮށް، މި ދާއިރާގައި ދެމިތިބުމަށް ހިތްވަރުދޭ ކަމަށް ވެސް މީޑިއާ ކައުންސިލުން ބުނެއެވެ.\nޖިންސީ ގޯނާ ރާއްޖެ މޯލްޑިވްސް މީޑިއާ ކައުންސިލް


Education ministry in fannee muvahzafunnah certificate promotion alun dhenee\nއެޑިއުކޭޝަން މިނިސްޓްރީން ފަންނީ މުވައްޒަފުންނަށް ސެޓްފިކެޓް ޕްރޮމޯޝަން އަލުން ދެނީ--ފޮޓޯ:އެޑިއުކޭޝަން މިނިސްޓްރީ\nއެޑިއުކޭޝަން މިނިސްޓްރީން ފަންނީ މުވައްޒަފުންނަށް ސެޓްފިކެޓް ޕްރޮމޯޝަން އަލުން ދެނީ\nސިވިލް ސާވިސްގެ ވަޒީފާ ތަކުގައި ތިބި، އެޑިއުކޭޝަން މިނިސްޓްރިގެ މުވައްޒަފުންނަށް ސެޓްފިކެޓް ޕްރޮމޯޝަން އަލުން ދޭން ފަށަން ނިންމާފައި ވާކަމަށް އެ މިނިސްޓްރީން ބުނެފިއެވެ.\nސެޓިފިކެޓް ޕްރޮމޯޝަން ދިނުން ހުއްޓާލާފައި ވަނީ ކޮވިޑް-19އާ ގުޅިގެން ދިމާވި އިގްތިސާދީ ދަތިތަކާ ހެދި ފިނޭންސް މިނިސްޓްރީން އެޅި ހަރަދު ކުޑަކުރުމުގެ ފިޔަވަޅެއްގެ ގޮތުންނެވެ.\nސެޓްފިކެޓް ޕްރޮމޯޝަނަކީ، ސިވިލް ސާވިސްގެ ފަންނަނީ ވަޒީފާތަކުގެ އޮނިގަނޑުގައި ތިއްބެވި މުވައްޒަފުންނަށް، ވަކި ފެންވަރެއްގެ ސެޓްފިކެޓެއް ހާސިލު ކުރުމުން ދެވޭ ޕްރޮމޯޝަނެކެވެ.\nއެ މިނިސްޓްރީން ބުނީ، އޮކްޓޯބަރު މަހުން ފެށިގެން މުވައްޒަފުންނަށް ސެޓްފިކެޓް ޕްރޮމޯޝަން ދޭނެ ކަމަށެވެ.\nމިނިސްޓްރީން މިއަދު ވަނީ ސީއެސްސީގެ އެންގުމާ އެއްގޮތަށް އެ މިނިސްޓްރީގެ ހުރިހާ ފަންނީ މުވައްޒަފުންނަށް ސެޓިފިކެޓް ޕްރޮމޯޝަނަށް ހުށަހެޅުމަށް އަލުން ހުޅުވާލަން ނިންމާފައިވާ ކަމަށް ބުނެ ބަޔާނެއް ނެރެފަ އެވެ.\nސެޓިފިކެޓް ޕްރޮމޯޝަން ލިބުނު ނަމަވެސް، އެއާ އެއްގޮތަށް މުސާރަ އާއި އިނާޔަތްތައް ނުލިބޭ ފަރާތްތަކަށް ނުލިބި ހުރި މުސާރަ އާއި އިނާޔަތްތައް ވެސް އެ މުއްދަތުން ފެށިގެން ދޭން ފަށަންވެސް ސިވިލް ސާވިސް ކޮމިޝަނުން ވަނީ އަންގައިފަ އެވެ.\nމީގެ ކުރިން ސެޓިފިކެޓް ޕްރޮމޯޝަނަށް ހުށަހެޅުމުން ޕްރޮމޯޝަން ދީ، އެކަމަކު އެއާ އެއްގޮތަށް ނުދެވި ހުރި މުސާރަ އާއި އިނާޔަތްތައް ދިނުމާ ގުޅިގެން ސިިވިލް ސާވިސް ކޮމިޝަނުން ކުރަމުންދާ މަޝްވަރާތަކަށް ފަހު އެ ފައިސާ ދިނުމާ މެދު ވަކި ގޮތެއް ނިންމާނެ އެވެ.\nއިސްލާމް އަދި ގުރުއާން ފޮތުން ކުށެއް ފާހަގަވެއްޖެނަމަ އެންގުމަށް އެދިއްޖެ\nފޮތްތައް ޕްރޫފް ރީޑް ކުރުމުގައި އިހުމާލުވި ފަރާތްތައް ދެނެގަތުމަށް ކޮމެޓީއެއް އެކުލަވާލަނީ\nކުށް ފެނުނު ގްރޭޑް 1 އަދި2ގެ ޤުުރުއާން ފޮތަކީ 2015 އިން ފެށިގެން ބޭނުންކުރަމުން އަންނަ ފޮތްތަކެއް


Nukulhedhuntherikan hunnah meehunnah mihaarahvureh gina furusathu thah hoadhaidheynan: Raees\nނުކުޅެދުންތެރިކަން ހުންނަ މީހުންނަށް މިހާރަށްވުރެ ގިނަ ފުރުސަތުތައް ހޯދައިދޭނަން: ރައީސް\nސަރުކާރުގެ ސިޔާސަތުތައް ތަންފީޒުވެގެންދާއިރު، ނުކުޅެދުންތެރިކަން ހުންނަ މީހުންނާއި ކުދިންނަށް މިހާރަށް ވުރެ މާ އުފާވެރި މާ ހިތްފަސޭހަ ދިރިއުޅުމެއް ފެނިގެން ދާނެކަމުގައި ރައީސުލްޖުމްހޫރިއްޔާ އިބްރާހީމް މުހައްމަދު ސޯލިޙް ވިދާޅުވެއްޖެ އެވެ. ރައީސް މިހެން ވިދާޅުވީ މިނިސްޓްރީ އޮފް ޖެންޑަރ، ފެމެލީ އެންޑް ސޯޝަލް ސާރވިސަސް އާއި ނުކުޅެދުންތެރިކަން ހުންނަ މީހުންގެ ހައްގުތައް ހިމާޔަތްކުރާ ކައުންސިލުން ގުޅިގެން ދޭ “ރިވެލި އެވޯޑް 2019” ދިނުމުގެ ހަފުލާގައި ވާހަކަފުޅު ދައްކަވަމުންނެވެ.\nއިސްލާމީ މަރުކަޒުގެ ޖަލްސާކުރާ މާލަމުގައި ބޭއްވި މި ޙަފުލާގައި ނުކުޅެދުންތެރިކަން ހުންނަ މީހުންނާއި، މިދާއިރާގައި މަސައްކަތްކުރައްވާ އެކިއެކި ފަރާތްތަކުގެ މަސައްކަތުގެ އަގުވަޒަންކުރުމުގެ ގޮތުން ދެވޭ ޚާއްޞަ އެވޯޑްތައް ހަވާލުކޮށްދެއްވީ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙެވެ. މި އެވޯޑްތަކުގެ ތެރޭގައި ރިވެލި އެވޯޑާއި ރައީސުލްޖުމްހޫރިއްޔާ ދެއްވާ އެވޯޑް ހިމެނެއެވެ. ޖުމްލަ 21 ފަރާތަކުން މިއެވޯޑްތައް މިފަހަރު ހާސިލްކޮށްފައިވެ އެވެ.\nމި ހަފުލާގައި ވާހަކަފުޅު ދައްކަވަމުން ރައީސުލް ޖުމްހޫރިއްޔާ ވިދާޅުވީ ސަރުކާރުގެ އެންމެ މުހިންމު އެއް ވަޢުދަކީ، ރައްޔިތުންގެ މެދުގައި ތަފާތުކުރުމެއް ނެތި ހިދުމަތް ދިނުންކަމަށާއި އަދި ސަރުކާރުގެ ސިޔާސަތަކީ، ނުކުޅެދުންތެރިކަން ހުންނަ މީހުންނަށް ހާއްސަ ރައްކާތެރިކަމާއި އަޅާލުން ދިނުންކަމަށެވެ. އެގޮތުން މި އަހަރުގެ ކުރީކޮޅު އައިޖީއެމްއެޗު ހޮސްޕިޓަލުގައި ހުޅުވި މެންޓަލް ހެލްތު ސެންޓަރަކީ މި ސިޔާސަތުގެ ތެރެއިން ގާއިމުކުރި މަރުކަޒެއްކަން ރައީސް ފާހަގަކުރެއްވި އެވެ.\nއަދި ނުކުޅެދުންތެރިކަން ހުންނަ ފަރާތްތަކަށް ޚިދުމަތް ދިނުމަށް، އައިޖީއެމްއެޗު ހޮސްޕިޓަލުގައި މިހާރު އެންސްޕާ އާއި އާސަންދައިގެ ހާއްސަ ކައުންޓަރެއް ޤާއިމުކޮށް ހުދުމަތް ދޭން ފަށާފައިވާކަން ވެސް ރައީސްގެ ވާހަކަފުޅުގައި ފާހަގަކުރެއްވި އެވެ. ނުކުޅެދުންތެރިކަން ހުންނަ މީހުންނާއި ކުދިން ނިސްބަތްވާ އާއިލާތަކަށް ދިރިއުޅުމުގެ ހަރަދުތައް ފުއްދުމާއި، ބޯހިޔާވަހިކަން ލިބުމުގައިވެސް، ވަރަށް ގިނަ ހުރަސްތައް ހުރިކަން ފާހަގަކުރައްވަމުން ވިދާޅުވީ އެފަދަ އާއިލާތަކަށް އެކަށީގެންވާ ބޯހިޔާވަހިކަމެއް ފޯރުކޮށްދިނުމަށް، އިތުރު މަސައްކަތްތަކެއް ކުރުމަށް ސަރުކާރުން ނިންމާފައިވާކަމަށް ރައީސް ވިދާޅުވި އެވެ.\nނުކުޅެދުންތެރިކަން ހުންނަ ފަރާތްތަކުގެ ހުނަރާއި ޤާބިލުކަން އިތުރުކުރުމުގެ ގޮތުން، އެފަދަ މީހުން ކުދި އަދި މެދުފަންތީގެ ވިޔަފާރިތައް ފެށުމަށް، އިންޓްރެސްޓް ކުޑަ ލޯނު ލިބޭނެ މަގު، ސަރުކާރުން ތަނަވަސްކޮށްދެއްވަމުން އަންނަކަންވެސް އެމަނިކުފާނުގެ ވާހަކަފުޅުގައި ފާހަގަކުރެއްވި އެވެ. މީގެ އިތުރުން ނުކުޅެދުންތެރިކަން ހުންނަ މީހުންނަށް ވަޒީފާގެ ދާއިރާތަކުން ހާއްސަ ކޯޓާއެއް ހަމަޖައްސައި، ފަސޭހައިން ވަޒީފާ ލިބޭނެ އުސޫލެއް ކަނޑައެޅުމަށް މަސައްކަތް ކުރައްވަމުން ގެންދާ ކަމަށެވެ. މީގެ އިތުރުން އެފަދަ ފަރާތްތަކަށް އެހީތެރިވުމުގެ ގޮތުން، ސަރުކާރުގެ އޮފީސްތަކުންނާއި ސަރުކާރުގެ ކުންފުނިތަކުން މިހާރުވެސް ވަޒީފާގެ ފުރުސަތުތައް ފަހިކޮށްދެއްވަމުން ގެންދަވާކަން ރައީސްގެ ވާހަކަފުޅުގައި ފާހަގަކުރެއްވި އެވެ.\nނުކުޅެދުންތެރިކަން ހުންނަ މީހުންނަށް ބޭނުންވާ ސިއްހީ ހިދުމަތްތަކާއި، ރިހެބިލިޓޭޓް ކުރުމުގެ ވަސީލަތްތަކާއި ހިދުމަތްތައް ރާއްޖެއިން ލިބެން ހުރި މިންވަރު މަދުކަމާއި ހިދުމަތްތަކުގެ އަގު ބޮޑުވުމާއި އަދި މި ނޫންވެސް ބޮޑެތި ގޮންޖެހުންތަކެއް މި ދާއިރާގައި ހުރިކަން ރައީސުލްޖުމްހޫރިއްޔާ ފާހަގަކުރެއްވި އެވެ. އަދި މި ގޮންޖެހުންތަކަށް ޙައްލެއް ހޯއްދެވުމަށް ކުރެވޭ މަސައްކަތުގެ ދަށުން ކޮމިޔުނިޓީ ބޭސްޑް ރިހެބިލިޓޭޝަން ނިޒާމެއް ޤާއިމުކުރަން ސަރުކާރުން މިހާރު ނިންމާފައިވާކަން ރައީސުލްޖުމްހޫރިއްޔާ ހާމަކުރެއްވި އެވެ. މީގެ ބޭނުމަކީ، ނުކުޅެދުންތެރިކަން ހުންނަ މީހުންނާއި ކުދިންނަށް، އަމިއްލަ ރަށުގައި ތިބެގެން، ތަފާތު ތެރަޕީތަކާއި ތައުލީމާއި ތަމްރީނުތައް ފަސޭހަކަމާއެކު ހޯދޭނެ އިންތިޒާމެއް ހަމަޖެހިގެން ދިއުންކަން ރައީސުލްޖުމްހޫރިއްޔާ ފާހަގަކުރެއްވި އެވެ. ރައީސުލްޖުމްހޫރިއްޔާގެ ވާހަކަފުޅުގައި މި ދާއިރާގެ ފަންނީ މީހުން ތަމްރީންކޮށް އުފެއްދުމަށް ސަރުކާރުން ޚާއްޞަ ސަމާލުކަމެއް ދެއްވާކަމުގައިވެސް ވިދާޅުވިއެވެ.\nރާއްޖޭގައި މިހާރު ތިބި ނުކުޅެދުންތެރިކަން ހުންނަ މީހުންނާއި ކުދިންގެ އަދަދު 15360އަށް އަރާއިރު އޭގެ ތެރެއިން އެންސްޕާގެ ދަފްތަރުގައި ރަޖިސްޓްރީކޮށްގެން 7771 ފަރާތަކަށް ދައުލަތުން މިހާރު އިނާޔަތް ދެމުން ގެންދަވައެވެ.\nމިނިމަމްވޭޖް ކަނޑައެޅުމާމެދު ކެބިނެޓާއި ކަމާބެހޭ އިދާރާތައް މަޝްވަރާކޮށްފި\nކުޑަކުއްޖާއަށް ޖިންސީގޯނާ ކުރި މައްސަލާގައި ރައީސް ކަމާބެހޭ އިދާރާތަކުގެ ވެރިންނާ މަޝްވަރާކުރައްވައިފި\nވައުދުތައް ފުއްދުމަށް އެމްޑީޕީއަށް ބޮޑު އަގުލަބިއްޔަތެއް ބޭނުން: ރައީސް\nހިލޭ ގާނޫނީ މައުލޫމާތު ފޯރުކޮށްދިނުމުގެ ކޭމްޕެއް ކުޅުދުއްފުށީގައި!\nގާނޫނީ ކޮލަމް: ކައުންސިލުން ބިން ކުއްޔަށްދޫކުރުން\nއޯޓްސް: ހަޑިގަނޑަށް ފައިދާހުރި ވަރަށް ރަނގަޅު ކާނާއެއް\nކުޅުދުއްފުށީގައި ހެޕީމާކެޓްގެ ޑިސްޓްރިބިއުޝަން ސެންޓަރެއް ހުޅުވަނީ\nއަކްޝޭ ކުރިއަށް އޮތް ފިލްމަށް ސޮއިކުރީ 120 ކަރޯޑްއަށް


Security dhenee usoolu ge therein: MNDF\nސެކިއުރިޓީ ދެނީ އުސޫލުގެ ތެރެއިން: އެމްއެންޑީއެފް\nކުރީގެ ރައީސް މައުމޫން - ފައިލް ފޮޓޯ | އަވަސް\nސެކިއުރިޓީ ކަންކަން ފޯރުކޮށްދޭނީ ހަމަޖެހިފައި އޮންނަ އުސޫލުތަކުގެ ތެރެއިން ކަމަށް އެމްއެންޑީއެފް އިން ބުނެފި އެވެ.\nއެމްއެންޑީއެފް އިން މިހެން ބުނީ ރައީސް މައުމޫންގެ ރައީސް މައުމޫންގެ ހަށިކޮޅަށް ގެއްލުމެއްދޭން އުޅޭ ކަމުގެ އިންޓެލިޖެންސް މައުލޫމާތު ލިބިފައިވާ ކަމަށް ބުނެ އެމަނިކުފާނު ދިރިއުޅުއްވާ މ. އެނދެރިމާގޭގައި ސެކިއުރިޓީ ވަރުގަދަކޮށް، ގެއަށް ވަންނަ މީހުންގެ ނަންނޯޓު ކުރަމުންދާ ދަނޑިވަޅެއްގަ އެވެ.\nއެކަމާ ގުޅޭ ގޮތުން އެމްއެންޑީއެފްގެ އިންފޮމޭޝަން އޮފިސަރު ކެޕްޓަން އިބްރާހިމް އާޒިމް ވިދާޅުވީ "ސެކިއުރިޓީގެ ކަންކަން ކުރިޔަށް ގެންދަނީ ހަމަޖެހިފައި އޮންނަ އުސޫލުގެ ތެރެއިން ކަމަށާއި އެކަމާ ގުޅޭ ގޮތުން މީޑިއާއާ ހިއްސާ ކުރަން ޖެހޭ މައުލޫމާތެއް އޮތް ނަމަ އަނގާނެ" ކަމަށެވެ.\nރައީސް މައުމޫންގެ ހަށިކޮޅަށް ގެއްލުން ދޭން އުޅޭ ކަމަށް ބުނެ އެމްއެންޑީއެފް އިން އެމަނިކުފާނު ދިރިއުޅުއްވާ ގޭގެ ސެކިއުރިޓީ ވަރުގަދަ ކޮށްފައިވާއިރު ނުރައްކަލެއް ވާނަމަ އޭގެ ތަފްސީލު ހާމަ ކުރަން އެދި ރައީސް މައުމޫން ވަނީ އެމްއެންޑީއެފްއަށް ސިޓީ ވެސް ހުށަހަޅާފަ އެވެ. ނަމަވެސް މިހާތަނަށް ވެސް އެކަމާ ގުޅޭ ތަފްސީލެއް ހާމައެއް ނުކުރައްވަ އެވެ.\nއެހެންކަމުން އިދިކޮޅު ފަރާތްތަކުން ބުނަމުން އަންނަ ގޮތުގައި ރައީސް މައުމޫން މިވަގުތު ހުންނެވީ "ގޭބަންދެއް" ގައި ކަމަށާއި އެމްއެންޑީއެފް އިން ސެކިއުރިޓީ ވަރުގަދަކޮށް މައުލޫމާތުތައް ނަގަނީ، ސަރުކާރުން އަނގައިގެން ރައީސް މައުމޫން ސިޔާސީ ހަަރަކާތްތަކަށް ދިޔުމަށް ހުރަސް އެޅުމުގެ ގޮތުން ކަމަށެވެ.\nއެމްއެންޑީއެފް ރައީސް މައުމޫން އަބްދުލްގައްޔޫމް\nސިފައިންނާއި ފުލުހުންނަށް މައުމޫންގެ ޝުކުރު


ކޮރޯނާ ވައިރަސް ރާއްޖޭގައި ފެތުރެމުން މިދަނީ ވަރަށް ގިނަ މިންވަރަކަށެވެ. ދުވާލަކު ބަލިޖެހޭ މީހުންގެ އަދަދު މިވަނީ އިންތިހާއަށް އިތުރުވެފައެވެ! ރާއްޖޭގެ އާބާދީއަށް ބަލައިފިނަމަ އަދަދު އިތުރުވަމުން މިދަނީ އިންތިހާއަށް ބިރުގަންނަން ޖެހޭ މިންވަރަށެވެ. ކޮންމެ ދުވަހަކުވެސް މިއިވެނީ އިތުރު ރަށްރަށަށް ފެތުރޭ ވާހަކައެވެ.\nމާސްކާއި ޝީލްޑް އެޅިދާނެއެވެ. ބޮޑު ރަބަރު ހެދުން އެޅިދާނެއެވެ. އަޑުއިވޭގޮތުން އެ ރަބަރު ހެދުން އަޅާ އެތައް ބައަކު މިހާރުވެސް ވަނީ ނުރައްކަލުގެ ތެރޭގައެވެ.\nމިކަންކަމަށް ވިސްނައިލުން ކީއްހެއްޔެވެ؟\nއެއްވެސް މުޞީބާތަކުން ސަލާމަތްވުމުގެ އެއްވެސް ބާރެއް އެއްވެސް މީހަކަށް އޮތްނަމަ އެ ބާރުގަދަ ނަމްރޫޛަށް އެކުޑަކުޑަ މަދިރީގެ ކިބައިން ސަލާމަތްވެވުނީހެވެ! އެ މުއްސަނދި ޤާރޫނަށް ބިމުގެ އަޑިއަށް ގަންބަވައި ނުގަނެ ސަލާމަތުން ހުރެވުނީހެއެވެ. ކަލަކުކަމަށް ދައުވާކުރި ފިރުއަޢުނަށް ޣަރަޤުވުމުން ސަލާމަތްވެވުނީހެވެ!\nވާހަކަ ދެއްކުމުގައި ކޮންމެ ނަމެއްކީ ނަމަވެސް ކޮންމެ ގޮތަކަށް ސިފަކުރި ނަމަވެސް ކޮރޯނާއިން ސަލާމަތްވުމަށް ހަމަ އެއްވެސް މީހެއްގެ އެއްވެސް ބާރެއް ނެތެވެ. އެބާރު އޮތްނަމަ ދުނިޔޭގެ އެންމެ ބާރުގަދަ ކަމަށް ދައުވާކުރާ ޤައުމުތަކަށް ބާރުގެ ބޭނުން ކުރެވުނީހެވެ!\nރާއްޖޭގެ ޙާލަތަށް ބަލައިފިނަމަ ބަލިފެތުރޭ މިންވަރު އިންތިހާއަށް އިތުރުވަނީއެވެ. ބޯޑަރު ހުޅުވައި އެތައް ދުވަހެއްވީއިރުވެސް ފަތުރުވެރިން އައީ މީގެ ކުރިން އެންމެ ދުވަހަކު އަންނަ އަދަދަށްވުރެވެސް މަދުންނެވެ. ޑޮލަރު ހުސްވެ 19 ރުފިޔާއަށް އަރަނީއެވެ.\nމިއީ ހަމަ އެންމެން ވީހައި ގިނައިން ދެއަތް އުފުލައި ދުޢާކުރަންވީ ވަގުތެވެ! ކުރިމަތިވެފައިވާ ކަންކަމުން ސަލާމަތްކޮށްދެއްވެވުން އެދިއެވެ. ރާއްޖެއިން ކޮރޯނާ ނެތިކުރެއްވެވުން އެދިއެވެ. ރައްޔިތުންނާއި ޤައުމުގެ ތަނަވަސްކަމަށް އެދިއެވެ.\nހަމަ އެއާއިއެކު ﷲ މަތިވެރިކުރަން ސަރުކާރަށް އެބަޖެހެއެވެ! ﷲ އަށް ގޮންޖަހައި ﷲ ގެ ޙައްޤުފުޅުތަކަށް އަރައިގަތުމަކީ ކުށެއް ކަމަށް ދެކެން އެބަޖެހެއެވެ. އެކަން ތަކުރާރުވިއަނުދިނުމަށް ފިޔަވަޅު އަޅަން ޖެހެއެވެ! ދިވެހިންގެ ދީނީ ވަހުދަތު ހިމާޔަތްކުރަން އެބަޖެހެއެވެ!\nދުޢާއަކީ ރާއްޖެއަށް ކުރިމަތިވެފައިވާ ނިކަމެތި ޙާލަތުން އަރައިގަނެވުމެވެ!


ސްރީލަންކާގެ އާ ސަރުކާރުގެ އިސްވެރިންނާއި މިނިސްޓަރ ޝާހިދު ބައްދަލުކުރައްވައިފި | Jazeera\tސްރީލަންކާގެ އާ ސަރުކާރުގެ އިސްވެރިންނާއި މިނިސްޓަރ ޝާހިދު ބައްދަލުކުރައްވައިފި - Jazeera\nސްރީލަންކާގެ އާ ސަރުކާރުގެ އިސްވެރިންނާއި މިނިސްޓަރ ޝާހިދު ބައްދަލުކުރައްވައިފި\nއެޑުމިން December 5, 2019 92 views0\nސްރީލަންކާގެ އާ ސަރުކާރުގެ އިސްވެރިންނާއި މިނިސްޓަރ އޮފް ފޮރިން އެފެއަރޒް އަބްދުﷲ ޝާހިދު މިއަދު ބައްދަލުކުރައްވައިފިއެވެ.\nކޮޅުނބުގައި ވަކިވަކިން ބޭއްވެވި މި ބައްދަލުކުރެއްވުންތަކުގައި މިނިސްޓަރ ޝާހިދު ވަނީ ލަންކާގެ ރައީސް ގޯތާބަޔަ ރާޖަޕަކްސައާއި، ބޮޑުވަޒީރު މަހިންދަރާޖަޕަކްސަ އަދި ޚާރިޖީ ވަޒީރު ދިނޭޝް ގުނަވަރުދަނައާއި ބައްދަލުކުރައްވާފައެވެ.\nރައީސް ގޯތާބަޔަ ރާޖަޕަކްސައާއިއެކު މިނިސްޓަރ ޝާހިދު ބޭއްވެވި ބައްދަލުކުރެއްވުމުގައި ރައީސުލްޖުމްހޫރިއްޔާ އިބްރާހިމް މުހައްމަދު ސާލިހްގެ ފަރާތްޕުޅުން ސްރީލަންކާގެ ރައީސްއަށާ އެޤައުމުގެ ރައްޔިތުންނަށް ހެޔޮ އެދުންތައް އަރިސްކުރެއްވިއެވެ.\nއަދި ދިވެހިރާއްޖެއާއި ސްރީލަންކާއާ ދެމެދު އޮތް ޒަމާންވީ ގާތް ގުޅުން އިތުރަށް ހަރުދަނާކޮށް، ބަދަހިކުރުމާއި ބެހޭ ގޮތުން ދެ ބޭފުޅުން މަޝްވަރާކުރެއްވިއެވެ. ރައީސް ރާޖަޕަކްސަގެ ވެރިކަމުގައި މިގުޅުން އިތުރަށް ހަރުދަނާވެގެން ދާނެކަމުގެ ޔަޤީންކަން އެބައޮތްކަމަށް މިނިސްޓަރ ޝާހިދު ފާހަގަކުރެއްވިއެވެ.\nލަންކާގެ އާ ބޮޑުވަޒީރު އަދި ކުރީގެ ރައީސް މަހިންދަރާޖަޕަކްސައާއިއެކު ބޭއްވެވި ބައްދަލުކުރެއްވުމުގައި ރައީސުލްޖުމްހޫރިއްޔާ އިބްރާހިމް މުހައްމަދު ސާލިހްގެ ފަރާތްޕުޅުން ސްރީލަންކާގެ ބޮޑުވަޒީރަށާއި، އެޤައުމުގެ ރައްޔިތުންނަށް ހެޔޮ އެދުންތައް މިނިސްޓަރ ޝާހިދު އަރިސްކުރެއްވިއެވެ. އަދި ބޮޑުވަޒީރުކަމާއި ޙަވާލުވެވަޑައިގަތުމުން، އެކަމަށް މިނިސްޓަރ ޝާހިދު މަރުޙަބާ ވިދާޅުވިއެވެ.\nއަދި އަދި ދިވެހިރާއްޖެއާއި ސްރީލަންކާއާ ދެމެދު އޮތް ޒަމާންވީ ގާތް ގުޅުން އިތުރަށް ހަރުދަނާކޮށް، ބަދަހިކުރުމަށް ސްރީލަންކާ ސަރުކާރާއި ގުޅިގެން ދިވެހި ސަރުކާރުން މަސައްކަތްކުރާނެ ކަމުގެ ފުރިހަމަ ޔަޤީންކަން، ބޮޑުވަޒީރު ރާޖަޕަކްސައަށް މިނިސްޓަރ ޝާހިދު އެރުވިއެވެ.\nފޮރިން ރިލޭޝަންސް މިނިސްޓަރާއިއެކު ބޭއްވެވި ބައްދަލުކުރެއްވުމުގައި މިނިސްޓަރ ޝާހިދު ވަނީ މިނިސްޓަރ ގުނަވަރުދަނަ މަޤާމާއި ހަވާލުވެވަޑައިގަތުމާއި ގުޅިގެން އެމަނިކުފާނަށް މަރުޙަބާ ދަންނަވާފައެވެ. އަދި ވިޔަފާރިއާއި އިންވެސްޓްމަންޓްގެ ދާއިރާއިންނާއި، އެހެނިހެން ދާއިރާތަކުން ދެޤައުމުގެ ގުޅުން އިތުރަށް ހަރުދަނާކުރުމާއި ގުޅޭ ގޮތުން ދެ ބޭފުޅުން މަޝްވަރާކުރެއްވިއެވެ. އަދި ދެޤައުމުގެ ގުޅުން އިތުރު ހަރުފަތަށް ކުރިއަށް ގުޅިގެން މަސައްކަތްކުރެއްވުމަށް ދެ ބޭފުޅުން އެއްބަސްވެވަޑައިގަތެވެ.\nމި ބައްދަލުވުންތަކުގައި މިނިސްޓަރ ޝާހިދުގެ އަރިހުގައި ދިވެހިރާއްޖެއިން ސްރީލަންކާއަށް ކަނޑައަޅާފައި ހުންނަވާ ސަފީރު އުމަރު އަބްދުއްރައްޒާޤްއާއި ސްރީލަންކާގައި ހުންނަ ދިވެހިރާއްޖޭގެ އެމްބަސީގެ ޑެޕިއުޓީ ހެޑް އޮފް މިޝަން ޚަދީޖާ ނަޖީހާ ބައިވެރިވެވަޑައިގެންނެވިއެވެ.


ކެންސަރަކީ ކޮބާ؟ އަދި ފަރުވާއަކީ ކޮބާ؟ – DhiDaily\nކެންސަރަކީ ކޮބާ؟ އަދި ފަރުވާއަކީ ކޮބާ؟\nކެންސަރަކީ، އެއްވެސް ސަބަބެއްނެތި، އެއްވެސް ބޭނުމެއްނެތި، ހަށިގަނޑަށް މަތަނުވާ ވަރަށް (ކޮންޓްރޯލް ނުވާވަރަށް) ހަށިގަނޑުގައި އުފެދޭ ކޮންމެ އާއުފެދުމެކެވެ. ކެންސަރަކީ ހަށިގަނޑުގެ އެހެން ބައިތަކަށް ފެތުރިގެންދާ އެއްޗެކެވެ. އޮޕަރޭޝަން ކޮށްގެން ކެންސަރުގެ ދުޅައެއް އެއްކޮށް ވަކިކުރި ނަމަވެސް އަލުން އުފެދުމަކީ ވަރަށް އާންމު ކަމެކެވެ.\nއާންމު ގޮތެއްގައި ކެންސަރުގެ ދުޅަ އޭގެ ސައިޒުން ބޮޑުވެފައި އޭގެ ވަށައިގެންވާ ބައިތަކަށް ފެތުރިގެން ދިއުން އަވަސްވާނެ އެވެ. އަދި އެފެތުރިގެން އޭގެ އަސަރު ފޯރާ ބައިތައް ވެސް ފަސޭހަ ކަމާއެކު ހަލާކު ކޮށްލައެވެ.\nދުނިޔޭގައި އެތައް ހާސް ބަޔަކު އަހަރެއްގެ ތެރޭގައި ކެންސަރު ޖެހިގެން ދުނިޔެ ދޫކޮށް ދެއެވެ. އެމެރިކާ ފަދަ ގައުމުތަކުގައި މީހުން މަރުވާ ދެވަނަ އެންމެ ކުރީގައި އުޅޭ ސަބަބެއް ކަމުގައި ދިރާސާތަކުން ހާމަވެފައިވަނީ ކެންސަރު ކަމެކެވެ. އިންސާނުންގެ ހަށިގަނޑަށް ތަފާތު ވައްތަރުގެ ކެންސަރުތައް ޖެހޭ ކަމަށް މިހާތަނަށް ހޯދިފައިވެއެވެ. ކޮންމެ ކެންސަރެއް އަނެއް ކެންސަރާއި ތަފާތެވެ. ކޮންމެ ކެންސަރަކީ ވެސް ހަށިގަނޑުގެ ކޮންމެ ވެސް ހިސާބެއްގެ ސެލްތަކަކުން އުފެދޭ އެއްޗެކެވެ.\nކުރިން ބުނިހެން ހަށިގަނޑުގެ ސެލްތަކަކީ ވަކި އުސޫލެއްގެ ދަށުން ނެތި، އާވެދާ ސެލްތަކެކެވެ. މިގޮތަށް ސެލްތައް ދުވަސްވުމުން ނެތި، އާވަމުން ދަނީ ވަރަށް ފުރިހަމަ ނިޒާމެއްގެ ދަށުންނެވެ.އަދި ވަކި ތަރުތީބަކާއި ހަމަތަކެއްގެ ދަށުންނެވެ. ބައެއް ފަހަރު މިގޮތަށް އާވެދާ ސެލްތައް އެއްވެސް އުސޫލެއް، ނުވަތަ ގަވާއިދެއް ނުވަތަ ހަމައެއް ލަމައެއް ނެތި އާވެ، އިތުރުވެ، ގިނަވަމުން އާދެއެވެ. މިބުނި އުސޫލުން އިތުރުވެ، ބޮޑުވަމުންދާ ސެލްތަކުގެ ފުނިވަރަކަށް ކިޔަނީ ޓިއުމަރ އެވެ. ޓިއުމަރ ހަށިގަނޑުގައި ބޭނުމެއް ނެތް ގަނޑުއެއް، ނުވަތަ ދުޅައެއް އުފައްދައެވެ. އެހެންކަމުން ޓިއުމަރ އަކީ ހަށިގަނޑުގައި އުފެދޭ ދުޅައެކެވެ. އަދި ކެންސަރަކީ މިފަދަ ދުޅައިގެ ވައްތަރެކެވެ. ޓިއުމަރ އުފެދުމަށް ގަނޑުލުން މިހެން ކިއިދާނެ އެވެ. އަދި ޓިއުމަރ އަށް ގަނޑު މިހެން ވެސް ކިޔައި އުޅެއެވެ.\nކެންސަރު ޖެހުމުގައި ތިމާވެއްޓާއި ގުޅިގެން ދިމާވާ ކަންތައްތަކާއި، އެމީހަކު އުފެދުމުގައި ހުންނަ ވާރުތަވާގޮތް ހުންނަ ކަންތައްތައް އަކީ މުހިއްމު ދައުރެއް އަދާކުރާ ކަންކަމެވެ. ދިރާސާތަކުން ދައްކާގޮތުގައި ކެންސަރު ޖެހިފައިވާ މީހުންގެ ތެރެއިން 90-80 އިންސައްތަ މީހުންނަށް ކެންސަރު ޖެހިފައިވަނީ ސީދާ ގޮތުންނާއި ނުސީދާގޮތުން ދިމާވެފައިވަ ތިމާވެއްޓާއި ގުޅުންހުރި ކަންތައްތަކުގެ ސަބަބުންނެވެ. ދުނިޔޭގެ ގައުމުތަކުގައި ކެންސަރު ޖެހޭ މީހުންގެ އަދަދު އިތުރުވަމުން އަންނަ ސަބަބުތަކުގެ ތެރޭގައި، އިތުރުވަމުންދާ ޞިނާޢީ މަސައްކަތްތަކާއި ގުޅިގެން ދިމާވާ މައްސަލަތަކާއި، ތިމާވެއްޓާއި އެކުވެފައިވާ ދުމާއި، ކެމިކަލްތަކާއި، ދިރިއުޅުމުގެ ވައްޓަފާޅިއަށް އަންނަމުންދާ ބަދަލުތައް ހިމެނެއެވެ. މީގެތެރޭގައި ދުންފަތުގެ އިސްތިއުމާލުކުރުމާއި، ދުފުން ފަދަ ކަންތައްތައް ހިމެނެއެވެ.\nކެންސަރު ޖެހިފައިވާ ކޮންމެ މީހަކަށްމެ ދޭނެ ފަރުވާ ކަނޑައަޅާނީ ހަށިގަނޑުގައި ބަލި ފެތުރިފައިވާ ތަނަކާއި، އަދި ބަލިޖެހިފައިވާ މިންވަރެއްގެ މައްޗަށް ބިނާކޮށެވެ. ދެވޭ ފަރުވާ ތަކުގެ ތެރޭގައި:\nކެންސަރުގެ އަސަރުކޮށްފައިވާ ހިސާބު އޮޕަރޭޝަންކުރުން\nކީމޯތެރަޕީ ދިނުން ނުވަތަ ބޭހުގެ ފަރުވާ ދިނުން\nހޯމޯން ތެރަޕީ ދިނުން\nކެންސަރަށް ފަރުވާ ބައެއް މީހުންނަށް ރޭޑިއޭޝަންގެ ފަރުވާ ދިނުމުން ކެންސަރުގެ ހުރިހާ ސެލްތައް މަރުނުވެ ހުންނަގޮތް ދިމާވެއެވެ. އަދި ކީމޯތެރަޕީގެ ފަރުވާ ދިނުމުން ވެސް އަސަރުކުރަނީ ކެންސަރުގެ ވަކި ވައްތަރެއްގެ ސެލްއަށެވެ. އަނެއްބައި ވައްތަރުތަކުގެ ސެލްތަކަށް މިފަރުވާއިން އަސަރެއް ނުކުރެއެވެ. އަދި ބައެއް ވައްތަރުގެ ކެންސަރަށް އަސަރުކުރަނީ އެއްބޭހަށްވުރެ ގިނަބޭސް އެއްކޮށް ފަރުވާ ދިނުމުންނެވެ. އެހެންކަމުން އެކިމީހުންނަށް ކެންސަރުގެ ފަރުވާ ކުރިޔަށް ގެންދަންޖެހެނީ އެކިގޮތަށެވެ. ބައްޔާއި ބެހޭ ރަގަޅު މަޢުލޫމާތު ހޯދަންޖެހެނީ މިސަބަބަށްޓަކައެވެ.\nބަލިޖެހޭތާ ކުރީކޮޅު ނުވަތަ ދެވަނަ ސްޓޭޖަށް ބަލި ފެތުރުމުގެ ކުރިން ފަރުވާ ފެށިއްޖެނަމަ ބަލި ފަސޭހަވުމުގެ ފުރުޞަތު ބޮޑެވެ. ބަލިފަސޭހަވާ މީހުންގެ އަދަދު ގިނައެވެ. ކޮންމެ ގޮތެއްގައި ނަމަވެސް ކެންސަރު ޖެހިފައިވާ މީހަކަށް ފަރުވާ ފަށާނީ ޖެހިފައިވާ ކެންސަރުގެ ބާވަތަށާއި، ބަލީގެ އަސަރު ހަށިގަނޑަށްކޮށްފައިވާ މިންވަރެއްގެ މައްޗަށް ބަލައި، ބައްޔާއި ބެހޭގޮތުން ކުރެވެންހުރި ހުރިހާ ޓެސްޓްތަކެއްކޮށް ނިންމުމަށްފަހުގައެވެ.\nއޮޕަރޭޝަން ކުރުމަށް ބޭނުންވަނީ ބަލީގެ އަސަރު ހަށިގަނޑުގެ އިތުރު ހިސާބުތަކަށް ފެތުރުނަ ނުދިނުމުގެ ގޮތުން ކެންސަރުގެ ސެލްތައް އުފެދިފައިވާ ހިސާބު މުޅިން ވަކިކޮށްލުމަށެވެ. ބަލީގެ އަސަރު ކޮށްފައިވާ ގުނަވަނަކާއި، އެގުނަވަނަކާއި ގުޅިފައިވާ ޓިޝޫތައް، އޮޕަރޭޝަންކޮށްގެން މިގޮތަށް ނަގަނީ ބަލީގެ އަސަރުކޮށްފައިވާ ނިސްބަތުގެ މައްޗަށް ބަލައި ހަށިގަނޑުގެ އެއް ހިސާބެއްގައި ބަލީގެ އަސަރު ފެތުރި ގަނޑުލައިފައިވާނަމަ އެވެ. ކެންސަރު ޖެހިފައިވާ ބައެއް މީހުންނަށް އޮޕަރޭޝަނަށްފަހު ކީމޯތެރަޕީ ވެސް ދޭންޖެހިދާނެ އެވެ. ނުވަތަ ކީމޯތެރަޕީއާއެކު ރޭޑިއޭޝަންގެ ފަރުވާވެސް ފަށަންޖެހިދާނެ އެވެ.\nކެންސަރު ޖެހިފައިވާ މީހުންނަށް ރޭޑިއޭޝަންގެ ފަރުވާ ދޭނީ ކެންސަރު ޖެހިފައިވާ ހިސާބު ފާހަގަކޮށް ހަމައެކަނި އެހިސާބަކަށެވެ. އަދި މިފަރުވާ ކުރިޔަށްގެންދާނީ ރޭޑިއޭޝަންގެ އަސަރު ބޭރަށްނުދާނޭ ގޮތަށް ތައްޔާރުކުރެވިފައިވާ ޚާއްޞަ އިމާރާތެއްގައެވެ. ރޭޑިއޭޝަންގެ ފަރުވާ ކޮންމެ މީހަކަށް ދޭއިރުވެސް އެފަރުވާ ފެއްޓުމުގެ ކުރިން އެމީހަކަށް ފަރުވާ ދޭނޭ ޖުމުލަ މިންވަރަކާއި، މިމިންވަރު ފުރިހަމަ ކުރުމަށްޓަކައި އެކި ފަހަރު މަތީން ފަރުވާ ކުރިޔަށް ގެންދާނެ ގޮތަކާއި، ފަރުވާދީ ނިންމާނޭ މުއްދަތެއް ކަނޑައަޅަން ބޭނުންވާނެ އެވެ. މިގޮތަށް ހަމަޖައްސަން ޖެހެނީ ރޭޑިއޭޝަންއާއި ގުޅިގެން ދިމާވާ އުދަގޫތައް ކުޑަކުރުމަށާއި، މިގޮތަށް ބައިބައިކޮށްގެން ދިނުމުން ލިބޭ ނަތީޖާ ރަގަޅުކަމަށް ފާހަގަކުރެވިފައިވާތީ އެވެ. އަދި ކެންސަރުގެ އަސަރުނުކުރާ ސެލްތަކަށް ލިބޭ ގެއްލުން މިގޮތަށް ދިނުމުން ކުޑަކުރެވެއެވެ. ރޭޑިއޭޝަންގެ ފަރުވާ ކުރިޔަށް ގެންދާއިރު ލޭގެ ބައެއް ޓެސްޓްތައް ހަދަން ޖެހިދާނެ އެވެ. އެހެން ކަމުން ޑޮކްޓަރު އަންގަވާގޮތެއްގެ މަތީން ޓެސްޓްތައް ހަދަމުން ގެންދިއުމާއި، އަދި ލޭ މަދުނުވާނެ ގޮތެއްގެ މަތީން ކެއިން ބުއިމުގެ ކަންތައް ހަމަޖެއްސުމަށް ބަލިމީހާއާއި ބަލިމީހާގެ އެހީތެރިން ސަމާލުކަން ދޭންވާނެ އެވެ.\nކީމޯތެރަޕީ އަކީ ބޭސް ބޭނުންކޮށްގެން ކެންސަރަށް ފަރުވާ ކުރުމެވެ. ހަށިގަނޑުގެ އެކި ތަންތާގައި ފެތުރޭ ކެންސަރަށާއި، ކެންސަރުގެ އޮޕަރޭޝަން އަށްފަހު، ފަރުވާ ދިނުމަށާއި، އަދި ރޭޑިއޭޝަންގެ ފަރުވާއާއި އެކުވެސް ކީމޯތެރަޕީ ދެވެއެވެ. ކެންސަރު ޖެހިފައިވާ މީހުންނަށް އެއް ބޭހަށްވުރެ ގިނަ ބޭސް ބޭނުންކޮށްގެން މިގޮތަށް ދެވޭ ފަރުވާގެ ނަތީޖާ ރަގަޅެވެ. އެކަމުގެ ސަބަބުން ކެންސަރު ޖެހޭ މީހުންނަށް ފަރުވާ ކުރުމުގައި އިތުރު އުއްމީދުތަކެއް މިހާރުވަނީ ލިބިފައެވެ.\nހޯމޯން ދޫކުރާ ގުނަވަނަކަށް ކެންސަރު ޖެހިއްޖެނަމަ އެގުނަވަނަކަށް ބޭނުންވާ ހޯމޯނުން ކުރާ އަސަރުގެ އިދިކޮޅު އަސަރު ކުރާ ހޯމޯނެއް ދީގެން ކެންސަރަށް ފަރުވާ ކުރެވެއެވެ. މިސާލަކަށް ފިރިހެނުންގެ ޕްރޮސްޓޭޓް ގްލޭންޑް އަށް ކެންސަރު ޖެހިއްޖެނަމަ ފަރުވާ ކުރުމުގައި އީސްޓްރަޖަން ކިޔާ އަންހެން ހޯރމޯން ބޭނުންކޮށްގެން ފަރުވާ ދެވެއެވެ. މިގޮތުން ހޯމޯން ބޭނުންކޮށްގެން ފަރުވާދޭ ކެންސަރުތަކުގެ ތެރޭގައި ހިމެނެނީ އުރަމަތީގެ ކެންސަރު، ޕްރޮސްޓޭޓް ކެންސަރު، ރަހިމުގެ ކެންސަރު އަދި ތައިރޮއިޑް ގްލޭންޑްގެ ކެންސަރު އެވެ. ހޯމޯން ތެރަޕީ ދިނުމުން ކުރިމަތިވާ އުދަގޫތައް ކީމޯތެރަޕީ ދިނުމުންވާ އުދަގޫތަކަށްވުރެ ކުޑައެވެ.\nއިލެޓްރިކް ކާރުން ކާބަން ޑައިއޮކްސައިޑް އުފައްދާ މިންވަރު އިތުރުކަން ދިރާސާއަކުން ދައްކައިފި\nތިއުޅެނީ ބިހުގެ ތޮށި ރީތިކޮށް ނޮޅާ ނުލެވިގެން ތަ؟ މި އޮތީ ހައްލު!\nއޮމާން ރީތި ހަންގަނޑަކަށް“އަލުވި އަދި ޔޯގަޓް“ މޫނުގެ ހަން އުޖާލާ ވެސް ކޮށްދެނެ!\nޑިސެމްބަރ 1, 2020\nބޮޑު ހައިރާންކަމެއް، 60 އަހަރުގެ މީހެއްގެ ލޮލުން ނެގީ 20 ފަނި\nލޯބިވެރިޔާގެ ދުލުން: އެކްސިޑެންޓްވީ ނަޒޫއާއި މީހަކު ފޮށޭތީ ފަހަތަށް ބަލައިލި ހިނދު!


Bodu Musaaraeh Libey Dhivehi Firihenaku Inaane “Hiki” Anheneh Hoadhanee - Vaguthu\nކޮވިޑްގެ އަދަދުތައް މައްޗަށް، ވެކްސިނަށް ގާނޫނީ ހުރަސްތަކެއް - 27 މިނެޓް ކުރިން\nބޮޑު މުސާރައެއް ލިބޭ ދިވެހި ފިރިހެނަކު އިންނަން "ހިކި" އަންހެނެއް ހޯދަނީ\nމުސާރައިގެ ގޮތުގައި 33،000 ރުފިޔާ ލިބޭ ދިވެހި ފިރިހެނަކު އިންނާނެ "ހިކި" އަންހެނެެއް ހޯދަން އިއުލާނުކޮށްފިއެވެ.\nމިހާރުވެސް ގިނަބަޔަކަށް ހަޔާތުގެ ބައިވެރިން ހޯދަން އިއުލާނު ކުރާ ކައިވެނި ޕޭޖްގައި ޖެހި ޕޯސްޓެއްގައި ބުނެފައި ވަނީ، ޑިގްރީ ފެންވަރަށް ކިޔަވާފައިހުރި އެ ފިރިހެން މީހާ އަކީ މާލެއަށް ނިސްބަތްވާ މީހެއް ކަމަށެވެ.\nމީގެ އިތުރުން އެ ޕޯސްޓުގައި ބުނެފައިވަނީ، އޭނާއަކީ 39 އަހަރުގެ މީހެއް ކަމަށާއި، އިސްކޮޅުގައި ފަސް ފޫޓު އަށް އިންޗި ހުންނާނެ ކަމަށެވެ. އަދި، އެ މީހާ އަކީ ކެރިއަރެއް ނޫން ކަމަށާއި، ދުވަހަކުވެސް ކައިވެންޏެއް ކޮށްފައި ނުވާ މީހެއް ކަަމަަށް ޕޭޖުގައި ހިއްސާ ކޮށްފައިވާ ޕޯސްޓުގައި ބުނެފައިވެއެވެ.\nއެ ޕޯސްޓްގައި ބުނެފައި ވަނީ، އޭނާ ބޭނުންވަނީ، ދަރިއަކު ނެތް، ފަލަ ނޫން މީހެއް ކަމަށެވެ. އަދި އެ މީހާ އަކީ ހީވާގި މީހަކަށް ވާން ވާނެކަމަށް ބުނެފައިވެއެވެ. ކޮންމެ ރަށެއްގެ މީހަކަށް އަންހެން މީހާ ވިޔަސް މައްސަލައެއް ނެތްކަމަށް އެ މީހާ ބުނެފައިވެއެވެ.\nކައިވެނި ޕޭޖުން ކުރާ ޕޯސްޓްތަކަކީ އަސްލު ޕޯސްޓްތައް ކަަމަށް އެ ޕޭޖުން ބުނެެއެވެ. އެޕޭޖް މެދުވެރިކޮށް އެތައް ބަޔަކު ކައިވެނީގެ ގޮތުން ގުޅިފައިވެއެވެ.\nއެފަދަ ޕޭޖްތައް ހިންގާތާ މިހާރު އަހަރުތަކެއްވެފައިވާއިރު، އެފަދަ ޕޭޖްތަކުގައި މިހާރުވެސް އެތައް ސަތޭކަ މިފަދަ ޕޯސްޓްތައް ކޮށްފައި ވެއެވެ.\nޝާހުގެ "ޕަތަން" އާއި ސަލްމާންގެ "ޓައިގާ 3" ގެ ޝޫޓިން އަނެއްކާ ވެސް ހުއްޓިއްޖެ\nދަނބި ދަރިއަށް މަރުހަބާ ކިއީ 365 ބާވަތުގެ ކާނާއިން\nއޮކްޓޯބަރ 14, 2021 20:46\nއަޅެ މަ ވަރައް ހިކިވާނެ.\nއަޅެ ގުޅާނެ ނަމްބަރ ދީ ބަލަ\nއޮކްޓޯބަރ 14, 2021 21:18\nމާބަނޑުވެގެން ވިޔަސް ހާލަތެއްގައި އަންހެންމީހާ ފަލަވެއްޖެނަމަ ވަރިނުކޮށް ހުންނާނެބާ ތިމީހާ.\nއޮކްޓޯބަރ 14, 2021 22:26\nވަކި ހިސާބަކުން ފަލަވުމުން އެ ލޯބީގެ ސިއްރު އެ ދިޔައީ ކޮންތާކަށް؟ އެއްކަލަ ދެމަފިރިންގެ ދޭތެރޭގައި އޮންނަންޖެހޭ ލޯތްބާއި އޯގާތެރިކަން އެދިޔައީ ކޮންތާކަށް؟ ލޯބީގާ ދޮގެއް ނޫން އެހެދީ؟\nއޮކްޓޯބަރ 15, 2021 06:21\nމިހާރު އޯކޭވެއްޖެ .. ތޭންކްސް ފޯ ހުރިހާ ކޯލް އަދި މެސެޖްތަކަށް\nއޮކްޓޯބަރ 15, 2021 11:31\nޢޭ ފައިސާ މުހިންމެއްނޫން ލޯބިން ލޯބިވާނަމަ ކީއްކުރާ ފައިސާއެއް ފައިސާއިން ނުގަނެވޭނެ ހަމަ އެކަނި އެއްޗަކީ ލޯބި މަވެސް ގަބޫލު ކުރަން ފައިސާއިން ޖިސްމު ގަނެވިދާނެ ދުނިޔޭގެ ހުރިހާތާކު ހަށިވެސް ވިއްކާ ދޯ އެކަމަކު ލޯބި ނުގަނެވޭނެ އެއީ ވ މުގައްދަސް އެއްޗެކޭ\nއޮކްޓޯބަރ 15, 2021 11:34\nއޮކްޓޯބަރ 15, 2021 11:50\nމީހަކު ވ ވަރަކުން ގެންގުޅުނު އަންބަކު ކުއްލި ގޮތަކަށް ބަލިވެ ބަލިމަޑުކަން ދިގުލައިދިއުމުން އަނބި ގޮއްޔެ ދޫކޮށްލާފައި މަގޭ ކައިރި އައް އައިސް ހަތަރެސްފައިން ސަލާންޖަހާފަ ބުނޫއެވެ ތިބާ ދެކެ މަވަރަށް ލޯބިވެއެވެ މަ ގަތީ އަމަށަކު ބިރެއްނޫނެވެ އެ ގޮއްޔެ އަށް ހެދި ގޮތް މަށަށްވެސް ހަދާނެތާއެވެ ފިރިންނަށް އޮތީ ބަލިވީމަ ބޭސްފަރުވާކޮށް ދިނުމެވެ ބަލި ވީމަ އެހެން މީހުން ފަހާ ދުވުމެއްނޫނެވެ މީހުންގެ ފިރިން ފަހަތުން ނެއްޓެންނޭގިގެން އުޅޭ އަންހެންކުދިން ކާރީ ބުނެލަން އޮތީ އެއްފުޅައްމަތިން ފުމުނު ބަކަރި އަނެއްފުޅައްމަތިންވެސް ފުމޭނެއެވެ ދުރުވެ ތިބޭށެވެ\nއޮކްޓޯބަރ 15, 2021 15:18\nއައި ތިންކް އައި ނޯ ޔޫ. ޔޫ ވެސް އެކަމު ހިއްކެއް ނޫނެއްނު ވަކި.\nވަރަށް ބަރާބަރު އިޝްތިހާރެއް\nއޮކްޓޯބަރ 20, 2021 11:38\nތިޒުވާނާއަށް ހެޔޮއެދޭ ހާލު ހެޔޮދުޢާ ކުރަމެވެ. ތީގައި ހުރި ޝަރުޠުތަކަކީ ކައިވެންޏެއް ކާމިޔާބުވެ އުފާވެރި ވުމަށް ކޮންމެހެން ވެސް ބޭނުންވާ ކަންކަމެވެ. ކަންނެތް އަންހެނަކާ ޖެހިއްޖިއްޔާމުން ޒިންދަގީ ބަރުބާދުވީ އެވެ. މީރު ކެއުމެއް ނުލިބޭނެ އެވެ. ދަރިން ލިބުމުން އެދަރިންނަށް ރަނގަޅު ތަރުބިއްޔަތެއް ނުދެވޭނެ އެވެ. ފަހުބަހަކަށް މަދޭނެ ނަޞޭޙަތަކީ ތިބާއަށް ލިބޭ އަންހެނަކާއި ދެމީހުން ވެސް ބަރާބަރަށް ނަމާދުކޮށް، ކޮންމެ ދުވަހަކުވެސް ޤުރްއާނުގެ ކުރު ސޫރަތެއް ނަމަވެސް ކިޔަވައި، ރަސޫލާ ސޢވ ގެ މައްޗަށް ޞަލަވާތް ކިޔަވައްޗެވެ. ﷲ ތިބާގެ ދެދުނިޔެ ބާއްޖަވެރި ކުރައްވާށި! އާމީން


Raees Maumoon, Raees Yameen Ah: Fithuna Akah Gaumu Vahtaanulaa Vadaigahnnavaa! - Vaguthu\nރައީސް މައުމޫން، ރައީސް ޔާމީނަށް : ފިތުނައަކަށް ގައުމު ވައްޓާނުލާ ވަޑައިގަންނަވާ!\nއިންތިހާބުގެ ބަލި ގަބޫލުކޮށް ގައުމު ފިތުނަވެރިކަމަކަށް ވައްޓާނުލާ ރީތިކޮށް ވަޑައިގެންނެވުމަށް ރައީސް އަބްދުﷲ ޔާމީން އަށް، ކުރީގެ ރައީސް މައުމޫން އަބްދުލްގައްޔޫމް ގޮވާލައްވައިފިއެވެ.\nރައީސް މައުމޫން މިހެން ވިދާޅުވީ އިންތިހާބީ ރައީސް އިބްރާހިމް މުހައްމަދު ސޯލިހު (އިބޫ) އާއި ބައްދަލުކުރެއްވުމަށް ފަހު ދެބޭފުޅުން އެކުގައި ނޫސްވެރިންނާއި ބައްދަލު ކުރައްވާ ދެއްކެވި ވާހަކަފުޅުގައެވެ.\n"އެއްގޮތަކަށްވެސް އަޅުގަނޑުމެން މިތިބީ ދޫދެއްވާ ގޮތަކަށް ނޫން. ރައްޔިތުންގެ ބަސް ވަރަށް ސަރީހަކޮށް ސާފުކޮށް ބުނެފި. އެބަސް ޖެހޭނެ ހިނގަން. އަދި އެބަސް އެގޮތުގެ މަތިން ދެމެހެއްޓުމަކީ މުޅި ދިވެހި ރައްޔިތުންގެ ވާޖިބެއް. މިހާރު ރައީސަކަށް ހުންނެވި ބޭފުޅެއްގެވެސް ވާޖިބެއް. އަދި ސަލާމަތީ މުވައްސަސާތަކުގެ ވެސް ވާޖިބެއް. ސިފައިންވެސް ފުލުހުންވެސް އެކަން ދަމަހައްޓަން ޖެހޭނެ" ރައީސް މައުމޫން ވިދާޅުވިއެވެ.\nހުރިހާ ސިޔާސީ ލީޑަރުންނަކީ ވެސް ރައްޔިތުންނަށް ހިދުމަތް ކުރައްވަން ނުކުމެ ތިބި ބައެއް ކަމަށާއި އެއްވެސް ބޭފުޅެއްގެ އަމިއްލަ ހައިސިއްޔަތެއް ނެތް ކަމަށް މައުމޫން ވިދާޅުވިއެވެ.\n"އަޅުގަނޑުމެން އެންމެންނަކީ ރައްޔިތުންނަށް ހިދުމަތް ކުރައްވަން ނިކުމެ ތިބި ބައެއް. އަޅުގަނޑުމެންގެ އަމިއްލަ ހައިސިއްޔަތެއް ނެތް. އަދި ރައީސްގެ ވެސް އިންތިހާބީ ރައީސްގެ ވެސް އަމިއްލަ ހައިސިއްޔަތެއް ނެތް. އެ ބޭފުޅުން ތަމްސީލު ކުރައްވަނީ ރައްޔިތުން. އެހެންކަމުން ރައްޔިތުން ބޭނުންފުޅުވާ ގޮތަށް ކަންތައް ހިނގަން ޖެހޭނެ. އަޅުގަނޑުވެސް ގޮވާލަން އިންތިހާބުގެ ނަތީޖާއާއި މެދު ޝައްކު އުފެދޭނެ ފަދަ ގޮތަކަށް ކަންތައް ނުކުރައްވާށޭ. ރީތިކޮށް މިކަން ގެންދަވާށޭ. ޝަރަފާއި އިއްޒަތާއި ގަދަރާއި ކަރާމާތާއި އެކުގައި ކާމިޔާބު ނުވި ބޭފުޅަކު އެކަން ގަބޫލު ކުރައްވާ އެންމެންނަށް ތަނަވަސް މަގު ދައްކާދެއްވާށޭ" މައުމޫން ވިދާޅުވިއެވެ.\nމީގެއިތުރުން ރައީސް މައުމޫން ވަނީ ބަލި ގަބޫލު ކުރައްވާ ހިނިތުންވުމާއި އެކު ވަޑައިގަތުމަށް ރައީސް ޔާމީނަށް ގޮވާލައްވާފައެވެ.\n"ޑިމޮކްރަސީއެއްގައި އެންމެ ވޯޓަކުން ބަލިވިޔަސް ބަލި ގަބޫލު ކުރާށޭ. މައްސަލަ ނުޖައްސާށޭ. ރައްޔިތުން އަނެއްކާ ފިތުނަވެރިކަމެއްގެ ތެރެއަށް ވަށްޓާނުލާށޭ. ރައްޔިތުންގެ ސަލާމަތާއި ރައްކާތެރިކަމަށްޓަކައި ނަތީޖާ ގަބޫލުކޮށްގެން ރީތިކޮށް ހިނިތުންވެ ހުރެ ރައްޔިތުންނާއި އަލްވަދާއު ކިޔާ ދާށޭ" މައުމޫން ވިދާޅުވިއެވެ.\nއޮކްޓޯބަރ 2, 2018 13:19\nމީނަވެސް މީ ގައުމަށް ޖެހިފާހުރި މުސީބާތެއް.\nމައުމޫން ހީކުރަނީތަ މީ ތިމާގެ4ދަރިންނާއި،4ދަނބިދަރިންގެ ގައުމެއްކަމަށް. ބަލަގަ ތިބާ އެންނު ޑީއާރުޕީ ދޫކުރައްވާ ސިޔާސީ ކަންކަމުން އެއްފަރާތްވެފައި އަނެއްދުވްހު ރަން ފާޚާނާ ތަށި ހުވަފެނުން ފެނިގެން ވެރިކަމުގެ ދަހިވެތިކަމުގައި ފުންމާލީ. ނެތޭ ތާއީދެއް ތިބާއަށް މިހާރު. ތީ ސުމެއް\nއޮކްޓޯބަރ 2, 2018 14:31\nސިޒާ ހާދަ ޖޭވަނީ .ދެން ލަލަަލާ .އެއޮތީ ރައްޔިތުން ގޮތް ނިންމާފަ ދެންވެސް ހަމަ ލަލަލާ\nއޮކްޓޯބަރ 2, 2018 13:33\nތެދެއްވިއްޔާ ވާނީ ތެދަކަށް\nއޮކްޓޯބަރ 2, 2018 13:40\nހެހެހެ އެހެންނަމަ ތިބޭފުޅާ ތިހެން ނޫޅުއްވާ ރީތިކޮށް ހިނިތުންވެލައިގެން ހުންނެވީސް ނޫންތޯ ކޮންކަމެއް ނުވެގެންތޯ ތިއުޅުއްވަނީ، ރައްޔިތުންނާއި ޤައުމަށް ހެޔޮއެދޭތީތޯ ނޫނީ މިޤައުމު ސަލާމަތުން އޮތަތީތޯ...!!!!؟\nއޮކްޓޯބަރ 2, 2018 14:00\nއިންތިޚާބުގެ ނަތީޖާ އަށް ބަދަލު އަންނާނެއޭ މީ ސަލާމަތީ ޚިދްމަތް ތަކާއި ވެސް ބެހޭ ކަމެއް ނޫނޭ ސަލާމަތީ ޚިދްމަތް ތަކުން ވެސް ބަލަން ޖެހޭނީ 95 ހާސް މީހުންގެ ހައްގު ގެއްލިގެން ދާއިރު އެމީހުންގެ ހައްގު ދިފާއު ކުރުމަކީ ސަލާމަތީ ޚިދްމަތް ތަކުގެ ޒިންމާ އެކޭ އެގޮތުން ބަލާއިރު ވޯޓް ގައި އިލެކްޝަންސް ކަމިޝަން ގެ މެމްބަރުން ކޮންމެ މެމްބަރަކަށް6މިލިއަން ކަޓެއްގެ ގޮތުގައި ކައްވާލައިގެން ވޯޓް ކަރުދާސް ޗާޕް ކުރި އިރު ނަމްބަރު 1 ގައި ޖަހާ ފާހަގަ ފުހެވޭ ގޮތް ހަދާ އަދި ނަމްބަރު2ގައި ޖަހާ ފާހަގަ އޭގެ ބަދަލުގައި ވޯޓް ކަރުދާސް ކޮޅުން ފެންނަ ގޮތަށް ހެދުން އެއީ ރައްޔިތުން އިބޫ އަށް ވޯޓް ދިނީ އެއް ނޫން އެއީ ވޯޓް އިން ވައްކަން ކޮށްގެން ރައީސް ކަމަށް އަންނަން ތަމެން ތިޔާ އުޅެނީ އެކަން މަމެން ގަބޫލެއް ނުކުރާނަމޭ ހަމަ ޖެހޭނީ އަލުން ވޯޓް ކައުންޓް ކުރަން އަދި އިންތިޚާބު ބާތިލް ކުރުމަށް ފަހު އާ އިންތިޚާބެއް ބާއްވަން މީގައި އޮވެގެން ނުވާނެ އިތުރު އެއްވެސް ޗޮއިސް އެއްވެސް އަދި އިތުރު އެއްވެސް އެކްސްކިއުޒެއް ވެސް މިމަގުން މިކަން ހިނގަން ޖެހޭނެއޭ އެނިމުނީއޭ.\nވަރަށްމޮޅު ހުރިހާ ފިތުނައެއްގެ ބާނީ ތިގޮތައް ޔާމީނަށް ގޮވާލަން ލަދެއްނުގޭތަ! ވެރިކަމާހުރެ ލަދުހަޔާތްވެސްނެތީދޯ! މުޅި ޢޫމުރު ހޭދަތިޔަކުރީ ރައްޔިތުން ސޭކުހެއްދުމަށް 30 އަހަރުވަންދެން ރައްޔިތުން ގޮބޯހައްދައިގެން ގެންގުޅެފި\nއޮކްޓޯބަރ 2, 2018 14:16\nބައްލަވާ ގައުމު ފިތުނައަކަށް ގެންދެވީ ކާކުތޯ؟ ކީއްވެހޭ އުސްތާޒްގެ ފޯނުނުދެއްވީ؟ ފިތުނަފަޅާއަރާފާނެތީ ނޫންތޯ؟ އަދިވެސްހީކުރަނީ ހުސްގަމާރުންނޭތޯ މިގައުމުގަތިބީ... ކިހާދުވަހެއްވެއްޖެ ކޯރޓްތަކަށް ނުފޫޒްފޯރުވާތާ؟ ބޭނުންހާގޮތެއް އަބަދަކުނުވާނެ، އަދިވެސް މައިތިރިވާކަށް ނުވޭތަ؟ މިހާރުބަލިފުޅުވެސް ރަނގަޅުވީތޯ؟ ހުސްދޮގު؟ ބަލިވަނީވެސް މިކަލޭގެ އެކަނި. ދޮހޮއްކޮބޭއަށް ހަދާލިގޮތް ކޮބާ؟ އިންސާފުތޯ އެއީ؟ އޭނަމުނަޑެއްލާފަހުރީމަ އެއީ އެއްވެސް މީހަކަށްނުވިނޫންތޯ..... ކީކޭބުނާނީ.... ލަދުހަޔާތްކޮބާ ކަލޭގެ\nމައުމޫން ދެއްކެވި ވާހަކަގެ ތެދުދޮގު ރަށްޔަތުންނަށް އެގޭތަ\nއޮކްޓޯބަރ 2, 2018 14:19\nދޫކުރާނެ ބަޔަކު މިހާރަކުނެއް!\nޞ ބަލަގަ ބެއްޔާ ބޭބެ ރިސްވަތުބެހީވެސް ރައްޔިތުން ހައްގުގަތަ މީކަލޭގެ ތަރިކަ މުދާތަ ދަރިފަސް ކޮޅަށް ވާރުތަކުރަން\nމައުމޫނު ބަޢާވާތުން ވެރިކަންވައްޓާލުމަށް އުޅުމުން އެކަން ފަޅައި އަރާގެން ތިޔައީ ޖަލުގައި އޮވެފައި.ފިތުނަ އޭ ބަޢާވާތޭ އަނިޔާއޭ. މިފަދަ ވާހަކަ ދައްކާއިރު ތިމާ މީހާ ވެރިކަން ކުރި ތިރީސް އަހަރު ވެރިކަން ކުރީ ކިހިނެއް؟އަނިޔާއާ ބޭއިންސާފު ނުލިބި ތިބެގެން ތެޅި ވެރިކަން ވައްޓާލި ބައިގަނޑު ފަހަތުން އެމީހުން ރަނގަޅު ވެގެން މިހާރު ތިތެޅެނީ. މިރާއްޖެ ޕާޓީ ސިސްޓަމް ހަދަން ޖެހުނީ ވެސް މައުމޫނު މިދިވެހިރާއްޖޭގެ ވެރިކަމުގައި ބަގުޑި ބައްދައިގެން އުޅެ އުޅެ އެކަން ޙާސިލް ނުވުމުން. މިރާއްޖެ މިހާ ނަމާން ތަނަކަށް ހެދީވެސް މައުމޫނު.\nރާއްޖޭގެ ވަލިއްޔުލް އަމްރަށް އިބޫ ކިއުމަކީ އަޅުގަނޑުމެން އެދޭ ކަމެއްނޫން. އެބޭފުޅާއަށް ކުރުކޮށް ޞޯލިހު ވިދާޅުވުން ކީއްތޯ؟ ރައިސުލްޖުމުހޫރިއްޔާ އިބްރާހިމް މުޙައްމަދުޞޯލިޙް މިގޮތައްވިދާޅުވުން ކިހިނެތް...\nއޮކްޓޯބަރ 2, 2018 18:32\nކަލޭބޭނުންވާހާ ގޮތަކަށް ހުރިހާ ކަމެއް ވާކަށް ނުޖެހޭ.\nއިބޫ ބުންނަސް ނުޖެހޭނެ މަމެން ޕިންކީން ފަހަތަށް ޖެހެން މަމެން ގަބޫލެއް ނުކުރަން އިބޫ ހޮވިފައި ހުރީ އެއީ ރައްޔިތުންގެ ސައްހަ ވޯޓަކުން ކަމަށް ތަމެންނަށް ޖެހޭނީ އެކަން ޕްރޫވް ކޮށްދޭން 96 ހާސް މީހުންނަށް އެގޮތުން މަމެން ބޭނުންވަނީ އަދި އެއް ފަހަރު ވޯޓް ގުނަނަ އެކަން ތަމެން ކުރަން އެއްބަސްވެގަ އެއިރުން މަމެން ދެން ތަމެން ދައްކާ ވާހަކަ ގަބޫލުކުރާނީ އެނޫން ހުރިހާ ހާލަތެއް ގައި މަމެން ދުލެއް ނުދޭނަމޭ ނުދޭނަމޭ ނުދޭނަމޭ ހަމަ ނުދޭނަމޭ ދިސް އިޒް އިޓް..\nފަހުގެތާރީޚެއްގައި ފެނުނު އެންމެ އަމިއްލައެދުންބޮޑު، ޖައްބާރު މީހަކީ މިބޭ. ބަލަގަ މިހިރަބެއްޔާ. އެމްޑީޕީ އިން ކުރާ ހުރިހާ ނުލަފާ ކަމެއްގައި ކަލެއާ ބުރުމާ ގާސިމާ ސޭކު އިމްރާނާ ސޭކު އިލްޔާހާ އީސީގައި އެތިބަ ބާޣީ ބައިގަނޑު ފުރިހަމައަށް ޒިއްމާ ވާން ޖެހޭނެ.....!\nބޭނުމީ ކުއްވެރިން ސަލާމަތް ކުރަން ޤަމެއްނޫން މައުމޫނުވެސް ވިދާޅުވަނީ ޤަވްމޭ ނިކަންވިދާޅުބައްލަވާ ސަރުކާރު ވައްޓާލުމަށް މަސައްކަތެއްނުކުރައްވަންތޯ ކެރިވަޑައިއެއްނުގަންނަވާނެ . ފައިސާ ބައްސަވަން ދަނބިދަރިފުޅުއަތައްދީފަ ނުފޮނުވަންތޯ . މިއަދު ވެރިކަންބަދަލްވެ ނުޙައްޤުން މިނިވަންކަން ލިބުނީމަ ވިދާޅުވަނީ. ..... މިހާރުގުޅިވަޑައިގެން ތިޔައުޅުއްވަނީ ކުރިންވިދާޅުވި އިސްލާމްދީނަށް ފުރަސްތާރަކުރައްވާކަމަށް ވިދާޅުވި ބައިގަޑަކާނޫންތޯ\nއޮކްޓޯބަރ 2, 2018 18:43\nއެހެން ވެގެން ދޯ 8 ފެބުރުއަރީ 2012 ގަނުކުމެ ހުޅު ޖެހީ މޭ ޑެގަނުކުމެ ޕޯލިހުއްނައް އަނިޔާ ކުރީ ހަމަ ގައުމައް ހެޔޮ އެދޭތީ\nއޮކްޓޯބަރ 2, 2018 19:15\nމިހާރު ތިއިނީ ވަރަށް ވެފަދޯ؟\nއޮކްޓޯބަރ 2, 2018 19:31\nއިބޫ ވަރަށް ވިސްނާގެން އުޅުއްވާތީ. ތިބޭ ވަރަށް ހަސަދަވެރިވާނެ. ވަރަށް މިހާރު ބައްދާނެ. ބީ ކެއްރފުލް. ޕްލީޒް\nއޮކްޓޯބަރ 2, 2018 21:28\nބޭކާރު މުޅިންބޭކާރު. .. 96 ހާސްރައްޔިތުން ތެރޭގަ ތިބިމީހުންވެސް ހިނިތުންވެފަ ވަޑައިގަންނަވަން ވީތޯ؟ ދެްނކީކުރަންބޭއްވިއިންތިޚާބެއްތޯ؟ ގައުމުގެ ރައްޔިތުން ދެޕާޓީއަށްއެއްވަރައްބަހާލަންވީނޫންތޯ. ދެންއެއްބާ ރައްޔިތުންހިނިތުންވެފަ ވަދައިގަންނަވާށޭވިދާޅުވިނަމަ ވަރަށްސަޅިވާނެ. އަމިއްލަ އާއިލާގަ ދޮށީބޭގުޅުން އެއަށްވުރެހަގު ބޭފުޅުންނާއި މެދުތިޔަވިދާޅުވާ ބަސްތަކުން ހުރިއިހްސާންތެރިކަން އެބައެނގޭ.ގައުމޭރައްޔިތުންނޭނުކިޔާ މަގޭއަންބޮޑިއޭވިދާޅުވެބަލަ


Mi Aharu Ithuru Loan Scheme Akah Hulhuvaaleveyne Kamakah Nubelevey - Minister - Vaguthu\nމިއަހަރު އިތުރު ލޯނު ސްކީމަށް ހުޅުވާލެވޭނެ ކަމަކަށް ނުބެލެވޭ - މިނިސްޓަރު\nނޫސްވެރިންނާ ބައްދަލު ކުރައްވައި ހަޔަރއެޑިއުކޭޝަން މިނިސްޓަރ ޑރ. އިބްރާހިމް ހަސަން ވާހަކަފުޅު ދައްކަވަނީ\nކޮވިޑް-19 ގެ ސަބަބުން މިއަހަރު އިތުރު ސްޓޫޑަންޓް ލޯން ސްކީމަށް ހުޅުވާލެވޭނެ ކަމުގެ ޔަގީން ކަމެއް އަދި އޮތް ކަމަށް ނުބެލެވޭ ކަމަށް ހަޔާ އެޑިއުކޭޝަން މިނިސްޓަރު ޑރ. އިބްރާޙިމް ހަސަން ވިދާޅުވެއްޖެއެވެ.\nރާއްޖެ ޓީވީގެ "ފަލަ ސުރުހީ" ޕްރޮގްރާމްގައި ވާހަކަ ދައްކަވަމުން މިނިސްޓަރު ވިދާޅުވީ، ކޮވިޑް-19 ގެ ސަބަބުން ރާއްޖޭގެ އިގްތިސޯދަށް ހީނަރު ކަމެއް އައިސްފައިވާ ކަމަށެވެ. އެހެން ނަމަވެސް ސަރުކާރު އަމާޒަކީ ކުރިން ހުޅުވާލާފައިވާ ފުރުސަތުތައް ފަހިކޮށްދިނުން ކަމަށެވެ.\nމިނިސްޓްރީން މީގެ ކުރިން ވަނީ މިދިޔަ ފެބްރުއަރީ މަހު ހުޅުވާލި 550 ސްޓޫޑެންޓް ލޯން ސްކީމުގެ ފުރުސަތުގެ އިތުރުން މިއަހަރުގެ ފަހުކޮޅުވެސް އިތުރު ފުރުސަތުތައް ހުޅުވާން ވިސްނަވާފައެވެ.\n"އަޅުގަނޑުމެންގެ އިގްތިސޯދު ކިރިޔާވެސް ޖާގަ ދެންޏާ އަޅުގަނޑުމެން އެ ފުރުސަތު ރައްޔިތުންނަށް ދޭ ގޮތަށް މިތިބީ. ދިވެހިން ބިނާކޮށް، ތަމްރީނު ކޮށްގެން ގައުމު ކުރިއަށް ދާނީ، ދިވެހިން ބިނާކޮށް، ތަމްރީނު ކޮށްގެން މިކަހަލަ ހާލަތެއް މުސްތަގްބަލުގައި ދިމާވެއްޖެޔަސް އެކަމުގައި މަސައްކަތް ކުރާނެ ފަންނުވެރި ހުނަރުވެރި ދަރިންތަކެއް ރާއްޖޭގައި ތިބޭނީ" މިނިސްޓަރު ވިދާޅުވިއެވެ.\nމިނިސްޓަރު ވިދާޅުވީ، މިހާރު މިކުރާ މަސައްކަތަކީ ލޯނުގެ އެޕްލިކޭޝަންތައް އެސެސް ކުރުން ކަމަށެވެ. އެހެން ނަމަވެސް ކޮވިޑް-19ގެ ސަބަބުން މަސައްކަތްތަކަށް ވަރަށްބޮޑު މަޑުޖެހުމެއް އައިސްފައިވާ ކަން މިނިސްޓަރު ފާހަގަ ކުރެއްވިއެވެ.\nއަދި އިތުރު ލޯނުތަކުގެ ޔާގީންކަން ދެވެން ނެތް ހާލަތުގައި އެންމެ ފަހުން ހުޅުވާލިއިރު އެކަމަށް ހުށަހަޅާފައިވާ އެޕްލިކޭޝަންތަކުގެ މަސައްކަތް ނިންމާލެވޭތޯ ބަލަމުން އަންނަ ކަމަށް މިނިސްޓަރު ވަނީ ވިދާޅުވެފައެވެ.\n"މިހާރު މި ބަލަނީ ވީހާވެސް ގިނަ އެޕްލިކޭޝަންތައް ޕްރޮސެސް ކޮށްފައި، އެ މަރުހަލާ ނިންމޭތޯ. އެ މަރުހަލާ ނިމޭއިރަށް އަޅުގަނޑުމެން މިކަމާއި ބެހޭގޮތުން އިތުރު ނިންމުމެއް ނިންމާކަމަށް ވާނަމަ، އެކަން އާންމުކޮށް އިއުލާނު ކުރާނެ. އެހެން ނަމަވެސް މިވަގުތު އަދި އަޅުގަނޑުމެންގެ ވިސްނުމެއް ނެތް އިއުލާނުކޮށްފައި އޮތްގޮތް ނޫން އެހެން ގޮތަކަށް އިއުލާނު ކުރާކަށް" މިނިސްޓަރު ވިދާޅުވިއެވެ.\nއޭޕްރީލް 14, 2020 21:22\nއޭޕްރީލް 14, 2020 23:45\nއެތައް ސަތޭކަ މިލިޔަން މީހުންގެ އާބާދީ އޮށް ގައުމުތައްވެސް މިއަހަރު ނިމެން ވާއިރައްވެސް ހިފަހައްޓާނެ. މީ ހަތަރު ލައްކައެންހާ މީހުން އެއްމަސް ދުވަސް ވަންދެކަ.................. ދެންކޮންކަމެއް ކަލޭމެންނައް ކުރެވޭނީ. ޔާމީން ހުރިނަމަ ހުވާ މިހުރިހާކަމެއް ކޮންމެ ގޮތެއް ހަދާފަނަމަވެސް ހައްލުކުރާނެ.


rishwath dhinumuge dhauva ah siyad inkaaru kurahvvaifi. - vNews.mv\nރިޝްވަތު ދިނުމުގެ ދައުވާއަށް ސިޔާދު އިންކާރު ކުރައްވައިފި\nހުސައިން ވަސީމް 20 May 2018, 16:14\nޖުމްހޫރީ ޕާޓީގެ ލީޑަރު ގާސިމް އިބްރާހީމްގެ ދަރިކަލުން އަދި ވިލާ ކުންފުނީގެ މެނޭޖިން ޑިރެކްޓަރު އިބްރާހީމް ސިޔާދު ގާސިމްގެ މައްޗަށް ކުރާ ރިޝްވަތު ދިނުމުގެ ދައުވާއަށް އޭނާ އިންކާރު ކުރައްވައިފިއެވެ.\nމިމައްސަލާގައި މިއަދު ކްރިމިނަލް ކޯޓުގައި ކުރިއަށް ގެންދިޔަ ޝަރީއަތުގެ މަޖިލީހުގައި ސިޔާދުގެ މައްޗަށް ދައުލަތުން ކުރާ ދައުވާ އިއްވުމުން ސިޔާދު ވަނީ އެ ދައުވާއަށް އިންކާރު ކުރައްވާފައެވެ.\nސިޔާދުގެ ގާނޫނީ ވަކީލް ހިސާން ހުސައިން ވިދާޅުވީ، ދައުލަތުން ހެކީގެ ގޮތުގައި ސިއްރު ދެ ލިޔުމެއް ހުށައެޅި ކަމަށާއި އަދި އެ ސިއްރު ލިޔުންތަކަކީ ކިތައް ސޮފްހާގެ މައްޗަށް އެކުލެވޭ ލިޔުންތަކެއްކަން ހާމަ ކޮށްދެއްވުމަށް ދައުލަތުގައި އެދުމުން ދައުލަތުން އެކަމަށް އުޒުރުވެރިވި ކަމަށެވެ.\nއެހެން ނަމަވެސް ދައުލަތުން ފަހުން އެތަނުން އެއްލިޔުމުގެ ސޮފްހާ އަދަދަ ބަޔާން ކުރި ކަމަށެވެ.\nއެއްލިޔުމުގެ ސޮފްހާ އަދަދު ހާމަ ކުރުމަށް ދައުލަތުން އިންކާރު ކުރުމުން ހެކީގެ ގޮތުގައި ދައުލަތުން ހުށަހަޅާފައި އެވާ ސިއްރު ލިޔުމަކީ ކޯޓަށް ހުށަހަޅާފައިވާ ލިޔުމެއް ނޫންކަން ހާމަވިމަށް ހިސާން ވިދާޅުވިއެވެ.\nއަދި އެ ލިޔުން ތަކަކީ ދައުލަތުން ހޯދަން އުޅޭ ލިޔުންތަކެއް ކަމާއި އަދިމިހާތަނަށް ލިބިފައިނެތް ލިޔުން ތަކެއްކަންވެސް އެނގިގެންހިނގައްޖެ ކަމަށް ހިސާން ވިދާޅުވިއެވެ.\nސިޔާދުގެ މައްޗަށް ކުރާ ރިޝްވަތު ދިނުމުގެ ދައުވާގެ އެންމެ އަސާސީ ކަންތައްކަމުގައިވާ ރިޝްވަތު ދިންކަން ސާބިތު ކޮށްދޭ ލިޔުން ދައުލަތުން ހުށަހެޅި ލިޔުންތަކުގައި ވާނެ ކަމަށް ދައުލަތުން ބުނާ ކަމަށް ހިސާން ވިދާޅުވެވެ.\nއެހެން ނަމަވެސް އެލިޔުން ދައުލަތުން ހުއެލިޔުން ދައުލަތުން ހޯދަން މަސައްކަތް ކުރާ ކަމަށް ލިޔުމެއް ކަން އިނގިގެން ހިނގައްޖެ ކަމަށް ހިސާން ވިދާޅުވިއެވެ.\nސިޔާދުގެ ގާނޫނީ ޓީމުގައި ހިމެނި ވަޑައިގަންނަވާ ނޫރުއްސަލާމް ވިދާޅުވީ ގާނޫނު އަސާސީގެ 49 ވަނަ މާޢްދާގައި ބުނާ ސަބަބެއް ނެތި އެއްވެސް މީހަކު ބަންދުގައި ނުބެހެއްޓޭނެ ކަމަށް ކޯޓުގައި ފާހަގަ ކުރެއްވި ކަމަށެވެ.\nއަދި މިމައްސަލަ މަދަނީ މިންގަނޑުން ކުރިއަށް ގެންދެވިދާނެ ކަމާ މެދު އަދި ގޮތެއް ނުނިންމާ ކަމަށް ނޫރުއްސަލާމް ވިދާޅުވިއެވެ.\nޝަރީއަތައް ހުށަހެޅިފައި ހުރި ހެކިތަކަށް ބަލާއިރު ދައުލަތުން މިހާރު ހޯދަމުންދާ ލިޔުންތައް ލިބުނު އިރަކުން ނޫނީ މަދަނީ މިންގަނޑުންވެސް ކުރިއަށް ގެންދެވެން ނެތް މައްސަލައަކަށް މިމައްސަލަ ވާއިރު މިމައްސަލާގައި ސިޔާދު ހައްޔަރު ކޮށްފައި ބަހައްޓަންޖެހޭ އެއްވެސް ސަބަބެއް އޮތްކަމަށް ނުފެންނާތީއާއި މައްސަލާގައި ހުރީ ސިއްރު ހެކިތަކަކަށް ވާއިރު ހެއްކަށް ނުފޫޒެއް ފޯރަފާނެ ކަމެއް ސިޔާދު އަށް ނުކުރެއްވޭނެތީ ސިޔާދު ބަންދުން ދޫކޮށްލުމަށް ކޯޓުގައި އެދިވަޑައިގެންނެވި ކަމަށްވެސް ނޫރުއްސަލާމް ވިދާޅުވިއެވެ.\nފުލުހުން ތަހުގީގު ކުރަމުންދާ މައްސަލައަކާ ގުޅިގެން ކަމަށް ބުނެ ކުއްލި ނުރައްކަލުގެ ހާލަތުގެ ދަށުން ސިޔާދު ހައްޔަރުކުރީ ފެބުރުއަރީ މަހުގެ ހަތްވަނަ ދުވަހުއެވެ. އޭގެ ފަހުން ސިޔާދުގެ މައްޗަށް ރިޝްވަތު ދިނުމުގެ ދައުވާ އުފުލުމަށްފަހު މާޗު މަހުގެ 21 ވަނަ ދުވަހު ކްރިމިނަލް ކޯޓުން ވަނީ ޝަރީއަތް ނިމެންދެން ސިޔާދު ބަންދުގައި ބެހެއްޓުމަށް އަމުރުކޮށްފައިއެވެ.\nދުވަހަކުވެސް ސިޔާސީ ކަމެއްގައި ބައިވެރިވެވަޑައިގެންފައިނުވާ އިބްރާހީމް ސިޔާދު ގާސިމް ހައްޔަރުކުރީ ސިޔާދުގެ ބައްޕަ އަދި ޖުމްހޫރީ ޕާޓީގެ ލީޑަރު ގާސިމް އިބްރާހީމް ހައްޔަރުކުރެވޭނެ އެއްވެސް ގޮތެއް ސަރުކާރަށް ނުފެނުމުން އެކަމުގެ ބަދަލުހިފުމެއްގެ ގޮތުގައި ކަމަށް އާންމު ރައްޔިތުންނާއި އިދިކޮޅު ސިޔާސީ ޕާޓީތަކުން ގެންދަނީ ބުނަމުންނެވެ.


ކޯސްޓްގާޑާއި، މެރިޓައިމް ރެސްކިއު ކޯޑިނޭޝަން ސެންޓަރަށް ޖަޕާނުން ސަތޭކަ ސަތާރަ މިލިއަން ރުފިޔާގެ ދެނީ\nޖަޕާން ސަރުކާރުގެ އިކޮނޮމިކް އެންޑް ސޯޝަލް ޑިވެލޮޕްމަންޓް ޕްރޮގްރާމްގެ ދަށުން ދިވެހިރާއްޖޭގެ ކޯސްޓްގާޑާއި، މެރިޓައިމް ރެސްކިއު ކޯޑިނޭޝަން ސެންޓަރަށް 117 މިލިއަން ރުފިޔާގެ (7.6 މިލިއަން ޔޫއެސް ޑޮލަރު / 800 މިލިއަން ޖަޕަނީޒް ޔެން) އެހީތެރިކަން ފޮރުކޮށްދިނުމާ ގުޅޭ އެކްސްޗޭންޖް އޮފް ނޯޓްސްގައި މިއަދު ސޮއިކޮށްފިއެވެ.\nމިކަމަށްޓަކައި މިއަދު މިނިސްޓްރީ އޮފް ފޮރިން އެފެއަރޒްގައި ބޭއްވި ރަސްމިއްޔާތެއްގައި އެކްސްޗޭންޖް އޮފް ނޯޓްސްގައި ސޮއިކުރެއްދީ ދިވެހި ސަރުކާރުގެ ފަރާތުން މިނިސްޓަރ އޮފް ފޮރިން އެފެއަރޒް އަބްދުﷲ ޝާހިދުއެވެ. އަދި ޖަޕާނު ސަރުކާރުގެ ފަރާތުން ސޮއިކުރެއްވީ ޖަޕާނުން ދިވެހިރާއްޖެއަށް ކަނޑައަޅާފައި ހުންނަވާ ސަފީރު ކެއިކޯ ޔަނާއީއެވެ.\nޖަޕާން ސަރުކާރުގެ މިއެހީގެ ދަށުން ކޯސްޓްގާޑާއި، މެރިޓައިމް ރެސްކިއު ކޯޑިނޭޝަން ސެންޓަރުގެ އިތުރުން ސަބް ރީޖަނަލް ސެންޓަރުތަކާ ކޯސްޓްގާޑު އުޅަނދުފަހަރުގެ ޤާބިލްކަން އިތުރުކުރެވިގެންދާނެއެވެ. އެގޮތުން އެންމެ ފަހުގެ މުވާސަލާތީ އާލާތްތަކާއި، މީހުން ހޯދާ ސަލާމަތްކުރުމުގައި ބޭނުންކުރާނެ އާލަތްތަކުގެ އިތުރުން ކޯސްޓްގާޑަށް ބޭނުންވާ ޑައިވް އިކުއިޕްމަންޓް ހޯދޭނެއެވެ.\nމިއަދުގެ ރަސްމިއްޔާތުގައި ވާހަކަފުޅު ދައްކަވަމުން ފޮރިން މިނިސްޓަރ އަބްދުﷲ ޝާހިދު ވަނީ ދިވެހިރާއްޖެއާ ޖަޕާނާ ދެމެދު އޮންނަ ގާތް ގުޅުމުގެ މައްޗަށް އަލިއަޅުވާލައްވައި، ކަނޑުފޭރުމާ، ހައްދުފަހަނައަޅައި ދިޔުމާ، މަސްތުވާތަކެތި އެތެރެކުރުން ހުއްޓުވުމުގެ އިތުރުން އިންޑިއާ ކަނޑުގެ ސަލާމަތާ ގުޅޭ ކަންކަމުގައި ދެޤައުމު އިތުރަށް ގުޅިގެން މަސައްކަތްކުރުމުގެ މުހިއްމުކަން ފާހަގަކުރައްވާފައެވެ. އަދި ދިވެހިރާއްޖެއާ ޖަޕާނާ ދެމެދު އޮންނަ ގުޅުން އިތުރަށް ހަރުދަނާކުރުމަށް ޖަޕާނުން ރާއްޖެއަށް ކަނޑައަޅާފައި ހުންނަވާ ސަފީރު އެމްބެސެޑަރ ޔާނާއީ ކުރައްވާ މަސައްކަތްޕުޅު ފާހަގަކުރައްވައި، ޖަޕާން ސަރުކާރުން ރާއްޖެއަށް ވެދެއްވަމުން ގެންދަވާ އެހީތެރިކަމަށް މިނިސްޓަރ ޝާހިދު ޝުކުރު އަދާކުރެއްވިއެވެ.\nފޮރިން މިނިސްޓްރީގެ އިސް ބޭފުޅުންގެ އިތުރުން މޯލްޑިވްސް ނޭޝަނަލް ޑިފެންސް ފޯސް، ޖަޕާން އިންޓަނޭޝަނަލް ކޯޕަރޭޝަން އެޖެންސީ (ޖައިކާ) އަދި ރާއްޖޭގައި ހުންނަ ޖަޕާން އެމްބަސީގެ އިސް އޮފިޝަލުން މިއަދުގެ ރަސްމިއްޔާތުގައި ބައިވެރިވެވަޑައިގަތެވެ.


އުތުރުތިލަފަޅުގައި ބަނދަރެއް އަޅަނީ އިންޑިއާގެ ކަނޑުގެ ލަޝްކަރުގެ އުޅަނދުތައް ބަނދަރުކުރުމަށް: އުމަރު\nއަހްމަދު އަޒާން 21 ފެބްރުއަރީ 2021\nއުތުރުތިލަފަޅުގައި އިންޑިއާއިން އެޅުމަށް ހަމަޖެހިފައިވާ ޑޮކްޔާޑަކީ އިންޑިއާގެ ކަނޑުގެ ލަޝްކަރުގެ އުޅަނދުތައް ބަނދަރުކުރުމަށާއި މަރާމާތުކުރުމަށް އަދި އިންޑިއާ ސިފައިންގެ ރާއްޖެ ސަރަހައްދުގައި ބޭތިއްބުމަށް މަގުފަހިކުރުމަށް އަޅާ ތަނެއް ކަމުގައި ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެއެވެ.\nއިންޑިއާ އިން ލޯނެއް ނަގައިގެން އުތުރތިލަފަޅުގައި ޑޮކްޔާޑަކާއި ބަނދަރެއް ތަރައްޤީ ކުރުމަށް ސަރުކާރުން އިންޑިއާ އާއި އެކު އެއްބަސްވުމެއްގައި ސޮއި ކުރުމާއި ގުޅިގެން އުމަރު ފޭސްބުކްގައި އާންމު ކުރެއްވި މެސެޖެއްގައި ވިދާޅުވީ، އެ ޕްރޮޖެކްޓުގެ ސަބަބުން ސަރަހައްދުގައި އިންޑިޔާގެ ސިފައިންނާ މަނަވަރު ތައް އަބަދުމެ ތިބުމުގެ ފުރުސަތު ހުޅުވިގެން ދާނެ ކަމަށެވެ.\nއަދި ޚާރިޖީ ގުޅުމުގެ ތެރެއިން އެހެން ޤައުމު ތަކާ ދިފާޢީ ގުޅުން ބަދަހި ކުރަންވާނީ ދިވެހިރާއްޖޭގެ މިނިވަން ކަމާ ސިޔާދަތަށް ބުރުލެއް ނާރާގޮތަށް ކަމަށް އުމަރު ވިދާޅުވިއެވެ. މީގެ އިތުރުން އުމަރު ވިދާޅުވީއިންޑިޔާ ކަޑުގެ 'ގޭޓް ކީޕަރު' ގެ ހައިސިއްޔަތުން މި ސަރަހައްދާ ދުނިޔޭގެ މަސްލަހަތަށްވެސް ބުރޫ ނާރާ ގޮތަށްކަމަށް އުމަރު ވިދާޅުވިއެވެ.\nއުމަރު ފާހަގަކުރެއްވި ގޮތުގައި އުތުރުތިލަފަޅާއި އެކު ރާއްޖޭގެ4ސަރަހައްދެއްގައި އިންޑިއާ ސިފައިން މިހާރުވަނީ އެކި ނަންނަމުގައި ބައިތިއްބާފައެވެ. މިގޮތުން އައްޑޫ، ލ.ކައްދޫ، ހދ.ހަނިމާދޫ ގައި އެމީހުންގެ އުޅަނދުތަކާއެކު ޤާއިމްކޮށްފައި ތިބިކަން އުމަރު ފާހަގަކުރެއްވިއެވެ.\nދިވެހިރާއްޖޭގެ މިނިވަންކަން މިހާރު ދަނީ މަޑުމަޑުން ގެއްލެމުން ކަމަށާއި އުމަރުގެ ވެރިކަމެއްގައި އިންޑިއާ ހުރިހާ ސިފައިން މި ޤައުމުން ފޮނުވާލެވޭނެ ކަމަށް އުމަރު ވިދާޅުވިއެވެ.\nއުތުރުތިލަފަޅު އެއްބަސްވުމުގައި މިއަދު ސަރުކާރުން ސޮއިކޮށްފައިވާއިރު، އެ އެއްބަސްވުމުގެ ދަށުން އިންޑިއާ ސިފައިންނަށް އެތަނުގައި ޤާއިމްވެގެން ތިބެވޭނެއެވެ. އެހެން ނަމަވެސް، ސަރުކާރުން ދަނީ އެތަނުގައި ތިބޭނީ އިންޑިއާ ސިފައިން ނޫން ކަމަށާއި އިންޑިއާގެ ޓެކްނިކަލް ފަރާތްތަށް ކަމަށް ބުނެފައެވެ. އަދި އެ ޓެކްނިކަލް ފަރާތްތައް ނިސްބަތްވަނީ އިންޑިއާގެ ކޮން މުއައްސަސާއަކަށްތޯ ސުވާލުކުރުމުން އެމްއެންޑީއެފްއަކަށް އެ ސުވާލަށް ޖަވާބު ދެވިފައިނުވެއެވެ.\nއަރުޝީފަށް ނެގީ 21/02/2021 14:35\nއެންމެފަހުން އަޕްޑޭޓްކުރީ 21/02/2021 14:35\nމުހައްމަދު މުޒައްޔިން ނާޒިމް 47 މިނެޓު ކުރިން


Kim Kardashian Ishthihaareh Kulhedhenee2Million Dollar Ah! - Vaguthu\nކިމް ކާޑޭޝިއަން އިޝްތިހާރެއް ކުޅެދެނީ ދެ މިލިއަން ޑޮލަރަށް!\nއެމެރިކާގެ ރިއަލިޓީ ޓީވީ ތަރި، އަދި މޮޑެލް، ކިމް ކާޑޭޝިއަން ދާދި ފަހުން ކުޅުނު 'އޫބާ އީޓްސް' ގެ އިޝްތިހާރު އޭނާ ކުޅުމަށް ނެގި ފީ އާއްމުވެއްޖެއެވެ. ކިމް މިހާރު އިޝްތިހާރެއްވެސް ކުޅެދެނީ މިލިއަނުން ޑޮލަރު ނަގައިފައެވެ.\nއޫބާ އީޓްސް އަކީ މަޝްހޫރު ޓެކްސީ ޙިދުމަތް، އޫބާ އިން އެމީހުންގެ ޙިދުމަތްތައް އިތުރަށް ފުޅާ ކުރުމުގެ ގޮތުން ލޯންޗުކޮށްފައިވާ ޙިދުމަތެކެވެ. މިދިޔަ މަހު ނެރުނު އިޝްތިހާރަކީ ކިމް ކާޑޭޝިއަން އޫބާ އޫބާ އީޓްސްގެ އިޝްތިހާރަކުން ފެނުނު ފުރަތަމަ ފަހަރެވެ. ކިމް އާ އެއްކޮށް އެ އިޝްތިހާރުގައި ދެން ފެނިގެން ދިޔައީ އޮސްޓްރޭލިއާގެ ކޮމޭޑިއަން އެއް ކަމަށްވާ ޝެރޯން ސްޓްރެޒިލްސްކީ އެވެ.\nއެ އިޝްތިހާރުގައި ކިމް ލައިގެން ހުންނަނީ ނެޓްބޯޅަ ބިބެކެވެ. ދެމީހުން ސޯފާއެއްގައި ތިބެގެން ރޭގަނޑުގެ ކެއުމަށް އޯޑަރު ކޮށްލަން ބޭނުންވަނީ ކޯއްޗެއް ކަމާ މެދު ވާހަކަ ދެއްކުމަށްފަހު އެމީހުން އޫބާ އީޓްސް އިން ބޭނުންވާ ކެއުމަށް އޯޑަރު ކޮށްލައެވެ. އިރުކޮޅެއް ފަހުން، އެމީހުން އޯޑަރު ކުރި އޫބާ އީޓްސް ޕެކޭޖް އެމީހުން އުޅޭ ގެއަށް ޑެލިވަރީ ކޮށްދީފައިވާ ތަން އިޝްތިހާރުން ދައްކައެވެ.\nދެ މީހުން އޯޑަރު ކުރި ކެއުން ވަރަށް އަވަހަށް ލިބުމުން، ސްޓްރެޒިލްސްކީ "ނައިސް" (ސަޅި) އޭ ބުންޏެވެ. ކިމް ވެސް ފަހަތުން ހަމަ އެގޮތަށް ބުންޏެވެ. ނަމަވެސް، އެއީ އޮސްޓްރޭލިއާގެ ތަރި، ސްޓްރެޒިލްސްކީ އެ ބަސް ބޭނުންކުރި ގޮތަކަށް ނޫނެވެ. އެމެރިކާ މީހުން ވާހަކަ ދައްކާ ވައްޓަފާޅިއަށެވެ. ދެމީހުން އިރުކޮޅަކަށް އެކަމާ ބެހޭގޮތުން މަޖާޒީ ގޮތެއްގައި ބަހުސް ކުރާ ތަން އެ ވީޑިއޯ އިން ދައްކައެވެ.\nބަލާ ބެލުމަށް މާ ތަފާތު އިޝްތިހާރެއް ގޮތަކަށް ފާހަގަ ނުވި ނަމަވެސް، އިޝްތިހާރު އޫބާ އީޓްސް އިން އަމާޒުކޮށްފައިވާ އޮސްޓްރޭލިއާ މާކެޓުގައި އެ އިޝްތިހާރު ގިނަ ބަޔަކަށް ކަމުދިޔައެވެ. ބައެއް މީހުން ބުނާ ގޮތުން އެއީ މިހާތަނަށް އޫބާ ކުންފުނިން ހެދި އެންމެ މޮޅު އެއް އިޝްތިހާރެވެ. އެމެރިކާގެ 'އެން ޑަބްލިއު މެގަޒިން' ގެ ފަރާތުން މިހާރު މަޢުލޫމާތު ލިބިފައިވާ ގޮތުން ކިމް ކާޑޭޝިއަން މި އިޝްތިހާރު ކުޅެން ފީއެއްގެ ގޮތުގައި2މިލިއަން ޑޮލަރު ވަނީ ނަގާފައެވެ.\nބައިނަލްއަޤްވާމީ ދުނިޔޭގައި ކިމް ކާޑޭޝިއަންގެ މަޝްހޫރުކަމާއި، އޭނާގެ އެކްޓު ކުރުމުގެ ހުނަރާއި، އަދިވެސް ތަފާތު ސަބަބުތަކާ ހެދި ކިމްގެ އަގު މިހާރު އުޅެން ޖެހެނީ މިލިއަން ޑޮލަރުގައި ކަމަށް އެމެރިކާގެ މުނިފޫހިފިލުވާ ބައެއް މަޖައްލާތަކުންވެސް ވަނީ އެއްބަސްވެފައެވެ. ކިމް ކާޑޭޝިއަން އަކީ ތަފާތު އެކި ދާއިރާތަކަކުން، ހުރިހާ ތަނަކަށް މިހާރު ފަރިތަ، ބައިނަލްއަޤްވާމީ ތަރިއެކެވެ. އޭނާގެ މަޝްހޫރުކަމާ ބެހޭގޮތުން ސުވާލު އުފައްދާނެ ޖާގައެއް ނެތެވެ.\nނިވާކަން ކުޑަ ފޮޓޯ އާންމުކުރުމަކީ ގޯހެއްކަން ކިމް އަށް ވިސްނިއްޖެ\nހީވަނީ އަހަރެން ކިމް އާއި އިނދެގެން އުޅޭތާ 500 އަހަރުވެއްޖެ ހެން - ކާންޔޭ ވެސްޓް\nޑިސެމްބަރު 2, 2019 11:33\nއަދި އިތުރު މިލިއަނެއް ދެނިކޮށް އެހެން ގޮތަކަށްވެސް އިސްތިހާރު ކުޅެދޭނެ! އެކޮއި ވަރަށް ފައްކާވާނެ!\nޑިސެމްބަރު 2, 2019 12:04\nމަހުޝަރު ދުވަހުން މަޝްހޫރު ކަމާއި މިލިޔަން ޑޮލަރުން ކުރާނީ ކޮން ފައިދާ އެއްތޯ؟


Hanimaadhoo in 400,000 akafeet ge bimeh dheyn Maadhamaa ninmanee\nހަނިމާދޫން 400،000 އަކަފޫޓްގެ ބިމެއް ދޭން މާދަމާ ނިންމަނީ\nހދ. ހަނިމާދޫ: އުތުރުގެ މި ރަށުގެ ބިމުން ބޮޑު ބައެއް ނަގާތީ ނުތަނަވަސްކަން ވަނީ އުފެދިފައި\nހދ. ހަނިމާދޫ އިންޓަނޭޝަނަލް އެއާޕޯޓް ތަރައްގީ ކުރަން ކަމަށް ބުނެ މިހާރު އެއާޕޯޓްގެ ބައުންޑަރީގެ ގޮތުގައި ކަނޑައަޅާފައިވާ ބިމަށް 400،000 އަކަފޫޓްގެ ބިމެއް އިތުރުކޮށްދޭން ނިންމާ އެ ރަށު ކައުންސިލުގެ މާދަމާގެ އެޖެންޑާގައި އެކަން ހިމަނައިފި އެވެ.\nނަމަވެސް މާދަމާ އޮންނަ ކައުންސިލު ބައްދަލްވުމުގައި ސަރުކާރުން ހުށައެޅި ހުށައެޅުމަށް ގޮތް ނިންމަން ވަނީ އެޖެންޑާ ކޮށްފައެވެ. އެޖެންޑާގެ ކޮޕީއެއް އަވަސްއަށް ލިބިފައިވެއެވެ.\nކައުންސިލުގެ ނާއިބު ރައީސް ފިރާގު މުހައްމަދު ސޮއިކުރައްވާ ނެރެފައިވާ އެޖެންޑާގައިވާ ގޮތުން 400،000 ލައްކަ އަކަފޫޓްގެ ބިމެއް އެއާޕޯޓް ތަރައްގީއަށް ކަނޑައަޅާ ބިމުގެ ގޮތުގައި ލޭންޑް ޔޫސް ޕްލޭނަށް އިތުރު ކުރުމަށް ނިންމާފައިވެއެވެ. އަދި ރަޖިސްޓްރީ ކަންކަން ހަމަޖައްސައިދެވޭނީ ގާނޫނީ ގޮތުން ފުރިހަމަ ކުރަންޖެހޭ ކަންކަން ފުރިހަމަ ކުރުމުން ކަމަށް ފާސްކޮށް ބިމުގެ މައްސަލަ ވީ އެންމެ އަވަހަކަށް ނިންމަން ވަނީ ހިމަނާފައެވެ. ބައްދަލްވުން އޮތީ ހެނދުނު 10 ޖަހާއިރު އެވެ.\nބިމުގެ މައްސަލާގައި ހަނިމާދޫ ޒުވާނުންގެ ޖަމިއްޔާ އާއި ސާއްބަ ޖަމިއްޔާ އަދި ކެތިއަރާ ކުލަބުގެ ފަރާތުން ރައީސް ސޯލިހަށް ވަނީ ސިޓީއެއްވެސް ފޮނުވާފައެވެ. އެ ސިޓީގައި ބުނެފައިވަނީ ހަނިމާދޫ އިންޓަނޭޝަނަލް އެއާޕޯޓް ތަރައްގީ ކުރުމަކީ ރައީސް ސޯލިހުގެ ރިޔާސީ ވައުދުތަކުގެ ތެރޭގައި ހިމެނޭ އަދި އެ ރަށުގެ ކުދިބޮޑު އެންމެން ކުރަމުން އަންނަ ފޮނި އުންމީދެއް ކަމަށެވެ. ނަމަވެސް އެ އުންމީދުގައި ތިއްބާ އެއާޕޯޓް ތަރައްގީ ކުރަން ކަމަށް ބުނެ މިހާރު އެއާޕޯޓްގެ ބައުންޑަރީގެ ގޮތުގައި ކަނޑައަޅާފައިވާ ބިމަށް 853،937 އަކަފޫޓްގެ ބިމެއް އިތުރު ކުރަން ސަރުކާރުން ނިންމާފައިވާކަން އެންގުމަކީ ރައްޔިތުންނަށް ލިބުނު ހިތާމަވެރި ހަބަރެއް ކަމަށެވެ.\nމީގެ އިތުރަށް މިހާރު ދަނީ ޕެޓިޝަނެއްގައި ސޮއި ކުރަމުންނެވެ. އެ ޕެޓިޝަންގައި ހަނިމާދޫގެ އެތައް ބަޔަކު މިހާރުވެސް ސޮއިކޮށްފައި ވެއެވެ. އަދި “ބިމުން އިންޗިއެއްވެސް ދޭން ދެކޮޅު” ނަމުގައި ސޯޝަލް މީޑިއާ ކެންޕެއިނެއްވެސް ވަނީ ފަށާފައެވެ.\nއިންޑިއާ މިނިސްޓްރީ އޮފް އިކޮނޮމިކް ޑިވެލޮޕްެމަންޓް ހަނިމާދޫ + މިނިސްޓްރީ އޮފް ނެޝަނަލް ޕްލޭނިން


އަލްމަސްޖިދުއްނަބަވީ އަށް ވަންނައިރު ކަނާތުފައި އިސްކުރުން ސުންނަތްވެގެންވޭ – Haftha\nއަލްމަސްޖިދުއްނަބަވީ އަށް ވަންނައިރު ކަނާތުފައި އިސްކުރުން ސުންނަތްވެގެންވޭ\nމިއީ ކީރިތި ރަސޫލާގެ ރަށެވެ. އެއީ ކީރިތި ރަސޫލާއަށް ނަޞްރުދީ އެކަލޭގެފާނަށް މަރްޙަބާ ދެންނެވި ރަށެވެ. މަދީނާގެ މިސްކިތް ކަމަށްވާ އަލްމަސްޖިދުއްނަބަވީ އަށް ޒިޔާރަތް ކުރާމީހާ މިސްކިތަށް ވަންނައިރު ކަނާތުފައި އިސްކުރުން ސުންނަތްވެގެން ވެއެވެ. ވަންނައިރު ކިޔާނީ “بِسْمِ اللهِ وَالصلاةُ وَالسَلامُ عَلى رَسُولِ الله اللهمَّ افتَحُ لي أَبوابَ رَحْمَتِكَ” މިއީ ކޮންމެ މިސްކިތަކަށް ވަންނައިރު ކިޔަން އޮތް ދުޢާއެކެވެ.\nމި ޒިޔާރަތަކީ ޙަރަމްފުޅަށްޓަކައި ކުރެވޭ ޒިޔާރަތެކެވެ. އެއީ ޤަބްރުފުޅަށް ކުރެވޭ ޒިޔާރަތެއް ނޫނެވެ. މިއީ ޙައްޖުގެ ޝަރުތެއް ނޫނެވެ. އަދި ވާޖިބެއްވެސް ނޫނެވެ. އެއަށްފަހު ޙަރަމްފުޅުގެ ތެރޭގައި ދެރަކްޢަތް ނަމާދެއް ކުރާނީއެވެ. މި ދެރަކްޢަތުގައި އޭނާ އެދޭ ކަންތައްތަކަށް ދުޢާ ކުރާނީއެވެ. ރަވްޟާގައި މިދެރަކްޢަތް ކުރުން އިތުރު ވެގެންވެއެވެ. އެހެނީ ރަސޫލުﷲގެފާނު ޙަދީޘްކުރައްވަނީ “ތިމަންކަލޭގެފާނުގެ ގެ ކޮޅާއި ތިމަންކަލޭގެފާނުގެ މިންބަރާއި ދެމެދުގައި ސުވަރުގޭގެ ބަގީޗާއެއްވެއެވެ.” ނަމަވެސް މިކަންކުރުމަށްޓަކައި މީހުންނަށް އުނދަގޫވާ ފަދަ ގޮތަކަށް ބައިބޯކޮށްގެން ނުވާނެއެވެ.\nއެއަށްފަހު ދެންދާނީ ރަސޫލުﷲގެފާނުގެ ޒިޔާރަތްފުޅު ދޮށަށާއި އެކަލޭގެފާނުގެ ދެއަޞްޙާބުންގެ ޒިޔާރަތްދޮށަށެވެ. އެބޭކަލުންނަކީ އަބޫބަކުރުގެފާނާއި ޢުމަރުގެފާނެވެ. ރަސޫލާގެ ޒިޔާރަތްފުޅު ކުރިމަތީގައި ހުއްޓި ހުންނާނީ އަދަބުވެރިކަމާ މަޑުމޮޅިކަމާއެކުގައެވެ. އަޑުއުފުލުމެއް ނެތިއެވެ. އެއަށްފަހު އެކަލޭގެފާނަށް ސަލާމް ދަންނަވާނީއެވެ. ސަލާމް ދަންނަވާނީ ” السَلامُ عَلَيكَ يارَسولَ اللهِ وَرَحْمَةُ اللهِ وَبَرَكاتُه” މިފަދައިންނެވެ.\nއެއަށްފަހު އަބޫބަކުރުގެފާނާއި ޢުމަރުގެފާނަށް ސަލާމް ދަންނަވާނީއެވެ. އެދެބޭކަލުންނަށް ހެޔޮޖަޒާ ދެއްވުމަށާއި ރުއްސުން ލެއްވުމަށް ދުޢާކުރާނީއެވެ.\nޒިޔާރަތްކުރާ މީހާ ދުޢާ ކުރާއިރު ޒިޔާރަތްފުޅަށް ކުރިމަތިލައިގެން ނުވާނެއެވެ. އެކަމަކު ދުޢާކުރާނީ ޤިބްލައަށް ކުރިމަތިލައިގެން ހުރެއެވެ.\nޤުބާއަށްގޮސް އެތާނގައި ނަމާދުކުރުމަކީ ސުންނަތް ކަމެކެވެ. އަދި އުހުދަށް ދިޔުމަކީވެސް ސުންނަތެކެވެ. އެތާނގައި ރަސޫލާގެ ބޮޑުބޭބޭފުޅު ޙަމްޒަތުގެފާނުގެ މަހާނަފުޅަށް ޒިޔާރަތްކުރުން ސުންނަތްވެގެންވެއެވެ. އެކަލޭގެފާނަށާއި އެހެނިހެން ޝަހީދުންނަށް ރުއްސުންލެއްވުމަށް ދުޢަކުރުން ސުންނަތްވެގެންވެއެވެ.\nހަމައެފަދައިން ޤަބުރުސްތާންބަޤީއަށް ޒިޔާރަތްކުރުންވެސް ސުންނަތްވެގެންވެއެވެ. އެއީ މަދީނާގެ ޤަބުރުސްތާނެވެ. އެތަނަށްގޮސް އުޘްމާނުގެފާނާއި ބަޤީޢުގައި ފަސްދާނުލެވިފައިވާ އަޞްޙާބުންނަށް ސަލާމް ދަންނަވާނީއެވެ.


AIIMS ge advisory eh: Momos rangalhah hafaigen kaathi – adduLIVE\nމޯމޯސް ރަނގަޅަށް ހަފައިގެން ކާތި\nJun 15, 2022, 09:07 އަހުމަދު އަދްޝަން\nގިނަ ބައެއްގެ މެދުގައި މިހާރު ވަރަށް މަގުބޫލު ކެއުމެއް ކަމަށްވާ މޯމޯސް ކާ އިރު ރަނގަޅަށް ހަފައިގެން ކެއުމަށް އިރުޝާދުދީ އިންޑިއާގެ މަޝްހޫރު އެއިމްސް ހޮސްޕިޓަލުން ހެލްތު އެޑްވައިޒަރީއެެއް ނެރެފި އެވެ.\nއެ ހޮސްޕިޓަލުން މިފަދަ އެޑްވައިޒަރީއެއް ނެރުނީ އިންޑިއާގެ ވެރިރަށް ނިއު ދިއްލީގައި މޯމޯސް ކެއި 50 އަހަރުގެ މީހެއްގެ ކުއްލި މަރާ ގުޅިގެންނެވެ. މީޑިއާތަކުން ރިޕޯޓްކޮށްފައިވާ ގޮތުގައި އެ މީހާ މަރުވީ މަގުމަތީގައި ކާ އެއްޗެހި ވިއްކާ ސްޓޯލަކުން މޮމޯސް ކެއުމާ ގުޅިގެންނެވެ. އަދި އޭނާ ކުއްލިއަކަށް ވެއްޓުނީ މޯމޯސް ކަނިކޮށެވެ.\nމޯމޯސް ކައިގެން ވެއްޓުނު މީހާ ހޮސްޕިޓަލަށް ގެންދިޔަ އިރު ވެސް އޮތީ މަރުވެ އެވެ.\nއެ ހާދިސާއާ ގުޅިގެން އެ މީހާ ދިއްލީގެ އެއިމްސް ހޮސްޕިޓަލަށް ގެންގޮސް ޗެކްކުރި އިރު، ކަރުތެރޭގައި މޯމޯސްގެ އެތިކޮޅުތައް ތާށިވެފައިވާ ކަމަށް ދެއްކި އެވެ. އަދި ޑޮކްޓަރުން ވިދާޅުވީ އެ މީހާ މަރުވާން ދިމާވީ ރަނގަޅަށް ނުހަފައި މޯމޯސްތަކެއް ދިރުވައިލުމުން ކަރުތެރޭގައި ތާށިވެ ނޭވާހޮޅި ވެސް ބެނދިގެން ކަމަށެވެ.\nމި ހާދިސާއަށް ރިއާޔަތްކޮށް އެއިމްސް އިން ނެރުނު އެޑްވައިޒަރީގައި ބުނީ މޯމޯސް ކާ އިރު ރަނގަޅަށް ހަފައިގެން ކެއުމަށް ވަރަށް އިރުޝާދުދޭ ކަމަށާއި ނޫން ނަމަ މިފަދަ ކަމެއް ދިމާވުމަކީ ވަރަށް ގާތް ކަމެއް ކަމަށެވެ. އެތަނުން ބުނީ މޮމޯސް އަކީ އެއްފަހަރާ އެއްކޮށް އަނގަޔަށް ލެވޭ ވަރަށް އާންމުކޮށް ހުންނަ ކެއުމަކަށް ވިޔަސް މޯމޯސް އެއްކޮށް އަނގަޔަށް ލައިގެން ކެއުމަކީ އެއްގޮތަށް ވެސް ރައްކާތެރި ގޮތެއް ނޫން ކަމަށެވެ.\nމޯމޯސް އަކީ ފުށްގަނޑެއްގެ ތެރެއަށް ތަފާތު އެކި ވައްތަރުގެ ޑަމްޕްލިން އަޅައިގެން، ސްޓީމްކޮށް ނުވަތަ ފެނުކައްކައިގެން ތައްޔާރުކުރާ ކެއުމެކެވެ.


ލޯބި….އެގާރަވަނަބައި – Esfiya\nއުފެއްދުންތެރި ލިޔުން އެހެނިހެން ލޯބި 11 hours ago\nއަހަރެންވެސް އަހަރެންގެ އަންހެނުން ގޮވައިގެން އަހަރެންގެ ކޮޓަރިއަށް ވަނީމެވެ. ކޮޓަރިއަށް ވަނުމަށްފަހު އަވަހަށް ފާޚާނާއަށް ވަދެ ފެންވަރާއި ހަދާލީމެވެ. ފާޚަނާއިން ނުކުން އިރު އަންހެނުން ފާޚަނާ އަށް ވަންނަން ރެޑީވެގެން ހުއްޓެވެ. ދެން އަހަރެން އަވަސްވެގަތީ އަޞުރު ނަމާދު ކިރާށެވެ. ނަމާދު ކޮށް ނިމުން އިރު އަންހެނުންވެސް ނަމާދު ކުރުމަށް ތައްޔާރު ވަނީއެވެ. ވެފައި ހުރި ވަރުބައްޔެއްގެ ސަބަބުން އަހަރެން ލައިގެން ހުރީ ޓީޝާޓް ބޭލުމަށްފަހު އެނދުގައި ޖައްސާލީމެވެ. އަންހެނުންވެސް ނަމާދުކޮށް ނިމިގެން އައިސް އަހަރެން ކައިރީގައި ޖައްސާލިއެވެ. އަދި އަހަރެން ގާތު ނިދަނިހޭ ސުވާލުކުރުން ޖަވާބުގައި ވަރަށް ނިދި އައިއްސި ކަމަށް ބުނެ އަހަރެން ލޯ މަރާލީ މެވެ. އަންހެނުންވެސް ވަރަށް ނިދި އައިއްސިކަމަށް ބުނެ ލޯ މަރާލި އެވެ. އަހަރެންނަށް ވަރަށް ފަސޭހައިން ނިދުނެވެ.\nއަހަރެމެން ދެމީހުންނަށް ހޭލެވުނީ މަޣްރިބު ނަމާދު ބަންގި ގޮވަނިކޮށެވެ. އަހަރެން ދެމީހުން އަވަސްވެގަތީ ވަގުތު ފާއިތުވުމުގެ ކުރިން ނަމާދު ކުރަމެވެ. އެހެންކަމުން ފާޚާނާއަށް ވަދެ ވުޟޫ ކޮށްލައިގެން އައިސް ނަމާދަށް އެރީމެވެ. އަންހެނުންވެސް އަހަރެންނާއެކު ނަމާދަށް އެރިއެވެ. ނަމާދުކޮށް ނިމިގެން އަންހެނުންނާއެކު ބޭރަށް ނުކުތްއިރު އެންމެން ސިޓިންގް ރޫމްގައި ތިއްބެވެ. ހީވާ ގޮތުން ވެއްޖިއްޔާ ކޮންމެސް ކަމަކާ ރާވަނީއެވެ. އަހަރެންވެސް އަންހެނުންނާ އެކު ގޮސް ސޯފައިގައި ޖައްސާލީމެވެ. އަދި މަންމަ ގާތު މަޝްވަރާކުރަނީ ކޮންކަމަކާތޯ އަހާލީމެވެ. ޖަވާބުގައި އަނެއްކާވެސް ދަތުރެއް ދާން އުޅޭ ކަމަށް މަންމަ ބުނުމުން އަހަރެން ވަރަށް އުފާވިއެވެ. އަހަރެން ކޮންތާކަށްތޯޔާ، ކޮން ދުވަހަކުތޯ ވެސް މަންމަ ކުރެ އެހީމެވެ. ޖަވާބުގައި މިދެކުދިން ބޭނުން ދުވަހަކު ބީޗަށް ކަމަށް މަންމަ ބުންޏެވެ. ކޮންމެ ދުވަހަކަށް ރަނގަޅު ވާނެ ކަމަށް އަހަރެން ބުނުމުން އަންނަ ހަފްތާ ހޮނިހިރު ދުވަހު ދާން ހަދަން ވީ ނޫންހޭ ބުންޏެވެ. ވަގުތުން އަހަރެން އޯކޭ އޭ ބުނީމެވެ. ދަތުރު ދާން މަޝްވަރާކޮށް ނިމުނުއިރު ގަޑިން ހުރީ 8 ޖަހާފައެވެ. އަހަރެމެން ދެމީހުން ދިޔައީ އިޝާ ނަމާދު ކުރާށެވެ. ދެން ތިބި އެންމެންވެސް ދިޔައީ ނަމާދު ކުރުމަށްޓަކައި އެމީހެއްގެ ކޮޓަރި އަށެވެ. އަހަރެން ކޮޓަރިއަށް ވަދެ އަންހެނުންނާއެކު ނަމާދު ކޮށްގެން ނުކުންއިރު އެހެންމީހުން އަދި ނަމާދު ކޮށް ނުނިމެއެވެ. އެހެންކަމުން އަހަރެން ސޯފައިގައި ޖައްސާލީމެވެ. އަންހެނުން އޭރު ކާން ހަދަން އުޅެއެވެ. އަހަރެން ސޯފައިގައި އިންދައި އަހުމަދުބެ ނުކުތެވެ. އަދި އަހަރެން ގާތު ކާން އައުމަށް ބުންޏެވެ. ކާން ހުރީ ކުކުޅު ބިރިޔާނީއެވެ. ކުކުޅު ބިރިޔާނީ އަކީ އަހަރެންނަށް ވަރަށް މީރު އެއްޗެކއްކަމުން އެ ހެދި މީހެއް އަހުމަދުބެ ކުރެ އަހަރެން އެހީމެވެ. ޖަވާބުގައި އަހުމަދުބެގެ އަންހެނުން ކަމުގައި އަހުމަދުބެ ބުންޏެވެ. އަދި އަހަރެން ވަރަށް މީރޭ ބުނީމެވެ. އަހަރެން އެހެން ބުނި ވަގުތަކީ އެންނެމެންވެސް ނަމާދު ކޮށް ނިމިގެން ކާ ގެ އަށް ވަތް ވަގުތެވެ. އަހުމަދުބެގެ އަންހެނުން އަހަރެން ގާތު މީރީ ކޯއްޗެއްތޯ އެހުމުން ކުކުޅު ބިރިޔާނީ ކަމަށް އަހަރެން ބުނީމެވެ. ވަގުތުން އެންމެންގެ ހިނިގަނޑު ދިޔައީ ފަޅައިގެން އެވެ. އަހުމަދުބެގެ އަންހެނުން ކުކުޅު ބިރިޔާނީ ކަށްކަށް ވަރަށް މޮޅު ވާނެ ކަމަށް އަހުމަދުބެ ބުނުމުން އަހަރެން ހީލީމެވެ.\nކައި ނިމިގެން ސޯފައިގައި ސިފާން އަހަރެންނާ އަހުމަދުބެ ތިބީމެވެ. އޭރު ޓީވީން ޚަބަރު ކިޔަނީއެވެ. އަހަރެން އަހުމަދުބެގެ ގާތު އަހުމަދުބެގެ އަންހެނުންނަކީ ކޮން ރަށެއްގެ މީހެއްތޯ ސުވާލު ކުރީމެވެ. އަހަރެން އެހެން އެހުމުން އަހުމަދުބެ ކޮށި އެރިއެވެ. އަހަރެން އަހުމަދުބެ ގާތު ރަނގަޅުހޭ ބުނެ އަހުމަދުބެގެ ބުރަކަށީގައި ފިރުމާލިއެވެ. އަދި ކެއްސަމުން ރަނގަޅޭ ބުންޏެވެ. އަހަރެން އަނެއްކާވެސް އެ ސުވާލު ކޮށްލީމެވެ. ޖަވާބުގައި ބުނި އެއްޗަކުން އަހަރެން ދިޔައީ ސިއްސައިގެންނެވެ.\nSalaam readers mee mi vhk ge 11 vana Bai mi baives reethi vaane kamah ummeedhu vaguthu vee varakun vhk ge part genesdheveytho balaanan Insha Allah stay safe all readers and miss u soooooo much all readers♥♥♥😘😘😘❤❤😍😍 and love you sooooooooo much readers♥♥♥♥😘😘😘😍😍😍\nSalaam readers mee mi vhk ge 11 vana Bai mi baives reethi vaane kamah ummeedhu vaguthu vee varakun vhk ge part thah genesdheveytho balaanan Insha Allah stay safe all readers and miss u soooooo much all readers♥♥♥😘😘😘❤❤😍😍 and love you sooooooooo much readers♥♥♥♥😘😘😘😍😍😍\nSalaam readers mee mi vhk ge 11 vana Bai mi baives reethi vaane kamah ummeedhu kuran vaguthu vee varakun vhk ge part thah genesdheveytho balaanan Insha Allah stay safe all readers and miss u soooooo much all readers♥♥♥😘😘😘❤❤😍😍 and love you sooooooooo much readers♥♥♥♥😘😘😘😍😍😍